COVID-19: Hithadhoo in ithuru meehaku positive vejje - AO News\nކޮވިޑް-19: ހިތަދޫން އިތުރު މީހަކު ޕޮޒިޓިވްވެއްޖެ\nކުރީގެ އީސީސީ އަދި މިހާރުގެ އޭއީއެޗްގެ މަތިން ނަގާފައިވާ މަންޒަރެއް - ފޮޓޯ: ޑްރޯންސްޓަގްރާމް\nއައްޑޫ ސިޓީ ހިތަދޫން އަނެއްކޭވެސް އަންހެނަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު އިމަރޖެންސީ އޮޕަރޭޝަންސް ސެންޓަރ (އެޗްއީއޯސީ) އިން ހާމަކުރާ ގޮތުގައި މިހާރު ޕޮޒިޓިވްވެފައި ވަނީ އުމުރުން 21 އަހަރުގެ ދިވެހި އަންހެނެކެވެ. އޭނާ ބައްޔަށް ޕޮޒިޓިވްވެފައި ވަނީ ހިތަދޫން ހޯމް ކަރަންޓީނު ފުރިހަމަކުރުމަށްފަހު ކޮވިޑަށް ޓެސްޓްކުރުމުންނެވެ.\nމިއާއެކު އައްޑޫ ސިޓީން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 04 އަށް އަރައިފަ އެވެ. މީގެ ކުރިންވެސް ހިތަދޫގައި ހޯމް ކަރަންޓީނުގައި ހުރި ބިދޭސީއަކާއި، އުމުރުން 58 އަހަރުގެ ދިވެހި އަންހެނަކުވެސް ވަނީ ޕޮޒިޓިވްވެފައެވެ. އަދި ފޭދޫގައި ހޯމް ކަރަންޓީނުގައި ހުރި ފުލުހަކުވެސް ވަނީ ކޮވިޑަށް ޕޮޒިޓިވްވެފަ އެވެ.\nހިތަދޫން ފުރަތަމަ ފަހަރަށް މީހަކު ކޮވިޑަށް ޕޮޒިޓިވްވުމާ ގުޅިގެން އޮގަސްޓް 09 ވަނަ ދުވަހު ހިތަދޫ މޮނިޓަރިންގގެ ހާލަތަށް ގެނެސް، އެ އަވަށަށް މީހުން އަރައި ފޭބުންވެސް މަނާކުރުމަށްފަހު، އިއްޔެ ހެނދުނުން ފެށިގެން އެ އަވަށް ވަނީ އަލުން ހުޅުވާލައިފަ އެވެ.\nހިތަދޫން އިތުރު މީހަކު ޕޮޒިޓިވްވެފައިވާއިރު، ކުރިން އެ އަވަށުން ކޮވިޑް-19 އަށް ޕޮޒިޓިވްވި ދެމީހުންނާއި ޑައިރެކްޓް ކޮންޓެކްޓްވި އެންމެންގެ ސާމްޕަލްވެސް ވަނީ ނެގެޓިވްވެފައެވެ.\nކޮރޯނާވައިރަސްކޮވިޑް-19ކޮވިޑް-19 އައްޑޫއައްޑޫ ސިޓީއައްޑޫ ސިޓީ ހިތަދޫއެޗްއީއޯސީއެޗްޕީއޭ


Covid-19: California Gai Moderna Vaccine Dhinun Medhukandaalaifi - Vaguthu\nކޮވިޑް-19: ކެލިފޯނިއާގައި މޮޑާނާ ވެކްސިން ޖެހުން މެދުކަނޑާލައިފި\nއެމެރިކާގެ ކެލިފޯނިއާގައި މޮޑާނާގެ ކޮވިޑް-19 ވެކްސިން އާއްމުންނަށް ދިނުން މެދުކަނޑާލައިފިއެވެ.\nކެލިފޯނިއާގެ ސިއްހަތާއި ބެހޭ އޮފިޝަލުން ވަނީ މޮޑާނާގެ ވެކްސިން އެ ސްޓޭޓްގެ އެއްވެސް ހޮސްޕިޓަލެއް އަދި ކްލިނިކެއްގައި ނުދިނުމަށް މިހާރު އަންގާފައެވެ.\nސިއްހަތާއި ބެހޭ އޮފިޝަލުން ވިދާޅުވާ ގޮތުގައި މޮޑާނާގެ ވެކްސިން ކެލިފޯނިއާގައި ޖެހުން މެދުކަނޑާލީ ވެކްސިން ދިން މީހުންގެ ތެރެއިން ބައެއް މީހުންނަށް އެލާޖިކްގެ މައްސަލަ ކުރިމަތިވެފައި ވާތީ އެކަން އިތުރަށް ބެލުމަށްޓަކައެވެ.\nކެލިފޯނިއާގައި ކޮވިޑް-19 ވެކްސިން ޖަހަން ފެށީ ޖަނަވަރީ މަހުގެ 05 ވަނަ ދުވަހު އެވެ. އެ ސްޓޭޓްގެ 287 ސެންޓަރަކަށް 330000 ވެކްސިން ވަނީ ފޯރުކޮށްދީފައެވެ. މީގެތެރެއިން މިހާތަނަށް މީހުންގެ ގަޔަށް ޖަހާފައިވާ ވެކްސިންގެ އަދަދެއް އަދި ސާފެއް ނުވެއެވެ.\nކެލިފޯނިއާގެ ޕަބްލިކް ހެލްތުން ބުނީ ސަން ޑިއާގޯގެ ކްލިނިކަކުން ވެކްސިން ދިން މީހުންގެ ތެރެއިން 10 މީހުންނަށްވުރެ މަދު އަދަދެއްގެ މީހުންގެ ކިބައިން އެލާޖިކްގެ މައްސަލަތަކެއް ރިޕޯޓް ކޮށްފައިވާ ކަމަށެވެ. އެހެންކަމުން އެކަންކަން އިތުރަށް ބަލަން ބޭނުންވާ ކަމަށް ޕަބްލިކް ހެލްތުން ބުނެއެވެ.\nމޮޑާނާއިން ބުނީ ވެކްސިން ދިން މީހުންގެ ތެރެއިން ބައެއް މީހުންނަށް ކުރިމަތިވި އެލާޖިކްގެ މައްސަލަތަކާއި ގުޅިގެން ކެލިފޯނިއާގެ ޕަބްލިކް ހެލްތު ޑިޕާޓްމަންޓުން ބަލަން ބޭނުންވާ ކަންކަން ބެލުމަށް މޮޑާނާ އިން ފުރިހަމަ އެއްބާރުލުމާއި އެހީތެރިކަން ދެމުން ގެންދާނެ ކަމަށެވެ.\nކެލިފޯނިއާގައި ވެކްސިން ދިން ބައެއް މީހުންނަށް ކުރިމަތިވި އެލާޖިކްގެ އިތުރު އެއްވެސް ތަފްސީލެއް ޕަބްލިކް ހެލްތު ޑިޕާޓްމަންޓުން އަދި ހާމައެއް ނުކުރެއެވެ.\nނަމަވެސް ކޮވިޑް-19 ވެކްސިން ދިނުމުގެ ސަބަބުން ވަރުދެރަވުމާއި، ލޭގެ ޕްރެޝަރު ދަށަށް ދިއުމާއި ވަރުބަލިވުމާއި ގައިކެހުން ފަދަ ކަންކަން ތިމާވެގެން ބައެއް މީހުން ރިޕޯޓް ކޮށްފައި ވެއެވެ.\nޖެނުއަރީ 19, 2021 14:35\nމީ ވަރަށް މުހިއްމު ޚަަބަރެކެވެ. ވަގުތުނޫޙަށް ފައްފަށުން ޝުކުރު ދައްނަވަމެވެ\nވެކްސިނާއި ބެހޭތޮން ހުންނަ މިކަހަލަ ވާހަތަކަކީ މީގެ ކުރީގައި ދައްކާ އުޅެން ކެރޭ ވާހަކަތަކެއްނޫނެވެ.\nހަގީގަތުގައިވެސް ވެކްސިންޖެހުމާއި ދޭތެރޭ ވިސްނަން ޖެހެއެވެ. ޢެކަމުގެ މަޢުލޫމާތު ފުރިހަމަށް ލިބެންޖެހެއެވެ.\nޢެ ޖެހުމާއު ނުޖެހުމުގެ އިޚްތިޔާރު އޮއްނަން ޖެހޭނެ އެވެ.\nނުރުހުމުގައި ގަޔައް އައްލައިގެން ބޭސްފަރުވާ ކުރުމުގެ ޢަމަލަކީ ޝަރީޢާތެެއްވެސް އަދި ޤާނޫނެެއްވެސް ދައްނަކަމެއް ނޫނެވެ.\nޖެނުއަރީ 19, 2021 19:47\nމަށެއް ކޯވިޑް-19ގެ އެއްވެސް ވެކްސިން އެއް ނުޖަހާނަން އަދިއެއް. ސަބަބަކީ ވެކްސިން އެއް ފުރިހަމަ އަށް ނެރެން އެތައް އަހަރެއް ނަގާ. އެއް އަހަރުގެ ތަހުލީލަކުން އެއްވެސް ވެކްސިންއެއް ފުރިހަމައެއް ނުވާނެ. ވަރަށް އެދެން ވަގުތު ނޫހުން ވެކްސިން ތަކާ ބެހޭ ރިޕޯޓެއް ނެރެދޭން. އޭރުން މީހުންނަށް އޭގެ މައުލޫމާތު ރަނގަޅަށް އިނގި ހޭލުންތެރިކަން އިތުރު ވާނީ. ކޯވިޑް-19 ވެކްސިންގެ ދެ ޑޯޒް ޖެހިޔަސް، ހަމަ ވައިރަސް ޖޭހޭ ކަމަށްވޭ. ސައިންސް ވެރިން ބޫނާ ގޮތުގަ ވެކްސިން ޖަހައިގެން ހުންނަ މީހާ ދެވަނަ ފަހަރަށް ޖެހޭ އިރު ބަލިވާލެ ކުޑަ ވެފަ ރިސްކް ކުޑަވޭ. މީގެންވެސް އިނގެނީ އަދި މި ވެކްސިން ފުރިހަމަ ނުވާކަން.


Miee bodethivaan beynun nuvaa baeh | Mihaaru\nޓޮޑް ބޮޑެމީހުންގެ ޑައިޕާތަކެއް ކައިރީގައި ޑައިޕާ ޖަހައިގެން\nމިއީ ބޮޑެތިވާން ބޭނުން ނުވާ ބައެއް\n28 އޮކްޓޯބަރ 2016 - 06:125comments\nތުއްތު ކުދިންގެ އުޅުން ކޮޕީކޮށްގެން އެކުދިން އުޅޭ ދިރިއުޅުން އުޅެން ބޭނުންވާ ބަޔަކުވެސް ދުނިޔޭގައި އެބައުޅެ އެވެ.\nއޭބީޑީއެލް ނުވަތަ "އެޑަލްޓް ބޭބީ ޑައިޕާ ލަވާ" ކިޔާ މި ގްރޫޕްގައި ބައިވެރިވާ މީހުން މިހާރު ދަނީ ގިނަވަމުންނެވެ. މި ގްރޫޕްގައި ފިރިހެނުންނާއި އަންހެނުން ވެސް އުޅެ އެވެ. މި މީހުން ގަބޫލުކުރާ ގޮތުގައި ބޮޑެތި މީހުންނަށް ވުމަކީ އެމީހަކު ބޭނުމިއްޔާ ވާން ޖެހޭ ކަމެކެވެ. "ތުއްތު ކުދިންގެ" ދިރިއުޅުން އެމީހުން ޚިޔާރުކޮށްފައި ވަނީ "އުމުރުން ދުވަސްނުވެ" ތިބުމަށާއި އަރާމު ދިރިއުޅުމެއް އުޅުމަށް ކަމަށް ބުނެ އެވެ.\nސޯޝަލް ނެޓްވާކް ސައިޓްތަކުގައި މީގެ ބައެއް މީހުން ވަނީ އެމީހުން ދިރިއުޅޭ ގޮތުގެ ފޮޓޯތައް ވެސް އާއްމުކޮށްފަ އެވެ. މި މީހުން ތިބެނީ ތުއްތުކުދިން ޖަހާ ކަހަލަ ނެޕީ ވެސް ޖަހައިގެންނެވެ. އަދި ތުން ޖަހައިގެން ތުން ބޯލަ ބޯލަ ތިބޭ މިހުން ވެސް މި ފޮޓޯތަކުން ފެނެ އެވެ.\nޓޮޑް އޭނާގެ ފިހާރައިގައި\nމީގެ ތެރެއިން އެކަކީ ޖޯން މައިކަލް-ވިލިއަމްސް އެވެ. އުމުރުން 30 އަހަރުގައި ޖޯން ލަނީ ތުއްތު ކުދިން ލާ ކަހަލަ ހެދުމެވެ. އަދި މިއަހަރުގެ އެޕްރީލް މަހު އޭނާ ވަނީ އޭބީޑީއެލް އަކަށް ވާން ޝައުގުވެރިވާ މީހުންނަށް ޚާއްސަކޮށްގެން ފިހާރައެއް ވެސް ހުޅުވާފަ އެވެ.\nޓައިކޭބްލްސް ކިޔާ މި ފިހާރައިގައި އޭބީޑީއެލް އަކަށް ވާން ބޭނުން މީހުންނަށް ބޭނުންވާ ހުރިހާ ސާމާނެއް ހުރެ އެވެ.\nޗިކާގޯގައި ހުންނަ މި ފިހާރައިގައި ކުޑަކުދިން ނިންދަވާ ކަހަލަ އެނދާއި ރޮކިން ހޯސް އަދި ނެޕީ އާއި ތުއްތު ކުދިންނަށް ބޭނުންވާ ހުރިހާ ސާމާނެއް ހުރެ އެވެ. ނަމަވެސް ބޮޑެތި މީހުންގެ ސައިޒުގެ އެއްޗިއްސެވެ.\nFinally got Harry to wear his seatbelt pic.twitter.com/LkcjRvQBFR\n— Todaler (@Todaler) April 19, 2016\nޓޮޑް ގެ ޓުވީޓެއް\nނެޕީ ކަހަލަ ތަކެތީގެ އިތުރުން މަމީ، ޑެޑީ، ބޭބީގާލް، ބޭބީބޯއި އަދި ލިޓްލް ފަދަ ލިޔުންތައް ލިޔެފައި ހުންނަ ޓީޝާޓް ވެސް މި ފިހާރައިން ވިއްކަ އެވެ. އަދި ބޮޑުމީހަކަށް ވާން ބޭނުން ނުވާ ކަމަށް ލިޔެފައިވާ ޓީޝާޓް ވެސް ހުރެ އެވެ.\nމައިކަލް ވިލިއަމް އަމިއްލައަށް އޭނާއަށް ކިޔަނީ "ޓޮޑް" އެވެ. މިއީ "ޓޮޑްލާ" ކުރުކޮށް ކިޔާ ނަމެކެވެ. އޭނާ އާދަކޮށް ނެޕީ ޖަހައިގެން އުޅޭތާ މިހާރު 14 އަހަރު ވެއްޖެ އެވެ.\nޓޮޑް ބުނަނީ އޭނާ މިކަން ކުރަން ފެށީ އަމިއްލަ ހިތްހަމަޖެހުމާއި އަރާމަށް ކަމަށެވެ.\nޓޮޑް އޭނާ ނިދާ އެނދު ދައްކާލަނީ\nޓޮޑް ބުނަނީ އެމީހުން އުފައްދާ ކޮންމެ ބާވަތަކީ އަދި އެމީހުން އިންތިޒާމްކުރާ ކޮންމެ އިވެންޓަކީ ތުއްތުއިރުގެ މައުސޫމްކަން އެމީހުންގެ ދިރިއުޅުމަށް ގެނައުމަށް ކުރާ ކަމެކެވެ.\n"ބޮޑެތި މީހުންނަށް ވީތީ އަހަރެމެންގެ ދިރިއުޅުމުގައި ވަރަށް ގިނަ ކަންތައްތައް ދިމާވޭ. އަދި ހަގީގީ ދިރިއުޅުމުން ވަރަށް ބޮޑަށް ސްޓްރެސްވޭ. ނަމަވެސް ކުޑަ ކުއްޖެއްގެ މާ ބޮޑު ފިކުރެއް ނޯންނާނެ،" ޓޮޑް ބުންޏެވެ.\nޓޮޑްގެ އަމިއްލަ ޓްވިޓާ އެކައުންޓުން އޭނާ ކޮށްފައި ހުންނަ ބައެއް ޓުވީޓްތަކުގައި ކުޑަކުދިންނަށް ކާން ދޭން ބައިންދާ ކަހަލަ ގޮނޑިއެއްގައި އިނދެގެން ކާ ތަނާއި ނެޕީ ޖަހައިގެން އެހެން އެއްވެސް އެއްޗެއް ނުލާ އިންނަ ފޮޓޯތައް ވެސް ހިމެނެ އެވެ.


World Cup: Group A (Uruguay) - Vaguthu\nވޯލްޑް ކަޕް: ގްރޫޕް އޭ - އުރުގުއޭ\nއުރުގުއޭ ޓީމުގެ ކުޅުންތެރިން - ފޮޓޯ: އޭއެފްޕީ\nއުރުގުއޭ (ގުރޫޕް އޭ)\nފީފާ ރޭންކިން: 17\nފުރަތަމަ ވޯލްޑް ކަޕް ކުޅުނީ: 1930\nވޯލްޑް ކަޕްގެ އެންމެ ރަނގަޅު ނަތީޖާ: ޗެމްޕިއަން (1930 އަދި 1950)\nދެކުނު އެމެރިކާ ސަރަހައްދަށް ނިސްބަތްވާ އުރުގުއޭ އަކީ ވޯލްޑް ކަޕްގެ ފުރަތަމަ ޗެމްޕިއަނުންގެ ގޮތުގައި، ވޯލްޑް ކަޕްގެ ތާރީހުން ހާއްސަ ޖާގައެއް ހޯދާފައިވާ ޤައުމެކެވެ. އަމިއްލަ ޤައުމުގައި 1930 ވަނަ އަހަރު ކުޅުނު ވޯލްޑް ކަޕް ކާމިޔާބުކުރުމަކީ، އުރުގުއޭ އިން މިހާރު ވެސް ފަހުރުވެރިވާ ކަމެކެވެ.\nއަމިއްލަ ޤައުމުގައި 1930 ވަނަ އަހަރު ބޭއްވި ވޯލްޑް ކަޕް އުރުގުއޭ އިން ކާމިޔާބުކުރީ ކުޅުނު ހުރިހާ މެޗަކުން މޮޅުވެގެންނެވެ. ވޯލްޑް ކަޕްގެ ތަށި ދިފާއުކުރުމުގެ ފުރުސަތު 1934 ވަނަ އަހަރު އިޓަލީގައި ބޭއްވި މުބާރާތުން ލިބުނު ނަމަވެސް، އުރުގުއޭ އެ މުބާރާތުގައި ބައިވެރިއެއްނުވެ އެވެ. އެއީ 1930 ވަނަ އަހަރު އުރުގުއޭގައި އޮތް ވޯލްޑް ކަޕްގައި ބައިވެރިވުމަށް ޔޫރަޕްގެ ބައެއް ޤައުމުތަކުން ބޭނުން ނުވުމުންނެވެ.\nއަދި ޔޫރަޕާއި ދެކުނު އެމެރިކާގެ ޤައުމުތަކުގައި ހަމަހަމަ އުސޫލެއްގެ ދަށުން ވޯލްޑް ކަޕް ހޯސްޓް ކުރުމުގެ ފުރުސަތު ދިނުމަށް ހަމަޖެހިފައިވާ އޮތް އުސޫލާ ހިލާފުވުމުން، 1938 ވަނަ އަހަރު ފްރާންސްގައި އޮތް މުބާރާތުގައި ވެސް އުރުގުއޭ ބައިވެރިއެއް ނުވެ އެވެ.\nއުރުގުއޭ އިން ދެވަނަ ފަހަރަށް ވޯލްޑް ކަޕް ކާމިޔާބުކުރީ 1950 ވަނަ އަހަރެވެ. އެ އަހަރުގެ މުބާރާތުގެ ފައިނަލްގައި ބްރެޒިލް ބަލިކޮށް، އުރުގުއޭ ތަށި އުފުލާލުމަކީ ވޯލްޑް ކަޕްގެ ތާރީހުގައި އެންމެ ހައިރާންކުރަނިވި އެއް ނަތީޖާއެވެ.\nއެކަމަކު 1970 ވަނަ އަހަރުގެ ވޯލްޑް ކަޕްގެ ހަތަރު ވަނަ ހޯދި ފަހުން، އުރުގުއޭ ފުޓްބޯޅައިގެ ފެންވަރު ދަށްވެ، ވޯލްޑް ކަޕްގައި މާ ރަނގަޅު ނަތީޖާތަކެއް ނުނެރެވުނެވެ.\nފުޓްބޯޅަ ކުރިއަރުވަން އުރުގުއޭ އިން ކުރި މަސައްކަތާއެކު، ލުއިސް ސުއަރޭޒް އާއި އެޑިސަން ކަވާނީ ފަދަ ދުނިޔޭގެ ފެންވަރުގެ ކުޅުންތެރިން އުފެދި، 2010 ވަނަ އަހަރުގެ ވޯލްޑް ކަޕްގައި ފެނިގެންދިޔައީ އުރުގުއޭގެ ވަރުގަދަ ޓީމެކެވެ. އެ އަހަރުގެ މުބާރާތް އުރުގުއޭ ނިންމާލީ ހަތަރު ވަނައިގަ އެވެ.\nއެންމެ ފަހުން، 2014 ވަނަ އަހަރު އޮތް ވޯލްޑް ކަޕުން އުރުގުއޭ ކެޓީ ދެވަނަ ބުރުންނެވެ. ދެވަނަ ބުރުގައި އަވައްޓެރި ކޮލަމްބިއާ އަތުން އުރުގުއޭ ވަނީ ބަލިވެފަ އެވެ.\nނަން: އޮސްކާ ޓަބަރޭޒް\nއުފަން ތާރީޙް:3މާޗް 1947 (70 އަހަރު)\nޓީމާ ހަވާލުވީ: 2006 ވަނަ އަހަރު\nމި ފަހަރުގެ ވޯލްޑް ކަޕްގައި ވާދަކުރާ ޤައުމުތަކުގެ ތެރެއިން، އެންމެ ގިނަ ދުވަހު އެ ޤައުމުގެ ކޯޗުކަމުގައި ދެމިހުރުމުގެ ޝަރަފު ލިބޭނެ އެއް ކޯޗަކީ އުރުގުއޭގެ ކޯޗު އޮސްކާ ޓަބަރޭޒް އެވެ. ކޯޗިން ކެރިއަރުގައި ގިނަ ތަޖުރިބާތަކެއް ހޯދާފައިވާ ޓަބަރޭޒް ދެވަނަ ފަހަރަށް އުރުގުއޭގެ ކޯޗުކަމާ ހަވާލުވީ 2006 ވަނަ އަހަރެވެ. އެ މަޤާމުގައި ދެމިހުރެ، ފަހުގެ ތާރީހުގައި އުރުގުއޭ އިން ހޯދި ހުރިހާ ކާމިޔާބީއެއްގެ މުގުލުގައި ހުރީ ޓަބަރޭޒް އެވެ.\nދެކުނު އެމެރިކާ އާއި ޔޫރަޕްގެ ކްލަބުތަކަށް ކޯޗުކޮށްދިނުމަށް ފަހު، ޓަބަރޭޒް އެންމެ ފުރަތަމަ އުރުގުއޭގެ ޤައުމީ ޓީމާ ހަވާލުވީ 1988 ވަނަ އަހަރެވެ. ޓަބަރޭޒްގެ އިރުޝާދުގެ ދަށުން އުރުގުއޭ ވަނީ 1989 ވަނަ އަހަރު ކޮޕާ އެމެރިކާގެ ދެވަނަ ހޯދައިފަ އެވެ.\nއިޓަލީގައި 1990 ވަނަ އަހަރު އޮތް ވޯލްޑް ކަޕްގައި ޓަބަރޭޒްގެ އިރުޝާދުގެ ދަށުން އުރުގުއޭ ވާދަކުރި އެވެ. އެކަމަކު މުބާރާތުގެ ދެވަނަ ބުރުން އުރުގުއޭ ކެޓުމާއެކު، ޓަބަރޭޒް ވަނީ ޤައުމީ ޓީމުގެ ކޯޗުކަމާ ދުރަށް ޖެހިފަ އެވެ.\nއެކަމަކު 2010 ވަނަ އަހަރުގެ ވޯލްޑް ކަޕްގައި، ޓަބަރޭޒްގެ އިރުޝާދުގެ ދަށުން އުރުގުއޭ ވަނީ ސެމީ ފައިނަލަށް ދަތުރުކޮށްފަ އެވެ. މިއީ ވޯލްޑް ކަޕްގެ ސެމީ ފައިނަލުން އުރުގުއޭ 40 އަހަރުގެ ތެރޭގައި ޖާގަ ހޯދި ފުރަތަމަ ފަހަރެވެ. އެ މުބާރާތް އުރުގުއޭ ނިންމާލީ ހަތަރު ވަނައިގަ އެވެ.\nއުރުގުއޭގެ ޤައުމީ ޓީމުގެ ކޯޗުކަމުގައި ޓަބަރޭޒް އަށް މިހާތަނަށް ލިބުނު އެންމެ ބޮޑު ކާމިޔާބަކީ 2011 ވަނަ އަހަރުގެ ކޮޕާ އެމެރިކާ ކާމިޔާބުކުރުމެވެ.\nއަދި ޓަބަރޭޒްގެ އިރުޝާދުގެ ދަށުން އުރުގުއޭ އިން ވަނީ ބަލިނުވެ ޖޫން 2011 އިން އޯގަސްޓް 2012 އަށް 18 މެޗު ހަމަކޮށްފަ އެވެ.\nބާސެލޯނާގެ ފޯވަޑް ލުއިސް ސުއަރޭޒް އަކީ އުރުގުއޭގެ ޤައުމީ ޓީމުގެ އެންމެ މުހިންމު އެއް ކުޅުންތެރިޔާ އެވެ. އަދި ފަހުގެ ތާރީހުގައި އުރުގުއޭ އިން ހޯދާފައިވާ ކާމިޔާބީތަކުގައި، ސުއަރޭޒް ވަނީ މުހިންމު ރޯލެއް އަދާކޮށްފަ އެވެ.\nއުރުގުއޭގެ ސަލްޓޯ އަށް އުފަން ސުއަރޭޒް ،31، ކެރިއަރު ފެށީ އުރުގުއޭގެ ނަޝިއޮނާލް އިންނެވެ. އަދި އުމުރުން 19 އަހަރުގައި ނެދަލޭންޑްސްގެ ގްރޮއިންގެން އިން ލިބުނު ފުރުސަތުގެ ބޭނުން ހިފައި، އެ ކްލަބަށް ބަދަލުވި އެވެ. ގްރޮއިންގެންގައި އޭނާ ދެއްކި މޮޅު ކުޅުމާއެކު، ނެދަލޭންޑްސްގެ އެންމެ މަޝްހޫރު އެއް ކްލަބު ކަމަށްވާ އަޔަކްސް އިން 2007 ވަނަ އަހަރު އޭނާ ގެންދިޔަ އެވެ.\nޔޫރަޕްގައި ސުއަރޭޒްގެ ނަން ބޮޑަށް ވިދާލީ އަޔަކްސްގަ އެވެ. އަޔަކަސް އަށް ކުޅުނު 110 މެޗުގައި 81 ލަނޑު ޖަހައިދިނުމަށް ފަހު، ސުއަރޭޒް ވަނީ 2011 ވަނަ އަހަރު އިންގްލެންޑް ލިވަޕޫލަށް ބަދަލުވެފަ އެވެ.\nލިވަޕޫލްގައި ސުއަރޭޒް ވަނީ ވިދާލައިފަ އެވެ. ދެހާސް ސާދަ ވަނަ އަހަރުގެ ސީޒަންގައި ސުއަރޭޒް ވަނީ ޕީއެފްއޭ އިން ހޮވި އެންމެ މޮޅު ކުޅުންތެރިޔާގެ މަޤާމާއި، އެންމެ ގިނަ ލަނޑު ޖެހި ކުޅުންތެރިޔާގެ މަޤާމު ހޯދައިފަ އެވެ.\nލިވަޕޫލް ދޫކޮށް ބާސެލޯނާ އަށް ސުއަރޭޒް ބަދަލުވީ 2014 ވަނަ އަހަރެވެ. ބާސެލޯނާގައި ހޭދަކުރި ފުރަތަމަ ސީޒަންގައި ވެސް ސުއަރޭޒް ވަނީ އެ ކްލަބާއެކު ޗެމްޕިއަންސް ލީގާއި ސްޕެނިޝް ކަޕް އަދި ސްޕެއިން ލީގު ކާމިޔާބުކޮށްފަ އެވެ.\nއުރުގުއޭގެ ޤައުމީ ޓީމަށް ސުއަރޭޒް ކުޅެން ފެށީ 2007 ވަނަ އަހަރެވެ. ދެހާސް ދިހަ ވަނަ އަހަރު ދެކުނު އެފްރިކާގައި އޮތް ވޯލްޑް ކަޕަކީ، ސުއަރޭޒް ވޯލްޑް ކަޕްގައި ކުރި ފުރަތަމަ ތަޖުރިބާއެކެވެ. މުބާރާތުގެ ކުއާޓާ ފައިނަލްގެ ޖާގައެއް އުރުގުއޭ އަށް ހޯދައިދިނުމުގައި، ސުއަރޭޒް މުހިންމު ރޯލެއް އަދާކުރި އެވެ. އެކަމަކު ކުއާޓާ ފައިނަލްގައި ގާނާއާ ދެކޮޅަށް ކުޅުނު މެޗުގައި ދެއްކި ރަތްކާޑާއެކު، ސެމީ ފައިނަލްގައި ނެދަލޭންޑްސްއާ ދެކޮޅަށް ކުޅުނު މެޗުގައި ސުއަރޭޒް އަށް ނުކުޅެވުނެވެ.\nބްރެޒިލްގައި 2014 ވަނަ އަހަރު އޮތް ވޯލްޑް ކަޕް ވެސް ސުއަރޭޒް އަށް ނިމުނީ ހިތި ގޮތަކަށެވެ. މުބާރާތުގެ ދެވަނަ ބުރުން އުރުގުއޭ ޖާގަ ހޯދި ނަމަވެސް، ގުރޫޕް ސްޓޭޖުގެ ފަހު މެޗުގައި އިޓަލީއާ ދެކޮޅަށް ކުޅުނު މެޗުގައި އިޓަލީގެ ޖިއޯޖިއޯ ކިއެލީނީގެ ގައިގައި ސުއަރޭޒް ދަތްއެޅުމުގެ ސަބަބުން އޭނާ ވަނީ ނުވަ މެޗަށް ސަސްޕެންޑްކޮށްފަ އެވެ. ދެވަނަ ބުރުގައި ކޮލަމްބިއާ އަތުން އުރުގުއޭ ބަލިވިއިރު، ސުއަރޭޒް އަށް އިންނަންޖެހުނީ ކުޅި ބަލަންށެވެ.\nސުއަރޭޒް ފާހަގަކުރެވިފައިވަނީ ޑިސިޕްލިނަރީ މައްސަލަތައް ގިނަ ކުޅުންތެރިއެއްގެ ގޮތުގަ އެވެ. އެކަމަކު ސުއަރޭޒް އަކީ މަތީ ފެންވަރުގެ ކުޅުންތެރިޔެކެވެ. ވޯލްޑް ކަޕްގައި އުރުގުއޭ އަށް ސުއަރޭޒްގެ މުހިންމުކަން ބޮޑުވާނެ އެވެ.\nޕީއެސްޖީގެ ފޯވަޑް އެޑިސަން ކަވާނީ އަކީ މި ވަގުތު ޔޫރަޕްގައި ހުރި އެންމެ ނުރައްކާތެރި އެއް ފޯވަޑެވެ. ބައެއް ތަޖުރިބާކާރުން ކަވާނީ ސިފަކުރަނީ "ޒަމާނީ ފޯވަޑެއް"ގެ ގޮތުގަ އެވެ. ގޯލާ ރައްޓެހިވުމުގެ އިތުރުން، ކަވާނީ އަކީ ޓެކްނިކަލީ ވެސް މޮޅު ކުޅުންތެރިޔެކެވެ.\nއުރުގުއޭގެ ޑަނުބިއޯ އިން ކެރިއަރު ފެށުމަށް ފަހު، އިޓަލީގެ ޕަލޭމޯ އަށް ކަވާނީ ބަދަލުވީ 2007 ވަނަ އަހަރެވެ. ޕަލޭމޯގައި ހަތަރު އަހަރު ހޭދަކުރުމަށް ފަހު، ކަވާނީ ނަޕޯލީ އަށް ބަދަލުވީ 2010 ވަނަ އަހަރެވެ. ޔޫރަޕްގެ ބޮޑެތި ކްލަބުތަކުގެ ސަމާލުކަން ކަވާނީ އަށް ލިބުނީ ނަޕޯލީގަ އެވެ. ނަޕޯލީގައި ހޭދަކުރި ފުރަތަމަ ދެ ސީޒަންގައި ކަވާނީ 33 ލަނޑު ޖެހިއިރު، ތިން ވަނަ ސީޒަންގައި 38 ލަނޑު ޖެހި އެވެ. އެ ސީޒަންގައި އިޓާލިއަން ލީގުގެ ރަންބޫޓު ވެސް ކަވާނީ ހޯދި އެވެ.\nކަވާނީ ޕީއެސްޖީ އަށް ބަދަލުވީ 2013 ވަނަ އަހަރެވެ. ޕީއެސްޖީއާއެކު ކަވާނީ ވަނީ ފްރާންސްގައި ގިނަ ކާމިޔާބީތަކެއް ހޯދައިފަ އެވެ.\nކަވާނީ އުރުގުއޭގެ ޤައުމީ ޓީމަށް ކުޅެންފެށީ 2008 ވަނަ އަހަރެވެ. ޤައުމީ ޓީމަށް ކުޅުނު ފުރަތަމަ މެޗުގައި ވެސް އޭނާ ވަނީ ލަނޑު ޖަހައިފަ އެވެ.\nކަވާނީ ވަނީ އުރުގުއޭގެ ޤައުމީ ޓީމާއެކު ބައިނަލްއަގުވާމީ ހަ މުބާރާތުގައި މިހާތަނަށް ކުޅެފަ އެވެ. އެއީ 2010 އަދި 2014 ވަނަ އަހަރުގެ ވޯލްޑް ކަޕާއި، 2013 ވަނަ އަހަރު ކޮންފެޑަރޭޝަންސް ކަޕާއި 2011 އަދި 2013 ވަނަ އަހަރުގެ ކޮޕާ އެމެރިކާ އަދި ކޮޕާ އެމެރިކާ ސެންޓަނީރޯ އެވެ.\nއުރުގުއޭގެ ފޯވަޑް ލައިންގައި ސުއަރޭޒް އާއި ކަވާނީގެ މުހިންމުކަން ބޮޑު ފަދައިން، ޑިފެންސްލައިންގައި އުރުގުއޭގެ އެންމެ މުހިންމު ކުޅުންތެރިޔަކީ ތަޖުރިބާކާރު ޑިފެންޑަރު ޑިއޭގޯ ގޮޑިން އެވެ.\nދެހާސް ފަނަރަ ވަނަ އަހަރުން ފެށިގެން އުރުގުއޭގެ ކެޕްޓަންކަން ކުރަމުންދާ ގޮޑިން އަކީ ޔޫރަޕްގައި ފާހަގަކުރެވޭ ޑިފެންޑަރެކެވެ. އުރުގުއޭގައި ކެރިއަރު ފެށުމަށް ފަހު، ސްޕެއިންގެ ވިޔަރެއާލަށް ގޮޑިން ބަދަލުވީ 2007 ވަނަ އަހަރެވެ. އަދި 2010 ވަނަ އަހަރު އޭނާ ވަނީ އެތުލެޓިކޯ މެޑްރިޑަށް ބަދަލުވެފަ އެވެ. އެތުލެޓިކޯއާއެކު 2014 ވަނަ އަހަރު ގޮޑިން ވަނީ ސްޕެނިޝް ލީގު ކާމިޔާބުކޮށްފަ އެވެ.\nދެހާސް ފަސް ވަނަ އަހަރު ގޮޑިން އުރުގުއޭގެ ޤައުމީ ޓީމަށް ކުޅެން ފެށީ އުމުރުން 19 އަހަރުގަ އެވެ. އޭގެ ފަހުން މިހާތަނަށް އުރުގުއޭ ވާދަކުރި ބައިނަލްއަގުވާމީ ބޮޑެތި މުބާރާތްތަކުގައި ގޮޑިން ވަނީ އެ ޓީމަށް ކުޅެފަ އެވެ.


Feyhunu iloshigandu amihlla lolah!\nއެންޓި ޑިފެކްޝަންގެ ނަމުގައި ފޭހުނު އިލޮށިގަނޑު އަމިއްލަ ލޮލަށް!\nއިނގިރޭސި ހަރު ބަހެއްގައިވެ އެވެ؛ "ވަޓް ގޯސް އެރައުންޑް ކަމްސް އެރައުންޑް". އެހެން ގޮތަކަށް ބުނާނަމަ އެމީހަކު ކުރި ކަމެއް އެމީހަކާ ވެސް އަރާ ހަމަ ކުރާނެ އެވެ. ފޭހުނު އިލޮށިގަނޑު ލޮލަށް ހެރޭނެ އެވެ. އަމިއްލައަށް ކޮނުނު ވަޅުގަނޑަށް އަމިއްލަ މީހާ ވެއްޓޭނެ އެވެ. މިފަދަ ވަޅުގަނޑަކަށް މިހާރު ވެއްޓިފައި އެތިބީ ރިޔާސީ އިންތިހާބުގައި ބޮޑު ނާކާމިޔާބީއަކާ ކުރިމަތިލި، ޕީޕީއެމްގެ މަޖިލީހުގެ މެންބަރުންނެވެ.\nކުއްލި ގޮތަކަށް ފްލޯ ކްރޮސިން ނުވަތަ މެންބަރުން އިންތިހާބުވާ ޕާޓީ ދޫކޮށްލާ ހިސާބުން ގޮނޑި ގެއްލޭނެ ކަމަށް ފެނި އެކަން ވުޖޫދުކުރީ ސަރުކާރަށް އެޅި ވަރުގަދަ ރޯޅިއެއް މައިތިރިކުރާށެވެ. ޕީޕީއެމްގެ ތެރެއިން "އުފުރިގެން" ދިޔަ މެންބަރުންތައް "ސައިޒް" ކުރުމަށެވެ. އެހެން މެންބަރުން އުފުރިގެން ނުދާނެ ގޮތަށް "އޮބި" އަޅުވާށެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ މައްސަލާގައި 45 މެންބަރުން ސޮއި ކުރެއްވުމަކީ ރައީސް އަބްދުﷲ ޔާމީން އެއްގޮތަކަށް ވެސް އުއްމީދު ކުރެއްވި ކަމެއް ނޫނެވެ. އެކަން ވެގެން ދިޔައީ މުޅި ސަރުކާރަށް ބޮޑު ތޫފާނަކަށެވެ. އެ ތޫފާނުން ސަލާމަތްވުމަށް ރައީސް ޔާމީން އެޅުއްވި ފިޔަވަޅަކީ ސުޕްރީމް ކޯޓަށް ދުސްތޫރީ މައްސަލަ ވެއްދުމެވެ. އަވަސް އަރުވާލައިގެން ރައީސް ޔާމީން ބޭނުންފުޅުވި ހުކުމް ނެރެ، ގަރާރުގައި ސޮއި ކުރެއްވި 12 މެންބަރުންގެ ގޮނޑި ގެއްލުވާލައި މަސީހުގެ އިތުބާރު ނެތް ކަމަށް ފާސް ނުކުރެވޭ ވަރަށް މަޖިލިސް ކޮށާލި އެވެ. އިދިކޮޅަށް އޮތް ބޮޑު މެޖޯރިޓީ ވައްޓާލީ ފްލޯ ކްރޮސިންގެ ދަށުންނެވެ.\nހަމައެކަނި ހުކުމުން ނުފުދޭތީ އެއްގޮތުން ނުވިއްޔާ އަނެއް ގޮތުން ވެސް އެ އޮތީ އެންޓި ޑިފެކްޝަންގެ ގާނޫނުގެ ނަމުގައި ގާނޫނެއް ވެސް ފާސްކޮށްފަ އެވެ. ޒަރޫރީ ހާލަތުގެ ދަށުން ޕީޕީއެމް މެންބަރުން އެ ގާނޫނު ފާސްކުރީ މަޖުބޫރުވެގެންނެވެ. ކޮނެވެނީ އަމިއްލަ ކަށްވަޅުކަން ވެސް ބައެއް މެންބަރުން އެނގި ތިބެ އެވެ. ޕީޕީއެމްގެ އިސް މެންބަރެއް ކަމަށްވާ ރިޔާޒު ރަޝީދު އެ ގާނޫނު ފާސްކުރަން ވޯޓު ނުދެއްވީ ވެސް އެހެންވެ އެވެ.\nސަރުކާރަށް ތާއިދުކުރި ބައެއް އިސް މެންބަރުން --\nއެންޓި ޑިފެކްޝަން ގާނޫނަކީ ސަރުކާރު ދެކޮޅު މެންބަރުންތަކެއް ދުއްވާލުމުގެ މަގުސަދުގައި ބައްޓަންކުރި ފޭރާމެއްކަން އެ ގާނޫނުގައި މާޒީއަށް ރުޖޫވަ، ގާނޫނު އަމަލުކުރަން ފަށާނެ ތާރީހެއް ޖަހާފައިވުން ވަރަށް ސާފުވެ އެވެ. އެންޓި ޑިފެކްޝަނަކީ މަޖިލީހުގެ މެންބަރުން ރިޝްވަތު ދުރުކުރުމަށް ފަހި ގާނޫނެއް ކަމަށް ބެލެވުނު ނަމަވެސް އެ ގާނޫނު ސަރުކާރުން ގެނެސްފައިވަނީ އެއްވެސް އިހްލާސްތެރިކަމެއް ނެތި އެވެ. މިހާރު އެ ގާނޫނުގެ އެންމެ ބޮޑު ބިރުވެރިކަމެއް އޮތީ ޕީޕީއެމްގައި ތިއްބެވި މެންބަރުންނަށެވެ.\nޕީޕީއެމް މައުމޫނަށް؟! މެންބަރުން ބޭރަށް؟!\nއިންތިހާބުގެ ނާކާމިޔާބާއެކު ރައީސް ޔާމީންގެ "މުށު" ތެރޭގައި އޮތް މުއައްސަސާތަކާއިި ކޯޓުތައް މިންޖުވެފައިވާކަން އެ ތަންތަނުން މިހާރު ނިންމާ ނިންމުންތަކާއި އަމަލުތަކުން ވަރަށް ސާފެވެ. ރައީސް މައުމޫން އަބްދުލްގައްޔޫމަކީ ޕީޕީއެމްގެ ކޮންގްރެސްގެ ސާފު އަގުލަބިއްޔަތުން އިންތިހާބު ކުރި ރައީސެވެ. ކޮންގްރެސްގައި އަހާލުމެއް ނެތި ރައީސް މައުމޫން ޕާޓީއިން ވަކިކޮށްފައިވަނީ އުސޫލުތަކާ ފުށު އަރާ ފަދަ ގޮތަށެވެ. ނަމަވެސް އޭރުގެ އިލެކްޝަން ކޮމިޝަނުން އެކަމަށް އަޅައެއް ނުލި އެވެ.\nމިހާރު ޕީޕީއެމްގެ ފާޑުކިޔުން އަމާޒުވެފައިވާ އިލެކްޝަން ކޮމިޝަނުން ވަނީ ރައީސް މައުމޫން ޕާޓީއިން ވަކިކޮށްފައިވާ ގޮތް އަލުން ރިވިއުކުރަން ނިންމާފަ އެވެ. ބޮަޑަށް ބެލެވޭ ގޮތުގައި ރައީސް މައުމޫން ވަކިކޮށްފައިވަނީ އުސޫލާ ހިލާފަށް ކަމަށް ކޮމިޝަނުން ނިންމާނެ އެވެ. އެހެންވެއްޖެ ކަމަށްވާނަމަ އޮޓަމެޓިކުން ރައީސް މައުމޫނަށް އަނެއްކާވެސް ޕާޓީގެ ރައީސްގެ މަގާމު ލިބޭނެ އެވެ.\nއަނެއްކޮޅުން ޕީޕީއެމްގެ ބާރުތައް ރައީސް ޔާމީންގެ އަތްޕުޅުން ނަންގަވައި، ރައީސް މައުމޫނަށް ހަވާލުކުރުމަށް އެދި ހުށަހަޅާފައިވާ މައްސަލައެއް ސިވިލް ކޯޓުގައި ދަނީ ކުރިއަށެވެ. ރައީސް މައުމޫންގެ އަތްޕުޅުން ބާރުތައް ނަންގަވައި ރައީސް ޔާމީނަށް ހަވާލުކުރީ ވެސް ސިވިލް ކޯޓުންނެެވެ. އޭރު އޮތީ ރައީސް ޔާމީންގެ ބާރެވެ. މިހާރު އެ ބާރެއް ނުފޫޒެއް ނެތެވެ. އެ މައްސަލަ ނިމޭނީ ރައީސް ޔާމީނާ ދެކޮޅަށް ކަމަށް ލަފާ ކުރެވެ އެވެ. ނޮވެމްބަރު މަހު ރައީސް ޔާމީންގެ ދައުރު ހަވަމާއިރު އޮޓަމެޓިކުން މުސްތަޝާރުގެ މަގާމު ވެސް ގެއްލޭނެ އެވެ.\nރައީސް މައުުމޫނަށް ޕީޕީއެމްއިން ލިބިއްޖެނަމަ އެންމެވުން ކައިރި ކަމަކީ އެ ޕާޓީއިން މެންބަރުންތަކެއް ވަކިކުރުމެވެ. ލިސްޓްގެ އެންމެ ކުރީގައި ޕީޖީ ލީޑަރު އަހުމަދު ނިހާން ހުސެއިން މަނިކާއި ފޮނަދޫ ދާއިރާގެ މެންބަރު އަބްދުލްރަހީމް އަބްދުﷲ ހިމެނޭނެ އެވެ. އެ ދެ ބޭފުޅުންނަކީ ރައީސް މައުމޫން ޕާޓީން ނެރެ އެއްލާލައި، އިހާނެތި ބަސްތައް ރައީސް މައުމޫނަށް ވަރަށް ބޮޑަށް އަމާޒު ކުރެއްވި ދެ ބޭފުޅުންނެވެ. ދެން ވެސް އެ ދެ ބޭފުޅުންނާއެކު އެއް މޭޒަށް އަރާ މެންބަރުން ކޮޅަށް އެ ބިރު ބޮޑެވެ.\nއެ ބިރު މެންބަރުންގެ މެދުގައި އޮތްކަން ޕީޕީއެމްގެ ކައުންސިލް ވައިބާ ގުރޫޕުން ލީކްވެފައިވާ ޗެޓްލޮގުން ހާމަވެ އެވެ. އިނގުރައިދޫ ދާއިރާގެ މެންބަރު އިބްރާހިމް ފަލާހު ވަނީ ވީއެންމެ އަވަހަކަށް ޕީޕީއެމް އުވާލުމުގެ ހިޔާލު ދެއްވާފަ އެވެ. ޕާޓީ ނެތިއްޔާ ޕާޓީއިން ވަކިކޮށް ގޮނޑި ގެއްލުވާލާނެ ގޮތެއް ނޯންނާނެތާ އެވެ.\nރައީސް ޔާމީން ޕީޕީއެމްގެ ބައެއް މެންބަރުންނާއެކު\nއެ ހިޔާލަށް މާފަންނު މެދު ދާއިރާގެ މެމްބަރު އަސްމާ ރަޝީދު ވިދާޅުވެފައިވަނީ "ވެރީ ޓްރޫ"އޭ އެވެ. ރައީސް ޔާމީންއާ އަރިސް ފަރެސްމާތޮޑާ ދާއިރާގެ މެންބަރު ހުސައިން މުހައްމަދު ލަތީފް ވެސް ފަލާހުގެ އެ ހިޔާލަށް ތާއިދުކުރުމުގެ ގޮތުން "ތަމްބްސް އަޕް"އެއް ދެއްވާފައިވެ އެވެ.\nބިރުވެރިކަމާއި ނުތަނަވަސްކަމުގެ ތިބި އެ މެންބަރުންނަށް ޕީޕީއެމް އުވާލުން ވެސް އެއީ ފަސޭހަ "އޮޕްޝަނެއް" ނޫނެވެ. ޕީޕީއެމްގެ އަސާސީ ގަވައިދުގައިވާ ގޮތުން ޕާޓީ އުވާލަން ނިންމޭނީ ކައުންސިލާއި ޒުވާނުންގެ ހަރަކާތާއި އަންހެނުންގެ ހަރަކާތާއި ދީނީ ގޮފީގެ ތިންކޮށްފަ ދެބައި އަގުލަބިއްޔަތުން ގަރާރެއް ފާސްކޮށް ގައުމީ މަޖިލީހުގެ އަގުލަބިއްޔަތުން ފާސްކޮށްގެންނެވެ. އެއީ ފަސޭހަ ކަމެއް ކަމަކަށް މަންޒަރުން ނުފެނެ އެވެ.\nޕީޕީއެމްގެ ކޮންގްރެސްއެއް ބާއްވައި އާ ލީޑަޝިޕެއް ހޮވި ނަމަވެސް އެ ކޮންގްރެސް އިލެކްޝަން ކޮމިޝަނުން ވަނީ ބާތިލްކޮށްފަ އެވެ. އަދި މިހާރު ޕީޕީއެމްއިން ނިންމާ އެއްވެސް ނިންމުމެއް ކޯޓުގައި އޮތް މައްސަލަ ނިމެންދެން ގަބޫލު ނުކުރަން އިލެކްޝަން ކޮމިޝަނުން ވަނީ ނިންމާފަ އެވެ. ޕާޓީ ތެރެއިން މެންބަރުންތަކެއް މިވަގުތު "އުދުހިގަތަސް" ކުރެވޭނެ ކަމެއް ރައީސް ޔާމީނަށް މިހާރު ނެތެވެ.\nމަންޒަރު އެއްކޮށް ބަދަލުވީ، އަލުން މަޖިލީހަށް؟!\nޕީޕީއެމްގައި މިހާރު ތިއްބެވި މެންބަރުން ނުތަނަވަސްކަމުގައި ތިއްބަސް އެ ފޭރާން ބައްޓަންކުރި ނޫނީ އޭގެ އަނިޔާދިން މެންބަރުން ތިބީ އުފާވެރިކަމެއްގަ އެވެ. އެ މެންބަރުންގެ ކަރަށް މަހާލި މަޅި ވަނީ ނެގިފަ އެވެ. އެ މަޅީގެ މިސްރާބު ޖެހީ މަޅި އުފެއްދި މެންބަރުންގެ ކަރަށެވެ.\nސުޕްރީމް ކޯޓުން މިހާރު ވެސް ވަނީ ހަތަރު މެންބަރުންގެ ގޮނޑި ދީފަ އެވެ. އެކަމުގައި ނިހާއީ ހުކުމް އިއްވާފަ އެވެ. ބާކީ އަށް މެންބަރުންގެ މައްސަލަ ވެސް ވަރަށް އަވަހަށް ނިންމާނެ އެވެ. ހުރިހާ މައްސަލަތަކެއްގެ އަޑުއެހުންތައް މި ހަފުތާ ނިންމާލާނެ އެވެ. ކުރީގެ ހަތަރު މެންބަރުންގެ ހުކުމަށް ބަލާނަމަ އަށް މެންބަރުންގެ ގޮނޑި ވެސް ސަލާމަތްވާނެ ކަމަށް ވަރަށް ބޮޑަށް ބެލެވެ އެވެ. އިލެކްޝަން ކޮމިޝަނުން ވެސް އެކަމަށް މާބޮޑު އިންކާރު ކުރުމެއް ޝަރީއަތުގެ މަޖިލީހުގައި ނުގެންގުޅެ އެވެ.\nއެ 12 މެންބަރުން ވަރަށް އަވަހަށް މަޖިލީހަށް ވަންނާނެ ކަމުގެ އުއްމީދު އެހެންވެ ވަނީ ބޮޑުވެފަ އެވެ. އެ މެންބަރުން މަޖިލީހަށް ވަންނައިރު އަނެއް މެންބަރުން މަޖިލީހުން ނުކުނަންނަ ޖެހި، އެ މެންބަރުން ގޮނޑީގެ ފަހަތުން އެއް އަހަރު ދުވި\nދުވުން ދުވަން ޖެހުން ވަރަށް ގާތެވެ. "ވަޓް ގޯސް އެރައުންޑް ކަމްސް އެރައުންޑް"އޭ ބުނަނީ އެހެންވެ އެވެ.\nރައީސް އަބްދުﷲ ޔާމީން ޕީޕީއެމް ރައީސް މައުމޫން އަބްދުލްގައްޔޫމް + އިލެކްޝަންސް ކޮމިޝަން ޕީޕީއެމްގެ ކޯޅުންތައް 12 މެންބަރުންގެ މައްސަލަ\nޕީޕީއެމްގެ މަސްއޫލުވެރިންގެ ތެރޭގައި ރައީސް ޔާމީނާއި އާޒިމާ ހިމެނޭ


< މަރުކުސް i >\n”އިންޖީލު“ މި ބަހަކީ ޢަރަބިބަހެކެވެ. މިބަހުގެ އަސްލަކީ ގުރީކު ބަހުގެ ”އެވަންޖެލް“ މި ބަހެވެ. މި ބަހުގެ މާނައަކީ ”ހެޔޮ ޚަބަރުފުޅު“ ނޫނީ ”އުފާވެރި ޚަބަރުފުޅު“ މެއެވެ. އަދި މި ޚަބަރުފުޅަކީ އީސާ އަލްމަސީޙަށް މާތްރަސްކަލާނގެ ދެއްވި ވަޙީ ބަސްފުޅާއި އެއްގޮތްވާ ގޮތުގެ މަތިން އެކަލޭގެފާނު އިޢުލާނުކޮށް އަންގަވައި ދެއްވި މާތްރަސްކަލާނގެ ބަސްފުޅުތަކެވެ. އެއަށް ފަހު އެކަލޭގެފާނުގެ އަސްޙާބީންނާއި އަދި އެކަލޭގެފާނަށް އީމާންވީ ފަރާތްތަކުން އެކަލޭގެފާނުގެ އުނގަންނަވައިދެއްވުމާއި ބެހޭ ގޮތުން ލިޔުއްވާފައިވާ އެކިއެކި ފޮތްތަކެވެ. މި ހުރިހާ ފޮތްތަކެއްގެ ތެރެއިން ފުރަތަމަ ހަތަރުފޮތްކޮޅު ”އިންޖީލު“ ގެ ގޮތުގައި އެނގިގެންވެއެވެ. މިއީ ހަތަރުފޮތްކޮޅަކީ: މައްތާ ލިޔުއްވި އިންޖީލު، މަރުކުސް ލިޔުއްވި އިންޖީލު، ލޫކާސް ލިޔުއްވި އިންޖީލް، ޔޫޙަންނާ ލިޔުއްވި އިންޖީލު އެވެ. (އަދި އެކިއެކި ބޭކަލުން ލިޔުއްވާފައިވާ އިލާހީ ބަސްފުޅުތައް އެކުލެވިގެންވާ އެހެނިހެން ފޮތްކޮޅުތަކުގެ އިތުރުން މި ހަތަރުފޮތްކޮޅާއެކު ”ފަހު ޢަހުދުފުޅު“ ގެ ގޮތުގައި އެކުލަވާލެވިފައިވެއެވެ.)\nފެށުނީއްސުރެން އިންޖީލުގައި ވީ ހެޔޮޚަބަރުފުޅުގައި ވަނީ އީސާ އަލްމަސީޙުގެ އުނގަންނަވައިދެއްވުންތަކާއި އެކަލޭގެފާނުގެ މަތިވެރި ދިރިއުޅުއްވުމުގެ ވާހަތަކެވެ. މިހަތަރު ފޮތްކޮޅު ލިޔުއްވާފައި ވަނީ އެކަލޭގެފާނުގެ އެންމެ އަރިސް ބޭކަލުން ކަމުގައިވާ އެކަލޭގެފާނުގެ އަސްޙާބީންގެ އިތުރުން އެބޭކަލުންނާއި ގުޅުން ހުރި ފަރާތްތަކުންނެވެ. އަދި މިފޮތްތައް ލިޔުއްވި ފަރާތްތަކުން މި ފޮތްތައް ލިޔުއްވާފައި ވަނީ މާތްރަސްކަލާނގެ އެފަރާތްތަކަށް ދެއްވި އިލާހީ އިލްހާމުގެ މަތިވެރިކަމުންނެވެ. މިކަމުގެ މާނައަކީ އީސާގެފާނު ދެއްވި ހެޔޮޚަބަރުފުޅާއި އެއްގޮތްވާ ގޮތުގެ މަތިން އެކަލޭގެފާނުގެ އަސްޙާބީން އެހުރިހާ ކަންތައްތަކެއް ސައްޙަކަމާއެކު މީސްތަކުންނަށް އެނގޭނޭ ފަދައިން ހާމަކޮށްދެއްވާފައިވުމެވެ. މި ހަތަރު ފޮތްކޮޅު ލިޔެވިފައިވާ އަސްލު ބަހަކީ ގުރީކު ބަހެވެ. ސަބަބަކީ އެދުވަސްވަރު މެދުތެރޭކަނޑުގެ ޤައުމުތަކުގެ ޢާންމު ބަހުރުވައަކީ ގުރީކު ބަސް ކަމުގައި ވުމެވެ.\n2. މަރުކުސް ފޮތްކޮޅުގައިވާ ބަލާލާފައިވާ މައިގަނޑު މުހިންމު ކަންތައްތައް\nއިންޖީލުގެ މަރުކުސް ފޮތްކޮޅު ބަޔާންކޮށްދެނީ އީސާ އަލްމަސީޙުގެ ސުންނަތާއި މެދުގައި ބަޔާންކޮށްދީފައިވާ ތަފުސީލީ ވާހަކަތަކެވެ. ޔަޙުޔާގެފާނުގެ އަތްޕުޅުމަތީގައި އެކަލޭގެފާނު ތައުބާގެ ހިނަވައިގެންނެވި ހިނދުން ފެށިގެން އެކަލޭގެފާނުގެ އަވަހާރަވެ ވަޑައިގެންނެވުމަށް ފަހު އަލުން ދިރިވަޑައިގެންނެވުމާ ހަމަޔަށް ހިނގި ކަންތަކުގެ ވާހަކަތަކެވެ.\nމިފޮތުގެ މައިގަނޑު މަގުސަދަކީ އަލްމަސީޙާއި މެދު މަޢުލޫމާތު އަންގައި ދިނުމެވެ. އަދި އީސާއަލްމަސީޙާއި މެދު އީމާންތެރިވީ ފަރާތްތަކާ މެދު ކުރެވޭ އަނިޔާތަކަށް އީސާގެފާނުގެ ޙަޔާތްޕުޅުގައި ކަންތައް ހިނގިގޮތް ބުނެދީ ހިތްވަރު ދިނުމެވެ.\nމި ފޮތުގައި ހިމެނިފައިވާ މައިގަނޑު ބައިތަކަކީ:\n1. އިންޖީލުގެ ފެށުން. (1:1-13)\n2. ގަލީލީގައި އީސާގެފާނުގެ އުނގަންނަވައި ދެއްވުން. (1:14—9:50)\n3. ގަލީލީ ސަރަހައްދުން ޖެރޫސަލަމަށް. (10:1-52)\n4. ފަހު ހަފުތާ ޖެރޫސަލަމާއި ކައިރީގައި ހޭދަ ކުރެއްވުން. (11:1—15:47)\n5. އީސާގެފާނު އަލުން ދިރިވަޑައިގެންނެވުން. (16:1-8)\n6. އީސާގެފާނު މީސްތަކުންގެ ކުރިމައްޗަށް ފާޅުވެ ވަޑައިގެންނެވުމާއި އުޑަށް އުފުއްލެވުން. (16:9-20)


World bank in rajje ah 10 million Dollar dheefi\nރައީސް އިބްރާހީމް މުހައްމަދު ސޯލިހް/ ފޮޓޯ- ރައީސް އޮފީސް\nވޯލްޑް ބޭންކުން ރާއްޖެއަށް 10 މިލިއަން ޑޮލަރު ދީފި ކަމަށް ރައީސުލްޖުމްހޫރިއްޔާ އިބްރާހީމް މުހައްމަދް ސޯލިހް ވިދާޅުވެއްޖެއެވެ.\nކޮވިޑް19 އާ ގުޅިގެން ރާއްޖޭގެ ހާލަތު ބަޔާން ކޮށްދީ މައުލޫމާތުތައް ހިއްސާ ކުރުމަށް ދަރުބާރުގޭގައި މިހާރު ކުރިއަށްގެންދާ ނޫސްވެރިންގެ ބައްދަލު ވުމުގައި ވާހަކަ ދައްކަވަމުން ރައީސް ސޯލިހް ވިދާޅުވީ، ވޯލްޑް ބޭނުންކުން ކޮވިޑް19ގެ ފަންޑަށް 10 މިލިއަން ޑޮލަރު ދީފައިވާ ކަމަށާއި، މި ހާލަތުގައު ރާއްޖެއަށް އެހީވުމަށް ބޭރުގެ މާލީ އިދާރާ ތަކުންވެސް ވަރަށް ބޮޑު އެއްބާރުލުން ދެއްވާ ކަމަށެވެ.\n" ވޯލްޑް ބޭންކުން ދިހަ މިލިއަން ޑޮލަރު މިހާރުވަނީ ގްރާންޓެއްގެ ގޮތުގައި ކޯވިޑް ފަންޑަށް ލިބިފައި. މީގެ އިތުރުން އޭޑީބީ އާއި އޯޕެކް، އައިޑީބީ، އޭއައިއައިބީ ފަދަ ބޭންކުތަކާ މި އަންނަނީ މަޝްވަރާ ކުރަމުން،" ރައީސް ސޯލިހް ވިދާޅުވިއެވެ.\nރައީސް ވިދާޅުވީ އިންޓަނޭޝަނަލް މަނިޓަރީ ފަންޑުން ދޭ އިގްތިސޯދީ ޕެކޭޖު ނެގުމަށް ރާއްޖެއިން ވިސްނާފައި ނުވާ ކަމަށެވެ. އަދި އެބޭފުޅުން ފައިސާ ދެންޔާ މުވައްޒަފުން މަދުކުރުމާއި، މުސާރަ ކުޑަކުރުން ފަދަ ޝަރުތުތައް ހިމެނޭ ކަމަށެވެ.\nކޮވިޑް19 އާއި ގުޅިގެން ދުނިޔޭގެ އެހެން ގައުމުތަކެކޭ އެއްފަދައިން ރާއްޖޭގެ އިގްތިސާދަށްވެސް ވަނީ ލޮޅުންތަކެއް އަރާފައެވެ. އެކަން ފޫބެއްދުމަށް ސަރުކާރުން ދަނީ ބޭރުގެ ގައުމުތަކުގެ އެހީތެރިކަން ވެސް ހޯދަމުން ނެވެ. ކޮވިޑް19 ގެ ސަބަބުން ހީނަރުވެފައިވަ ވިޔަފާރިތަކަށް އެހީވުމަސް ސަރުކާރުން ވަނީ 2.5 ބިލިއަން ރުފިޔާގެ ރިކަވަރީ ޕެކޭޖެއްވެއް ތައާރަފް ކުރަން ނިންމާފައެވެ.


95000 ރައްޔިތުން ވޯޓު ދެއްވީ ބަޣާވާތާއި ދެކޮޅު ހަދާ ޑިމޮކްރެސީ އާއި ތަރައްޤީއަށްޓަކައި: ރައީސް ނަޝީދު – Maldivian Democratic Party\n95000 ރައްޔިތުން ވޯޓު ދެއްވީ ބަޣާވާތާއި ދެކޮޅު ހަދާ ޑިމޮކްރެސީ އާއި ތަރައްޤީއަށްޓަކައި: ރައީސް ނަޝީދު\nނިމިގެންދިޔަ ރިޔާސީ އިންތިޚާބުގެ ފުރަތަމަ ބުރުގައި 95000 ރައްޔިތުން ވޯޓު ދެއްވީ ބަޣާވާތާއި ދެކޮޅު ހަދާ ޑިމޮކްރެސީ އާއި ތަރައްޤީއަށްޓަކައިކަމުގައި ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ރިޔާސީ ކެނޑިޑޭޓު\nރައީސް މުޙައްމަދު ނަޝީދު ވިދާޅުވެއްޖެއެވެ. އެމަނިކުފާނު މިހެން ވިދާޅުވެފައިވަނީ ރޭ (11 ސެޕްޓެމްބަރ 2013) ކުޑަ ހެންވޭރު ޖަގަހަ ހުޅުވައިދެއްވުމަށްފަހު ދެއްކެވި ވާހަކަފުޅުގައެވެ.\nދިވެހިރާއްޖޭގައި ދޭތެރެދޭތެރެއިން ޚިޔާލު ފާޅުކުރުމުގެ މިނިވަންކަމާއި އެނޫންވެސް ހައްގުތައް ލިބެމުން އައިކަމަށާއި އެހެންނަމަވެސް ދެމެހެއްޓެނިވި ގޮތެއްގައި އެހައްގުތައް ލިބިފައިނެތްކަމަށް ރޭ ރައީސް ނަޝީދު ވިދާޅުވިއެވެ. އެހެންނަމަވެސް އެމްޑީޕީއަށް ވޯޓު ދިނީ އެމިނިވަންކަން ދަމަހައްޓާ، ރާއްޖެ ތަރައްޤީކުރަންކަމަށް އެމަނިކުފާނު ފާހަގަކުރެއްވިއެވެ.\nއިންތިޚާބުގެ ފުރަތަމަ ބުރު ނިމި4ދުވަސް ވެގެންދިޔައިރު އެމްޑީޕީއާއި ވާދަކުރާނެ އިއްތިހާދެއް މިއަދު ނުހެދިފައިވާކަމަށާއި، އެއީ މުޖުތަމައުގައި އެރޫހާއި ޖޯޝު ނެތީމާކަމަށް ރައީސް ނަޝީދު ވިދާޅުވިއެވެ. ކުރިން 2008 ވަނަ އަހަރު އިއްތިހާދުވީ މުޅިން އެހެން ރާއްޖެއަށް ހޯދައި، 30 އަހަރުގެ ވެރިކަން ބަދަލުކުރުމުގެ ޖޯޝުގައިކަމަށް ވިދާޅުވިއެވެ. ރައްޔިތުންގެ އިއްތިހާދަކީ ތަބީއީކަމެއްކަމަށާއި، އެއީ އޮއިވަރެއްކަމުން ސިޔާސީ ވެރިންނަށް ނިންމުން ނިންމަށް ފަސޭހަވާނޭކަމަށް ރައީސް ނަޝީދު ވިދާޅުވިއެވެ.\nއެމްޑީޕީ އާއި ވާދަކުރައްވާ ރިޔާސީ ކެނޑިޑޭޓު އަބްދުﷲ ޔާމީންގެ ވެރިކަމެއް ވަރުގަދަކޮށްގެންވާނޭކަމެއް ދެންތިބި ސިޔާސީ އިސްބޭފުޅުންނަށް ނެތްކަން ރައީސް ނަޝީދު ފާހަގަކުރެއްވިއެވެ. ޖުމްހޫރީ ޕާޓީގެ ގާސިމް އިބްރާހިމްއަށްވެސް އެފަދަ ވެރިކަމެއްގައި އުޖާލާކަމެއް ނުލިބޭނެކަމަށް ވިދާޅުވިއެވެ. އަދި ގާސިމް އިބްރާހިމްގެ ވިޔަފާރި އަކީ ދައުލަތަށް މުހިންމު ވިޔަފާރިއެއްކަމަށާއި އެމްޑީޕީގެ ވެރިކަމެއްގައި އެބޭފުޅާގެ ވިޔަފާރިއަށް ކުޑަ ލޮޅުމެއްވެސް އެރިޔަނުދޭނެކަމަށް ރައީސް ނަޝީދު ވިދާޅުވިއެވެ.\nއިދިކޮޅުން ވާދަކުރައްވާ ޕީޕީއެމްއަށް އިޝާރާތްކުރައްވަމުން ރައީސް ނަޝީދު ވިދާޅުވީ އެޕާޓީއަކީ 50ހާހުގެ ކުޑަ ޕާޓީއެއްކަމަށެވެ. މިއަދު ޕީޕީއެމްއިން ނިކުމެ ރައްޔިތުންނަށް ވައުދު ވަމުންދާއިރު 30 އަހަރު އެކަން ނުވީ ކީއްވެތޯ ރައްޔިތުން އަހާކަމަށް އެމަނިކުﷲނު ވިދާޅުވިއެވެ. ޔާމީން އިކޮނޮމިކް މިނިސްޓަރަށް ހުންނެވިއިރު ރާއްޖޭގެ ތަރައްޤީއަށް އަހަރަކު ބަނދަރެއް، ފެނާއި ނަރުދަމާ ހަމައެކަނކި މާލޭގައި އެޅިފައި އޮތީ ކީއްވެތޯ ރައްޔިތުން ސުވާލުކުރާކަމަށް ވިދާޅުވިއެވެ.\nސިޔާސީ މަސްރަހް ބައްޓަންވަމުންދާގޮތް އެންމެނަށް މިހާރު އެބަފެންނަކަމަށާއި ފަހުބުރުގައި ލިބޭނެ ނަތީޖާވެސް ގާތްގަނޑަކަށް އޮތީ ފެނިފައިކަމަށް ރައީސް ނަޝީދު ވިދާޅުވިއެވެ.7ވަނަ ދުވަހު އިންތިޚާބު ކާމިޔާބުނުވުމުން އެހެން ބޭފުޅުންގެ ކަންކަމަށް ވިސްނުމަށް ވަގުތު އެބަލިބޭކަމަށް އެމަނިކުފާނު ވިދާޅުވިއެވެ. މިވަގުތު އިދިކޮޅު ވާދަވެރިންނަށް ދިވާވެދާނެ ދަތުރާމެދު ވިސްނަން ޖެހޭކަމަށާއި ހަރުދަނާ ސިޔާސަތެއް ހިންގޭނީ ސުލްހަ ގާއިމްވެގެންކަމަށް ވިދާޅުވިއެވެ.


ތިލާވަތުގެ ސަޖިދައިގެ ޙުކުމްތައް 1 – ދިވެހި ނޫސް\nHome ⁄ ދީން ⁄ ތިލާވަތުގެ ސަޖިދައިގެ ޙުކުމްތައް 1\nތިލާވަތުގެ ސަޖިދައިގެ ޙުކުމްތައް 1\nNidhaau9months ago0Comment ދީން\n1- ތިލާވަތުގެ ސަޖިދާގައި ތަކުބީރު ކިޔާނީ ކިހިނެއް ހެއްޔެވެ؟ ސަޖިދައަށް ދާއިރު އަދި ސަޖިދައިން ތެދުވާއިރު ތަކުބީރު ކިޔަން ޖެހޭނެ ހެއްޔެވެ؟ އަދި ސަލާމްދޭން ޖެހޭނެހެއްޔެވެ؟\nޖ- ތިލާވަތުގެ ސަޖިދާގައި ތަކުބީރު ކިޔާނީ ހަމައެކަނި ސަޖިދައަށް ދާއިރުއެވެ. ސަޖިދައިން ތެދުވާއިރު ތަކުބީރު ކިޔާކަށް ނުޖެހޭނެއެވެ. އަދި ސަލާމްދޭކަށްވެސް ނުޖެހޭނެއެވެ. އެހެނީ މިކަންތައްތަކުގެ ތެރެއިން ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ސާބިތުވާ ހަމައެކަނި ކަމަކީ ސަޖިދައަށް ދާއިރު ﷲ އަކްބަރު ކިޔުމެވެ. ނަމާދުގަ ފިޔަވައެވެ. ނަމާދުގައި ސަޖިދައިން ތެދުވާއިރު ﷲ އަކްބަރު ކިޔުން ރަސޫލުﷲ ޞައްލަﷲ ޢަލައިހި ވަސައްލަމަގެ ކިބައިން ޞައްޙަމަގުން ވާރިދުވެފައިވެއެވެ.\nعن ابنُ عمرَ رَضِيَ اللهُ عَنْهُمَا قَالَ : كَانَ رَسُولُ اللِه صَلَّى اللُه عَلَيْهِ وَسَلَّمَ يَقْرَأُ عَلَيْنَا الْقُرْآنَ، فَإِذَا مَرَّ بِالسَّجْدَةِ كَبَّرَ وَسَجَدَ وَسَجَدْنَا ) أخرجه أحمد2/17، والبخاري 2/33،34 ، ومسلم 1/405 برقم (575)\nމާނައީ: “އިބްނު ޢުމަރު ރަޟިޔަﷲ ޢަންހުމާގެ ކިބައިން ރިވާވެގެންވެއެވެ. އިބްނު ޢުމަރު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ތިމަންމެންނަށް ޤުރުއާން ކިޔަވާވިދާޅުވެއެވެ. ސަޖިދައިގެ އާޔަތަކާ ހަމަވުމުން ތަކްބީރު ކިޔުއްވާ ސަޖިދަކުރައްވައެވެ. ތިމަންމެންވެސް ސަޖިދަކުރަމެވެ.”\nاللجنة الدائمة للبحوث العلمية والإفتاء 7/261\n2- ތިލާވަތުގެ ސަޖިދާ ކުރާއިރު ޠަހާރަތުގެ މަތީގައި ހުރުމީ ޝަރުޠެއް ހެއްޔެވެ؟\nޖ- ތިލާވަތުގެ ސަޖިދަކުރާއިރު ޠަހާރަތުގެ މަތީގައި ހުރުމީ ޝަރުޠެއް ނޫނެވެ.\n(مجموع فتاوى ومقالات سماحة الشيخ ابن باز 11 / 406)\n3- ތިލާވަތުގެ ސަޖިދާގައި ކިޔާނީ ކޮން ދުޢާއެއް ހެއްޔެވެ؟\nޖ- ތިލާވަތުގެ ސަޖިިދާގައި ކިޔާނީ ނަމާދުގެ ސަޖިދާގައިވެސް ކިޔާ ތަސްބީޙައެވެ. އަދި މީގެ އިތުރުން އަންނަނިވި ދުޢާތައްވެސް ތިލާވަތުގެ ސަޖިދާގައި ކިޔުމަށް ނަބިއްޔާ ޞައްލަﷲ ޢަލައިހި ވަސައްލަމަގެ އަރިހުން ޘާބިތުވެފައިވެއެވެ.\n“سَجَدَ وَجْهِيَ لِلَّذِيْ خَلَقَهُ وَشَقَّ سَمْعَهُ وَبَصَرَهُ بِحَوْلِهِ وَقُوَّتِهِ فَتَبَارَكَ اللهُ أَحْسَنُ الْخَالِقِينَ”( رواه الترمذي وأحمد والحاكم وصحّحه ووافقه الذهبي )\nމާނައީ: “އެފަރާތެއްގެ ކުޅަދުންވަންތަކަމާއި، ބާރުފުޅުން މިއަޅާގެ މޫނުހައްދަވާ އެމޫނުގެ އިވުމާއި ފެނުން ހާމަކުރެއްވި ފަރާތަށް މިއަޅާގެ މޫނުސަޖިދަކޮށްފިއެވެ. ފަހެ ﷲގެ މަތިވެރިކަމާއެވެ! އެއީ އެންމެ ރިވެތިކޮށް ހައްދަވާ ޚަލްޤު ކުރައްވާ ފަރާތެވެ.”\n“اَللَّهُمَّ اكْتُبْ لِيْ بِهاَ عِنْدَكَ أَجْرًا وَضَعْ عَنِّي بِهاَ وِزْرًا وَاجْعَلْهاَ لِيْ عِنْدَكَ ذُخْرًا وَتَقَبَّلْهاَ مِنِّيْ كَماَ تَقَبَّلْتَهاَ مِنْ عَبْدِكَ دَاوُدَ”( رواه الترمذي والحاكم وصحّحه ووافقه الذهبي)\nމާނައީ: “އޭ ހައްދަވާބޮޑުކުރެއްވި ރަސްކަލާކޮ! މިއަޅާއަށް މިސަޖިދައިގެ ސަބަބުން އިބަﷲގެ ޙަޟްރަތުގައި އަޖުރެއް ލިޔުއްވާނދޭވެ! އަދި މިސަޖިދައިގެ ސަބަބުން މިއަޅާގެ ކިބައިން ފާފައެއް ފުއްސަވާނދޭވެ! އަދި އިބަﷲގެ ޙަޟްރަތުގައި މިއަޅާއަށްޓަކައި ފަހަށް ރައްކާކުރެވިފައިވާ ހެޔޮޢަމަލެއްކަމުގައި މިސަޖިދަ ލައްވާނދޭވެ! އަދި އިބަރަސްކަލާނގެ އަޅާ…\nސޯސީ ބްރެޑް ޕިއްޒާ\n5 hour 55 minutes ago ގަނާގެ ޝިކާރައަށްވި ކުއްޖަކަށް އިންސްޓަގްރާމުން ލޯބި\nނުކުރެވެވަރު ބަހައްޓާށެވެ! އެންމެ ހެޔޮ ޢަމަލެއް ނަމަވެސް އިޚްލާޞްތެރިކަމާއެކު ޤަވާއިދުން ކުރުމުން ސުވަރުގެ ދެއްވަވާނެތެވެ! އިން ޝާ ﷲ\nދަރިން ރޮއިފާނެތީ ނަމާދަށް ނުގެންދިއުމެއް ނެތް – ސުންނަތުގަ އޮތީ ގެންދިއުން!\nއުފާވެރިކަމާ ހިތްދަތިކަމުގެ ވަގުތުގަވެސް2ރަކްޢަތް ނަމާދެއް ކުރުމުން ލިބޭ ހިތް ހަމަޖެހުން ބޮޑުތަނުން އިތުރުވެގެންދޭ!


dhavihgandhun libey faidhaa varah gina - Hali News\n26 January 2022, 22:57\nހަވާދުގެ ތެރޭގައި އާންމުގޮތެއްގައި ބޭނުންކުރާ ދަވިއްގަނދަކީ ދުނިޔޭގެ ގިނަ ގައުމުތަކުގައި ސިއްޙީ އެތައް ފަރުވާއެއް ހޯދުމަށް ބޭނުންކުރާ ބާވަތެކެވެ. އަޅުގަނޑުމެން ކާބަފައި ޒަމާނުއްސުރެ ކުޑަކުދިންނަށްވެސް އެކި ބަލިބަލީގެ ފަރުވާ އަށް ދަވިއްގަނދު ބޭނުންކުރެ އެވެ. ގޭގެ ބަދިގެއިން ފަސޭހަކަމާއެކު ލިބެންހުންނަ މިފަދަ ބާވަތްތަކަކީ އެތައް ބައްޔަކަށް ފަރުވާ ލިބޭކަން ދިރާސާތަކުންވެސް ސާބިތުކޮށްދީފައިވާ ބާވަތްތަކެވެ.\nވައިގެ އުނދަގުލަށް ލުއި ލިބޭ\nކުޑަކުދިން ބަނޑުގައިރިއްސާ ބަނޑު ފުއްޕުމުން ދަވިއްގަނދު ފެން ނުވަތަ ދަވިއްގަނދު ސައި ދެއެވެ. މިއީ އެކުދިންނަށް ވައިގެ އުނދަގުލުން ލުޔެއް ހޯދައިދިނުމަށެވެ. ބޮޑެތި މީހުނަށްވެސް ވައިގެ އުނދަގޫވާން ފެށުމުން ދަވިއްގަނދު ފެންބުއިމުން ލުއިވެ އެވެ. ދަވިއްގަނދު ފެންތައްޔާރުކުރާނީ ހޫނުފެން ނުވަތަ ތާފަނާފެން ބޭނުންކޮށްގެނެވެ.\n2008 ވަނަ އަހަރުގެ ދިރާސާއަކުން އެނގުނުގޮތުގައި ދަވިއްގަދުން ހަކުރުބަލީގެ މީހުންގެ ހަކުރު ދައްކޮށްދެއެވެ. ދަވިއްގަނދުން ހަކުރުބަލި ތަހައްމަލުކުރާމީހުންގެ ހަށިގަނޑުގައި ލޭގައި ހިމެނޭ ހަކުރު ދައްކޮށްދޭކަމަށް މި ދިރާސާއިން ފާހަގަކުރެވުނެވެ.\nލޭގެ ޕްރެސަރ ދައްކޮށްދޭ\nދަވިއްގަނދަކީ ވިޓަމިންސީވެސް އެކުލެވޭ ބާވަތެކެވެ. އަދި ދަވިއްގަނދު ލޭމައްޗަށްދާމީހުންގެ ލޭގެ ޕްރެސަރ އެއްވަރެއްގައި ހިފަހައްޓައިދޭކަމަށް ފަހުގެ ދިރަސާތަކުން ހާމަވެއެވެ. ދުވާލަކު 1 ސަމުސާ ދަވިއްގަނދު ކެއުމުން ލޭގެ ޕްރެސަރު ކޮންޓްރޯލްކުރުމަށް އެހީވެދެއެވެ.\nދަވިއްގަނދުގައި ހިމެނޭ އެންޓި އޮކްސިޑެންޓްގެ ސަބަބުން އުމުރުން ދުވަސްވުމުން ހަމަށް ދިމާވާ މައްސަލަތް ކުޑަކޮށްދެއެވެ. ހަންގަޑު ދޫވުމާއި ރޫޖެހުން އަދި ހަންގަޑު ހިކުންފަދަ މައްސަލަތް ކުޑަކޮށްދެއެވެ.\nމިނޫން ސިއްޙީ އެތައް ފައިދާތަކެއްވެސް ދަވިއްގަނދުން ލިބެއެވެ.\nމައުލޫމާތު: ހެލްތު ލައިން ޑޮޓް ކޮމް


New normal ah thayyaaruvefai oiy varu balan memberun Airport | Mihaaru\nޚަބަރު / ވެލާނާ އިންޓަނޭޝަނަލް އެއާޕޯޓް\nނިއު ނޯމަލް އަށް ތައްޔާރުވެފައިވާ ވަރު ބަލަން މެމްބަރުން އެއާޕޯޓަށް\nމަޖިލީހުގެ އެސްއޯއީ ކޮމިޓީގެ މެމްބަރުން މިއަދު ވެލާނާ އިންޓަނޭޝަނަލް އެއާޕޯޓަށް ވަޑައިގެން އެންމެ ފަހުގެ ތައްޔާރީތައް ބައްލަވަނީ.\n28 ޖޫން 2020 - 16:38\nކޮވިޑް-19 ފެތުރުން ކޮންްޓްރޯލްކުރަން އެޅި ފިޔަވަޅެއްގެ ގޮތުން ރާއްޖޭގެ ބޯޑަރު ބަންދުކުރުމަށް ފަހު، އަންނަ މަހުގެ 15 ގައި އަލުން ހުޅުވާއިރު، ވެލާނާ އިންޓަނޭޝަނަލް އެއާޕޯޓު (ވީއައިއޭ) އެެކަމަށް ތައްޔާރުވެފައި އޮތް ވަރެއް ބައްލަވަން ރައްޔިތުންގެ މަޖިލީހުގެ ބައެެއް މެމްބަރުން މިއަދު އެއާޕޯޓަށް ވަޑައިގެންފި އެވެ.\nރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒް ކޮމިޓީ (އެސްއޯއީ) ގެ މެމްބަރުން ރާއްޖޭގައި މައި އެއާޕޯޓަށް މިއަދު ވަޑައިގަތީ، ނިއު ނޯމަލްގައި އެއާޕޯޓު އަލުން ހުޅުވާއިރު، އިންތިޒާމުތައް ހަމަޖައްސާފައިވާ ގޮތުގެ ތަފްސީލު އެމްއޭސީއެލުން މަޖިލީހަށް ދީފައި ވަނިކޮށެވެ. ވީއައިއޭ ހިންގާ އެމްއޭސީއެލުން ވަނީ އެއާޕޯޓް އަލުން ހުޅުވާއިރު، އަމަލުކުރާނެ ގައިޑްލައިން އެސްއޯއީ ކޮމިޓީއާ ހިއްސާކޮށް، އެ އަށް ފަހު އެކުންފުނީގެ ވެރިން ކޮމިޓީ އަށް ވަޑައިގެން، މެމްބަރުންގެ ސުވާލުތަކަށް މިދިޔަ ހަފުތާފައި ޖަވާބު ދެއްވައިފަ އެވެ.\nމަޖިލީހުގެ އެސްއޯއީ ކޮމިޓީގެ މެމްބަރުން މިއަދު ވެލާނާ އިންޓަނޭޝަނަލް އެއާޕޯޓަށް ވަޑައިގަތުމުން، ނިއު ނޯމަލްގެ ތައްތާރީތަކުގެ މައުލޫމާތު އެމްއޭސީއެލްގެ އޮފިޝަލަކު ސާފުކޮށްދެއްވަނީ.\nއެ ކޮމިޓީން މިދިޔަ ބުރާސްފަތި ދުވަހު ބޭއްވި ބައްދަލުވުމުގައި، މުގައްރިރު، ހުޅުދޫ ދާއިރާގެ މެމްބަރު އިލްޔާސް ލަބީބް ވިދާޅުވީ ނިއު ނޯމަލްގައި ވީއައިއޭ ހުޅުވަން ވާން ޖެހޭ ތާރީތައް އެ ދުވަހާ ހަމައަށް ނިމޭނެ ކަމަށް އެމްއޭސީއެލުން އަންގާފައިވާ ކަމަށެވެ. ކޮމިޓީގެ ރިޕޯޓު ނިންމުމުގެ ކުރިން އެކަން ކަށަވަރު ކުރައްވާނެ ކަމަށް އޭނާ ވިދާޅުވި އެވެ.\nއެކަމަކު ކޮމިޓީގެ މެމްބަރު، ބިލެއްދޫ ދާއިރާގެ މެމްބަރު އަހުމަދު ހަލީމް (ދޮންބިލެތް) ވިދާޅުވީ ރިޕޯޓު ފައިނަލް ކުރުމުގެ ކުރިން މެމްބަރުން އެއާޕޯޓަށް ވަޑައިގެން ބައްލަވައިލެއްވުމަށް، ކުރިން ބޭއްވި ބައްދަލުވުމުގައި އޭނާ ހުށަހަޅުއްވައިގެން ފާސްކޮށްފައިވާ ކަމަށެވެ. އެހެންވެ، މެމްބަރުން އެއާޕޯޓު ބައްލަވާފައި ނޫނީ ރިޕޯޓަށް ވޯޓަސް އަހައިގެން ނުވާނެ ކަމަށް އޭނާ ވިދާޅުވި އެވެ.\n"އެއީ އަޅުގަނޑުމެން، 19 ވަނަ މަޖިލީހަކީ ވަރަށް ޒިންމާދާރުކޮށް، ކަންކަން ކުރަން ބޭނުންވާ މަޖިލީހަކަށް ވާތީ، ސީދާ އެކަން އޮތް ގޮތް މެމްބަރުން ލޮލުން ބަލައި އަތުން ހިފުން އެއީ މެމްބަރުން އަޒުމު ކަނޑަޅައިގެން ތިބި ކަމެއް،" ހަލީމް ވިދާޅުވި އެވެ.\nއެގޮތުން އައްޑޫ ގަން އިންޓަނޭޝަނަލް އެއާޕޯޓަށް ވެސް މެމްބަރުން ކުރިން ވަޑައިގެންފައިވާ ކަމަށާއި އެއީ ވަރަށް ފައިދާ ހުރި ދަތުރަކަށް ވި ކަމަށް ވެސް އޭނާ ވިދާޅުވި އެވެ. ގަން އެއާޕޯޓުގައި ނުވެ ހުރި އެތައް ކަންތައްތަކެއް މެމްބަރުންގެ ދަތުރުން ފާހަގަވެ، އެ ކަންތަކަށް އެޑްރެސް ކުރެވުނު ކަމަށް ވެސް ވިދާޅުވި އެވެ.\nރައްޔިތުންގެ މަޖިލީހުގެ ޖަލްސާއެއްގައި ދޮންބިލެތް ހަލީމް ވާހަކަ ދައްކަވަނީ.\n"އަޅުގަނޑުމެން އެ ދަތުރު ކުރީތީ ކަމަށް އަޅުގަނޑު މި ގަބޫލުކުރަނީ ހަމަ ވަރަށް ބޮޑު ހަރަދެއް ސަރުކާރުން ކޮށް، މިއިން ދުވަހަކު އައްޑު އަތޮޅު އެއާޕޯޓަށް ނުލިބޭ ބޮޑު ތަރައްގީއެއް ލިބި، އެ ތަނަށް ކުރި ދަތުރަކަށް ފަހު، އެކަން ކުރެވިއްޖެ. އެހެންވީމާ އަޅުގަނޑު ގަބޫލުކުރާ ގޮތުގައި މިހާރު އަޅުގަނޑުމެން ވެލާނާ އެއާޕޯޓަށް ދަތުރެއް ކޮށްފިއްޔާ އެ ކަހަލަ ކުރިއެރުމެއް އައުމުގެ ފުރުސަތު ބޮޑުކަމަށް ފެނޭ،" ހަލީމް ވިދާޅުވި އެވެ.\nރައްޔިތުންގެ މަޖިލިސް އެމްއޭސީއެލް ވެލާނާ އިންޓަނޭޝަނަލް އެއާޕޯޓް ނިއު ނޯމަލް މެމްބަރު އަހުމަދު ހަލީމް (ބިލެތްދޫ)\n17 ކޮމެންޓް, 45 ރިއެކްޝަންސް\nމިހާރު ދެން ހުރިހާ ކަމެއް މަޖުލިސް މެންބަރުން ކުރަނީ. މިތާނގައި އެބަހުރި ރައްޔިތުންގެ ވޯޓުން ހޮވާފައި ހުރި ރައީސެއް. ވަޒީރުން އެބަތިބި. ގާޒީންނާއި ފަނޑިޔާރުން އެބަތިބި. ސިފައިންނާއި ފުލުހުން އެބަތިބި. އެއެންމެން ބާކީ ކޮށްފައި މަޖުލިސް މެންބަރުން ހުރިހާ ކަމެއް ކުރަން އުޅުނީމަ ސިޔާމުގެ ބުރަކައްޓަންވީ ގެއްލުންވުން ފަދަ ކަންކަން ވާނީ. އެރޭ ސިފައިން ލައްވާ ސިޔާމު ނެރުނުނަމަ، އެމީހުންގެ އެނގޭނެ އެކަން ކުރަން ގެއްލުން ނުވާނެ ގޮތަށް.\nޝަމްސުލް ފަލާހްގެ ފޭސްބުކްގައި ލިޔުއްވާފައި ވަނީ "ދުނިޔޭގެ ގިނަ ފިލްމީ ޞިނާޢަތްތައް މެދުކެނޑިފައިވިޔަސް، ބައެއް ޤައުމުތަކުގައި އެ ޞިނާޢަތް ކުރިޔަށް ދެއެވެ." މިއީ ވަރަށްމޮޅު ބަސްކޮޅެއް ކަމަށް ހަސަންބެ ގަބޫލު ކުރަމެވެ.\nކަލޭމެން އެންމެން މާލޭ މެމްބަރުންނަށްވީތަ؟ ދާއިރާގެ ހާލަތު ބަލަންދާންވީނުންތަ؟ ވޯޓްހޯދަންވީމަ ދޯ ދާއިރާ ހަނދާންވަނީ. އެހެންނޫނީ އެއީ ރާއްޖެތެރެތަ؟\nމިމީހުން ފުއްޕާލާފަ ގޮސް ބޯނުކޮއްޕާނެ އެއްވެސްތަނެއް ނެތް. މިކަހަލަ ތަނެއްދޮރެއް ނުދަންނަ ނުކިޔަވާ ތިބިބަޔަކު ރައްޔިތުން ހޮވާފަ މަޖްލީހުގެ ގޮނޑިތަކަށް އެރުވީމަ ވާނީ މިހެން.\nވަރަށް ރަނގަޅުކަމެއް. ހަމަ ބަލަންވީ. ހޯދަންވީ. އަހަންވީ. ޗެކްކުރަންވީ. ޖަވާބުދާރީ ކުރުވަންވީ. އޭރުން އެނގޭނީ ހިތުހުރި ގޮތަކަށް ނަހަދާ އެއް ހަމަޔަކުން ކޮލިޓީ ސާވިސް ދޭން . އަލިފު ހާ. ރައްޔިތުން ހޮވާފަ ތިބި ބައެއްވިއްޔާ ހަމަ ދާންވާނެ އެކި ގަޑި ގަޑީގައި އެކި ގޮތްގޮތަށް ބަލަން .\nމީ ދުވަހަކުވެސް ބަޔަކު ވެރިކަން ކުރި ގޮތެއްނޫން ހިތައްއަރާ މިހާރު ސަރުކާރެއް އެބައޮތްބާއޭ، މިހާރު ވެރިނ މިކުރަނި ޤާނޫނު އަސާސީގައި ބުނާ ރައްޔިތުންގެ މަޖިލީހުގެ މެމްބަރުންގެ މައްޗަށް ހިމެނޭ ކޮމެޓީއަކުން ނޫންބާއޭ. މީކީނޫން ރައްޔިތުން ވޯޓްދީގެން މެމްބަރުން ހޮވި ބޭނުމަކީ، ދެން ދާންވީނު މާރުކޭޓް ގޮޅިތައްހުރީ ރަނގަޅަށްތޯ ބަލަން.\nރޯނުއެދުރުންނަށް އެނގޭނެ ދޯ އެއާޕޯޓްގެ ކަންކަން އެރޭންޖްކުރާނެ ގޮތް؟؟ ލަދު ކޮބާ؟؟؟\nމިއީ ނުބެހޭކަންކަމާ ބެހޭ ބައެއް. ހިތުން މިއީ މިނިސްޓަރުންނޭ.\nމިރާއްޖެ ހުރޭތަ މިނިސްޓްރީތައް؟ މިރާއްޖެ މިހާރު ހިނގަނީ 2000 ބީސީގަ ރޯމަނުންނާއި ބައިޒަންޓައިން ވެރިކަންކުރި ގޮތަށް\nނިއު ނޯމަލް އަށް އެމް އޭ ސީ އެލް އިން ކުރިހާ ވެސް ކަމަކީ އިޝީނަށް ހުރި ގޮނޑި ބަރި ތަކުން ދެ ގޮޑިން އެއްގޮޑީގައި ރަސްގެ ލުން ، މީ ތައްޔާރުވުން ކަމުގައި ވާނަމަ އެތިބީ ތައްޔާރު ވެވިފަ ،\nމިބައިމީހުން ކޮންކަމެއް ކޮށްދީގެން ބަލަންތި ދަނީ؟ ޢަޖައިބެއް!


Ep. 21 — Karunaige Therein | Safuhaa\n"ކޮންމެހެން އަހަރެންގެ މަތިން ހަނދާންކުރާނެކަމެއް ނެތް، މި މާތަކުގެ ވިހަކަން ހަރުފައަށް ވުރެ ބޮޑު، ހީކުރީތަ މަލެއް ގެނެސްދިނީމަ އަހަންނަށް ހެދިގޮތް އެހާ ފަސޭހައިން ހަނދާން ނައްތާލާނެ ކަމަށްތަ؟ ހައިޝަމްގެ އެއްވެސް ކުށެއްނެތި ދެފަހަރުމަތިން އެޓޭކް ކުރީވެސް މި ނުލަފާ ފިރިހެނާ، ތިމާގެ ބޭބެ އައިސީޔޫގައި ބާއްވާނަމޭ ބުނާނީ ކިހާ ނުބައިމީހެއްވީމަ، ހާދަ ފޫއްސެއްވެއޭ، އަހަރެންގެ ވީކްނެސް އެއްފަރާތްކޮށްލާފައި މީނައާއި ޗެލެންޖްކުރާ ޓައިމް މިއޮތީ ޖެހިފައި....... "ކަމީލާ ބާރަކަށް ކުޑަދޮރު ލައްޕާލާފައި ތަންޑުތައް އަޅުވައިފިއެވެ.\nލޫކަސް ހޫނު ކޮފީއެއް ހިފައިގެންގޮސް ބެލްކަނީގައި ހުރިއިރު އެތައް ހަނދާންތަކެއް އެހިތަށް އުދަގޫކުރިއެވެ. ކިތަންމެވަރަކަށް މާޒީ ހަނދާންނައްތާލަން އުޅުނަސް އެއީ ނުވާނެކަމެކެވެ. މަންމަ ގޮވައިލުމުން ހިނިތުންވެލަމުން އެނބުރުނުއިރު މަންމަ ހުރީ ކުޑަފިރިހެންކުއްޖެއްގެ އަތުގައި ހިފާލައިގެންނެވެ. ލޫކަސްގެ ހިތް ތެޅިގަތީ ވަކިގޮތެއް ބަލާފައެއްނޫނެވެ. އެކުއްޖާގެ ލޮލަށް ބަލައިލުމާއިއެކު ލޫކަސް ހުރީ ދުރުބަލައިލަން ނޭގިފައެވެ.\n"މިއީ ޖޭޑްގެ ދަރިފުޅު މިކާލް، މަންމަ އެބައަންނަން ނަމާދުކޮށްލައިގެން، ދަރިފުޅު ބޭބީސިޓް ކޮށްލަދޭންވީނު....." މެހްވިޝް އަވަސްއަރުވާލާފައި އެތަނުން ދިޔުމުން ލޫކަސް އަތްދިއްކޮށްލައިފިއެވެ. އެކުޑަ އަތްތިލަ ލޫކަސްގެ އަތުތެރެއަށް ލެވުނުވަގުތު ގާތްކަމެއް އިހުސާސްކުރެވުނެވެ. މިއީއެކަނި އޭނަގެ ކޮއްކޮގެ ދަރިއެއް ނޫނެވެ. ކަމީލާގެވެސް ދަރިފުޅެވެ. ލޫކަސް މިކާލް އުނގުގައި ބައިންދައިގެން އެކި ސުވާލުތައް ކުރަންފެށިއެވެ. މިކާލް ފުރަތަމަ އިނީ ރަކިވެފައެވެ. ނަމަވެސް ފަސްމިނިޓް ނުވަނީސް ވަރަށް އެކުވެރިކަމާއިއެކު ހީހީފައި ވާހަކަދައްކަން ފެށިއެވެ. ލޫކަސްގެ ކޮފީތަށިވެސް ބޯންއުޅުނެވެ. ލޫކަސްބުނީ ކުޑަކުދިން ކޮފީބޯކަށް ނުވާނެކަމުގައެވެ. މިކާލް ބުނީ ލޫކަސް ވާހަކަދައްކަނީ "މަންމީ" ފަދައިން ކަމުގައެވެ. އެއީ މަންމަވެސް މިކާލްއަށް މަނާކޮށްފައިވާ އެއްޗެއްކަމުގައެވެ. ވާރޭވެހެން ފެށުމުން މިކާލް ވާރޭގެ ތެރެއަށް ނުކުންނަން ބޭނުންވެގެން ހުއްދައަށް އެދުނެވެ.\n"އޮފްކޯސް ޔޫ ކޭން ސްވީޓްހާޓް..." ލޫކަސްހުރީ މިކާލް ބޭނުން ކޮންމެކަމެއް ކޮށްދޭހިތްވެފައެވެ. ލޫކަސް މިކާލް އުރާލުމުން މޫނަށް ބަލަން ހުރީ ވަރަށް ލޯބިކޮށް ހެވިލާފައެވެ. ކޯތާފަތަށް އެޅުނު އަޑިކޮޅުން ހަނދާންވީ ކަމީލާގެ މަތިންނެވެ. ލޫކަސްގެ ހިތްފުރި ބަންޑުންވެ، ދެލޯ ފެންކަޅިވެގެން ދިޔައީ ކުރި އަސަރަކުންނެވެ. މިކާލްގެ ސަބަބުން ހިތަށް ގޮތްގޮތްވަނީ ކީއްވެހެއްޔެވެ؟ ޖައިދަންގެ މަގާމުގައި ހުންނަން ޖެހެނީ އޭނަކަމަށް ގަބޫލުކުރެވޭތީހެއްޔެވެ؟ އަމިއްލަ ކޮއްކޮގެ އަންހެނުންނާއި އަޅައިގެން އުޅުމަކީ ލޫކަސްދެކޭގޮތުގައި މާ ރީތިކަމެއްނޫނެވެ.\nލޫކަސް ލިފްޓުން ތިރިއަށް ފޭބިތަނާހެން މަންމައައީ މިކާލްއަށް ދޭން ހޫނު ޗޮކްލެޓެއް ހިފައިގެންނެވެ. ވާރޭތެރެއަށް ނުކުމެވޭނީ ތަށި ހުސްކޮށްލީމަކަމަށް ބުނުމުން މިކާލް އަވަހަށް ތަށިބޯލިއިރު ލޫކަސްހުރީ އެސްފިޔަޖަހައިލަން ނޭގިފައި އެތުއްތުކުއްޖާއަށް ބަލާށެވެ. އެންމެފަހުން ފުންނޭވަޔެއް ދޫކޮށްލާފައި ފެންޑާގެ ތަބަށް ލެނގިލައިގެން ހުއްޓުނެވެ. ތަށިހުސްކޮށްލާފައި މިކާލް ވަގުތުން ދުއްވައިގަތީ ގަސްތަކާއި ދިމާލަށެވެ. ލޫކަސްވެސް މިކާލް އަތުލާން ފަހަތުން ދުވުނީ މަޖާވެލާފައިހުރެއެވެ.\n"ތޫތުބަގް...." އިރުކޮޅަކުން މިކާލް ރޮވޭ ވައްތަރުވެލާފައި އައިސް ލޫކަސްގެ އަތުގައި ހިފެހެއްޓުމުން މިކާލް އުފުލައިލީ ލުއިފަތްކޮޅެއްހެންނެވެ.\n"ކިހިނެއްވީތަ ޑާލިން......" ލޫކަސްގެ މޫނުމަތިން ކަންބޮޑުވުމުގެ އަސަރުފާޅުވިއެވެ. މިކާލް ބުނީ "ތޫތްބަގް" ކަރުތެރެއަށް އެރުނީކަމުގައެވެ. މިކާލްގެ ތުއްތު ބަހުރުވައިން އެއިޝާރާތްކުރަނީ ކަރުތެރެއަށް ތަދުވެގެންކަން ވިސްނިގެން ލޫކަސް މިކާލް ގޮވައިގެން ގެއަށް ވަންނަން އުޅުނެވެ.\nކަމީލާ ކޮޓަރީގައި ހުރެފައި ބޭރަށް ނުކުތްއިރު މިކާލް ފެންނާން ނެތުމުން ހާސްވެފައި އަވަހަށް ޖައިދަންއަށް ގުޅާލިއެވެ. ޖައިދަން ބުނީ ދިޔައީ އޭނަގެ މަންމައާއިއެކުގައި ކަމަށާއި އޭނަ މިކާލް ބަލާ ދާނެކަމަށެވެ. ކަމީލާ ހިތްހަމަނުޖެހޭގޮތްވިއެވެ. ޖައިދަން އެހުއްދަދިނީ ކީއްވެހެއްޔެވެ؟ މެހްވިޝް އެގެއަށް އެކުއްޖާ ގެންދަންވީ ކީއްކުރަންހެއްޔެވެ؟ މިހުރިހާދުވަހު މާމަދަރިއެއް ހުރިކަން ނޭގިހުރެ އެކުއްޖާ ބޮޑުވީމަ ފެންނަންވީހެއްޔެވެ؟ އޭނަގެ ދަރިފުޅުގެ މައްޗަށް އެހެން މީހަކު ހުކުމް އިއްވާކަށް ނުޖެހޭނެއެވެ. ކަމީލާ ރުޅިގަދަވިވަރުން ކާރަކަށް ގުޅައިގެން މެހްވިޝްވިލާއަށް ދާން މިސްރާބު ޖެހިއެވެ.\nބޯވާރޭތެރޭގައި މެހްވިޝްވިލާ ފެނުނުއިރު ގަނޑުވަރެއްފަދައެވެ. ހީވީ ބޭރުތަނަކަށް އާދެވުނުހެންނެވެ. ކަމީލާ ދުވެލާފައިގޮސް ފެންޑާއަށް އަރާފައި ސަލާމްގޮވާލުމުން ސަލާމް ބަލައިގަނެ އޭނަ އެތެރެއަށް ވެއްދީ ނޯކަރެކެވެ. ހާސްވެފައި ހުރެ އެތެރެއަށް އެޅި ފުރަތަމަ ފިޔަވަޅާއިއެކުގައިވެސް ނަޒަރުގައި އަޅައިގަތީ ލޫކަސްއެވެ. ސިޓިންރޫމްގައިވާ ކައުޗެއްގައި ލޫކަސް އަރާމުކޮށް ނިދާލާފައިވާއިރު އޭނަގެ ކޮނޑުގައި ބޯއަޅާލައިގެން ކުޑަގޮތަކަށް ބައްދާލައިގެން މިކާލްވެސް ނިދާލާފައި އޮތެވެ. ދެބަފައިން އެގޮތަށް ނިދާފައި ތިބި މަންޒަރަކީ ކަމީލާގެ ހަޔާތުގައި ދުށް އެންމެ ފުރިހަމަ މަންޒަރެވެ. ކަމީލާގެ ދެލޯތެމޭގޮތްވިއެވެ.\n"މިގޮތަށް ލޫކްއާއި ދަރިފުޅު އެކީގައި ފެނިދާނެއޭ ދުވަހަކު ހިތަށް ނާރާ، ކިއުޓްކަން....." ކަމީލާ ނިކަން ސިއްރުން އެތައް ފޮޓޯތަކެއް ފޯނުގައި ރައްކާކުރިއެވެ. ކުއްލިއަކަށް މީހެއްގެ ހިލަންވެފައި ފޯނު ޖިންސްގެ ޖީބަށް ޖަހަން އުޅުނު ވަގުތު ތުރުތުރުއަޅާ ދެއަތުގެ ތެރެއިން ފޯނުދޫވެގެން ދޫލަމައްޗަށް ވެއްޓުނެވެ. ގޭތެރެއިން ނުކުމެގެން އައީ މެހްވިޝް ފިޔަވާ ދެވަނަމީހެއްނޫނެވެ. ސްވެޓަރަކާއި ޖިންސެއްލައިގެން ހުރިއިރު ޒުވާން އަންހެންކުއްޖެއްފަދައެވެ.\n"ކާލްވާރޭގައި ތެމިލައިގެން އުޅުނީމަ ޓަޔަޑްވީ، ލޫކްވެސް ރޭ ދިގު ދަތުރެއްކޮށްލާފައި އައީމަ އެހާ ގަދަޔަށް ނިދިފައި އެއޮތީ، ކަމީލާ އަންނަވީނު ސައިބޯން......" މެހްވިޝް ދައުވަތު ދިނެވެ. ކަމީލާގެ މޫނުގެ ކުލަ ބަދަލުވެގެން ދިޔުމާއިއެކު ގުދުވެ ފޯނުނެގިއެވެ. ދެވަނަފަހަރަށް މެހްވިޝްދިން ދައުވަތުގައި ކޮޅުފައިން ޖެހުމަކީ ރީތިކަމެއް ނޫނެވެ. އަވަސްކޮށްލައިގެން ސައިބޮއިގެން މިތަނުން ދާންވީއެވެ. މިގެއަށް އާދެވުނުކަމުގެ މޮޔަވެސްހީވިއެވެ. މިކާލް ގެއަށް ގެންނާންދެން ކެތްކޮށްލައިގެން ހުރެވުނުނަމަ އިތުރު އަނިޔާތަކެއް ހިތަށް ނުލިބުނީސްކަން ނޭގެއެވެ. މިވީގޮތުން ހިތުގެ ހަމަނުޖެހުން އިތުރުވެ ޒަޚަމްތައް ފުންވުން ނޫންކަމެއް ނުވިއެވެ. އޭރުވެސް ހިތް އޮބިނޯވެ ތެޅެމުންދިޔައެވެ. ގެއޭސީކޮށްލާފައި ވާތީކަމެއް ނޫނީ ލޫކަސް ފެނުމުން ކަމެއްނޭގެއެވެ. މެހްވިޝްގެ ފަހަތުން ދަމުން އެނބުރިފައިވެސް ކަމީލާ ފަހަތަށް ބެލިއެވެ.\nސަޔަށްފަހު މެހްވިޝް ފެންވަރަންވެގެން ކޮޓަރިއަށް ވަނުމުން ކަމީލާ ފެންޑާއަށް ނުކުތްއިރު ލޫކަސްއާއި މިކާލް ފެންނާކަށް ނެތެވެ. ލޫކަސް މިކާލް ގޮވައިގެން އަނެއްކާ ދުއްވާލަން ނަމަވެސް ދިޔައީހެއްޔެވެ؟ ކަމީލާގެ ހިތް ތެޅިލިއެވެ. ކަންބޮޑުވެގެން ހަދާނެގޮތް ހުސްވެފައި އެތެރެއަށްވަދެ މަޑު ސޯފާއެއްގައި ޖައްސާލިގޮތަށް އިނގިލީގައި ދައިގަނެވުނެވެ. މިކޮޓަރި ހާދަ އަރާމެވެ. ވާރޭވެހޭއިރު މިތާގައި އިނދެގެން ޓީވީބަލަން ހާދަ ހިތްފަސޭހަވާނެއެވެ. ކަމީލާ ފޯނުހުޅުވާލައިގެން ތަކުރާރުކޮށް ލޫކަސްގެ ފޮޓޯތަކަށް ބަލަނިކޮށް މީހެއްގެ ފިޔަވަޅުގެ އަޑުއިވިފައި ބަލައިލިއެވެ. ފެނުނީ ލޫކަސް ހޫނު ކޮފީއެއް ބޮމުން ނުކުމެގެން އައިތަނެވެ. ލޫކަސް ބަލައިލީ ބީރައްޓެހިކަމުގެ ނަޒަރަކުންނެވެ. ނުދަންނަ ދެމީހަކު ބައްދަލުވިޔަސް ވާނީ އެކަހަލަ ގޮތެކެވެ.\n"ކާ....ކާލް ކޮބާތަ؟ " ކަމީލާ ހިތްވަރުކޮށްލާފައި ސުވާލުކުރިއެވެ. ލޫކަސް ކޮފީމަގު ހިފައިގެންގޮސް ކުރިމަތީގައި ހުރި ސޯފާގައި އިށީދެ މޭޒުމަތީގައި ކޮފީތަށި ބެހެއްޓިއެވެ. ދިގު ސޯޓަކާއި ކަޅުކުލައިގެ ޓީޝާޓެއްލައިގެން އިންއިރު ކުރިއަށްވުރެ ފިރިހެންވަންތަކަން އިތުރުވެ ހިތްތައް ގުރުބާންވާފަދަ ގޮތެއް ހުއްޓެވެ. ކަމީލާގެ ހިތަށް އެންމެ ތަދުކުރުވީ ބަލައިލުމުގައި ހުރި އަސަރަކުންނެވެ.\n"ޖައިދަން ކާލް ގޮވައިގެން ދިޔައީ، ކިހިނެއްމިވީ؟ އަހަރެން ހިތަކަށްނާރާ ގުޑްބައި ކިޔާފައި ދިޔަމީހާ އަލުން މިގެއަށް އައިސްދާނެއޭ، ކޮން ޕްލޭނެއް މިހާރުއޮތީ، އަހަރެން އައިކަން އެނގުނީމަ ކާލް އަހަންނަށް ދައްކަން ތިފޮނުވީ، ގުޑް......" ލޫކަސްގެ ބަރުއަޑުން އެކަނިވެސް ކަމީލާގެ ގައިން ހީބިހިހަލުވާލައިފިއެވެ. އެއާއިއެކު ލޫކަސްގެ ވާހަކައިން ހިތަށް އަސަރުކުރިއެވެ.\n"ކަން ހިނގިގޮތް ނޭގި ލޫކް ކީއްވެ އަހަރެންގެ ބޮލުގައި އިލްޒާމް ތިއަޅުވަނީ؟ އަހަރެން މިގެއަށް އަންނަން ބޭނުންވެގެނެއް ނޫން އައީ، ކާލް މިގެއަށް ގެނައިކަން އެނގުނީމަ އޭނަ ބަލާ އައީ، އެއީ ލޫކްގެ ދަރިފުޅުކަން ހެއްދެވިފަރާތް ހެކިވާނެ، އަހަރެން ބޭނުމެއްނޫން ކޮންމެހެން އިތުރަށް އެކަން ސާބިތުކޮށްދޭކަށް......" ކަމީލާގެ ލޮލަށް ކަރުނަ ގިނަވާންފެށިއެވެ. ކަމީލާ އަމިއްލަ ހާލާއިމެދު ހަމްދަރުދީވިއެވެ. ކޮންމެދުވަހަކީ ކަރުނަ އަޅާ ދުވަހެކެވެ. މިނޫން ދުވަހެއް އަންނާނެބާވައޭ ހިތަށް އަރާ ދުވަހެއްނޫނީ ދިރިއުޅުމުގައި ނާދެއެވެ.\n"އަދިވެސް ތިބުނަނީ މަގޭ ދަރިއެކޭތަ؟" ލޫކަސްގެ ހިތް އަވަސްވިއެވެ.\n"އަހަރެން އެންމެ އިތުބާރުކުރި މީހަކީ ތިއީ، އެކަމަކު ލޫކް އަހަރެންގެ އިތުބާރު ގެއްލުވައިލީ، އަހަރެން ހީކުރީ އަހަރެމެންގެ ދޭތެރޭ އޮތީ ވަރަށް ވަރުގަދަ ލޯތްބެއްކަމަށް، އެއީ ކުށްހީއެއް، ހަތަރު އަހަރުކުރިން އަހަރެން ދެއްކި ވާހަކަ ގަބޫލުކުރިނަމަ މިހެނެއް ނުވީސް، އެދަރިފުޅަށް ބައްޕައެއްގެ ލޯބި ދޭން އެންމެ ހައްގު މީހާއަށް ނުފެނި ހަތަރު އަހަރުމިވީ، ހައު ކުޑް ޔޫ ޑިނައި؟ އަމިއްލަ ލެޔޭ އެއީ..." ކަމީލާގެ ވާހަކަތަކުން ލޫކަސް އިސްޖަހައިލަން މަޖުބޫރުކުރިވިއެވެ.\nކަމީލާ އުނގުގައި އޮތް ކުޝަން އެއްލާލާފައި ތެދުވެގެން ދާން އުޅުނީ ރޮވޭގޮތްވީމައެވެ. ލޫކަސްގެ ކުރިމަތީގައި ކަރުނަ އޮއްސަން އޭނަ ބޭނުމެއްނުވިއެވެ. ކަމީލާ އަވަސްއަރުވާލާފައި ހުރިވަރުން އެތާ ހުރި ބިއްލޫރި މޭޒުގައި އަޅައިގެންފައި ވެއްޓިގެން ދިޔަ ބޮނޑީގައި ލޫކަސް ތެދުވެ އެއަތުގެ ހިމާޔަތްދިނެވެ. ދެމީހުންނަށް އެކަކު އަނެކަކުގެ ލޮލަށް ބަލަން ތިބެވުނުގޮތަށް ގެއްލިފައި ތިބެވުނީ އެވެ. ދުރުން އުޅުނަސް އެތައް ޒަމާނެއް ފާއިތުވެގެން ދިޔަސް އެލޯބިވަނީ ތާޒާކަން މަތީގައެވެ. އެއްވެސް ބަދަލެއްނާދެއެވެ. އެކަކު އަނެކަކުގެ އަތުތެރެއަށް ވަދެވުމުން ދުރުވާން ނޭގުނީ އެލޯބީގެ ގަދަބާރުންނެވެ. މެހްވިޝް ނުކުމެފައި ކަރުކަހާލިއިރު މޫނުމަތިން ނުރުހުމުގެ އަސަރުފާޅުވިއެވެ. އޭނަގެ ދަރިފުޅާއިވެސް އަޅައިގަތީހެއްޔެވެ؟ ވަރެއްގެ އަންހެނެކެވެ. ނާސިއެކެވެ. ފެންނަހާ ފިރިހެނެއްގެ ފަހަތުން ދުވާމީހެކެވެ. ކަމީލާ ކޮންޓްރޯލް ކުރަން ޖައިދަންއަށް ނޭގޭކަމާއިމެދުވެސް މެހްވިޝް ހައިރާން ހީވިއެވެ. މެހްވިޝް ސިޑިން މައްޗަށް އަރައިގެން ދަމުން ޖައިދަންގެ ފޯނަށް ގުޅާލައިފިއެވެ.\n"ސޮރީ...." ލޫކަސް ކަމީލާގެ ގައިން ދޫކޮށްލުމާއިއެކު ކަމީލާ ބާރުބާރަށް ހިނގާލާފައިގޮސް ވާރޭގެތެރެއަށް ނުކުތެވެ. އޭނަގެ ލޮލުން އޮހެމުންދިޔަ ކަރުނަތައް ފޮރުވުމުގައި ބޯވާރޭ އެހީތެރިއަކަށްވެދިނެވެ.\nކަމީލާ މެހްވިޝްވިލާގައި ހުރިއިރު ޖައިދަން އެތައްފަހަރު ގުޅިއެވެ. ގުޅާވަރުން ކަމީލާ ފަހުން ފޯނު ނިވާލާފައި ޖީބަށް ލީއެވެ. ޖައިދަންއާއި މިގޮތަށް ޗެލެންޖްކޮށްގެން ވަކި މޮޅެއްވެދާނެ ހެއްޔޭވެސް ހިތާއި ސުވާލުކުރިއެވެ. ނަމަވެސް ޖައިދަންދެކެ ކަމީލާ ދުވަހަކު ފޫހިނުވާވަރަށް މިހާރު ފޫހިވެއްޖެއެވެ. އެންމެންގެ ތެރޭގައި ގަސްތުގައި އޭނަ ބަދުނާމްކޮށްލި މީހަކަށް ދުވަހަކު މާފު ދެވޭނެހެއްޔެވެ؟ ލޫކަސް އޭނަގެ ވާހަކަ ގަބޫލުނުކުރީވެސް ޖައިދަންގެ ސަބަބުންނެވެ. އޭނަ ކުރިން ހީކުރީ ދޭތެރެޖައްސާއުޅެނީ އަންހެންކުދިން ކަމުގައެވެ. އެންމެ ދުވަހަކަށް ނަމަވެސް އޭނަގެ ހަޔާތުން ޖައިދަން ބޭރުކޮށްލާފައި އުފާކުރަން ނިންމުން އެއީ ކުށެއްނޫނެވެ. އޭނަ ޖައިދަންގެ އަނިޔާތަކަށް ކެތްކޮށްގެން ހާދަ ދުވަހަކު ކެތްކުރިއެވެ. މަޖުބޫރީ ކައިވެންޏެއްގެ ސަބަބުން ހުރިހާ އުފާތައް މިވަނީ ނިގުޅައިގަނެވިފައެވެ. މިއީ އިންސާފެއްނޫނެވެ.\nގެއާއި ހަމަޔަށް ދެވުނުއިރު ކަމީލާ ތެމިފޯވެއްޖެއެވެ. ޖައިދަންގެ ފަރާތުން އަންނާނެ ރޯޅިއެއް އެނގެނީއެއް ނޫނެވެ. ޖައިދަންފަދަ ބާރުގަދަ މީހަކު އޭނަގެ ހިތަށް ތަދުކުރަން ކޮންމެފަދަ ނުލަފާކަމެއްވެސް ކޮށްފާނެއެވެ. މުޒާ ބުނިފަދައިން އޭނައަކީ މިހާރު ނުފޫޒުގަދަ މުއްސަދިމީހެކެވެ. އަދި ދީފައިވާ އިންޒާރު ވަކި ކުޑަހެއްޔެވެ؟ ދަރިފުޅު ލޮލަށް ނުދައްކާ ގެންގޮސްދާނެކަމުގައި ބުނެފައިވާ ހަނދާންވެފައި ކަމީލާގެ ހިތް ރޫރޫއަޅައިގަތެވެ. ގުގުރީގެ ބާރުއަޑާއިއެކު ވިދުވަރުގެ ތޫނު އަލިން ހީވީ ފަޒާވެސް ދިއްލިގެން ދިޔަހެންނެވެ. ކަމީލާ ދުވެލާފައިގޮސް ފެންޑާއަށް އަރާ ބެލްޖެހިއެވެ. ދޮރުހުޅުވައިލީ ޖައިދަންއެވެ. ޖައިދަން ހުރީ ބުމަގޮށްޖަހާލައިގެންނެވެ.\n"ކޮބާ ހިތްހަމަޖެހޭ ވަރުވެއްޖެތަ؟ "ޖައިދަން މަލާމާތުގެ ރާގަކަށް ބުނެލިއެވެ.\n"ތިބުނީ ކީކޭތަ؟ "ކަމީލާ ރުޅިއަންނަގޮތްވިއެވެ.\n"ފޯނުވެސް ނަގާކަށް ނޭގުނު، ތިވަރު ތަންކޮޅެއް ބޮޑު، އަހަރެން ގުޅީމާ ޖަވާބު ދިނުމަކީ ބޭނުންކަމަކަށް ނުވޭ، ލޫކަސްއާއި ދެމީހުން ވަރަށް ގަނޑުގަނެލާފައި ތިތިބީ ދޯ، އެގެއަށް ގޮސް އުޅުނީ ސްކާފްވެސް ނަގައިގެންކަން ޔަގީން، އެކަމަކު މާ ދީންވެރި މީހެކޯ...... " ޖައިދަންގެ ލޮލުން ފެނުނު ރުޅިވެރިކަން ކަމީލާގެ ހިތް ބިރުގަންނަވާލައިފިއެވެ. ދޮރުގައި އަތްވިއްދާލައިގެން އެކަނި ޖިންސްލައިގެން ހުރިއިރު ޓޭންވެފައިވާ ރީތި ހަށިގަނޑުވަނީ ހާމަޔަށެވެ. އަންހެންކުދިން ފިދާވާފަދަ ފުރިހަމަ ހަށިގަނޑެކެވެ. އެކަމަކު އޭނަގެ ހިތް ހާދަ ކަޅެވެ. އަންހެންކުދިންނަށް އެވަރު ނުވިސްނޭނެއެވެ. އަޅުކަންކުރާނީ ބޭރުފުށުގެ ރީތިކަމަށެވެ. ކަމީލާގެ މޫނުގެ ކުލަ ފަނޑުވެއްޖެއެވެ. ތުންފަތުގައި ދަތްއަޅާލަ އަޅާލާހުރެވުނީ އެސުވާލަށް ދޭނެ ޖަވާބެއް ނުވިސްނިފައެވެ.\n"އަހަރެން ލޫކަސްއާއި ގުޅުމެއް ނުބާއްވަން ވަޢުދުކުރުވާފައެއްނު ތިހިރީ....." ޖައިދަންގެ މޫނަށް ނުބަލަން މަސައްކަތް ކުރަމުން ކަމީލާ ބަލިކަށިއަޑަކުން ބުނެލިއެވެ.\n"އަހަންނާއި ހަތަރުކަޅިހަމަކޮށްފައި ބުނޭ، ލޫކަސްއާއި އަނގައިން ބުނިންތަ؟ "ޖައިދަން ވިދާލި ވިދުވަރެއްހެން އައިސް ކަމީލާގެ ދަތްދޮޅިދަށަށް އަތްލައްވާފައި ގަދަކަމުން އޭނައާއި ދިމާލަށް މޫނު އަނބުރުވާލިއެވެ. އޭރު ކަމީލާގެ ހިތް ފިނިވެ ހާސްވާން ފެށިއެވެ. ކުރީދުވަހު ޖައިދަން ވައުދުކުރުވީ ގުޅުމެއް ނުބާއްވާށެވެ. އަނގައިން ބުނުން އެމާނައިގައި ހިމެނެން ޖެހޭނެކަމަކަށް ކަމީލާ ގަބޫލެއްނުކުރެއެވެ. އެހެންނޫނަސް ޖައިދަން ބޭނުންވާގޮތަކަށް އެވައުދު އަނބުރުވާލަން އުޅޭނެއެވެ. ވަރެއްގެ ފިރިހެނެކެވެ. ލޫކަސްއާއި ބައްދަލުވުމުން ހައްތަހާބޮޑަށް ޖައިދަންދެކެ ފޫހިވުން ނޫންކަމެއް ނުވިއެވެ. ޖައިދަން އަތްލުމުންވެސް ވަނީ ފާޑެއްގެ ފޫއްސެކެވެ.\n"ނޫން..." ކަމީލާގެ ލޮލުން ޖައިދަންއަށް ފެނުނީ ދޮގުވެރިކަމުގެ ކުލަވަރެވެ.\n"ލައިޑިޓެކްޓަރއެއް ގެންނަންވީ...." ކުއްލިއަކަށް ޖައިދަން ބާރަށް ހޭންފެށިއެވެ. މިހާ އަވަހަށް ކަމީލާއަށް އެނގިގެން ނުވާނެއެވެ. އޭނަ ކަމީލާއަށް ފިލާވަޅެއްދޭނީ ލޫކަސްއާއިއެކު ހުއްޓާ ލޮލުން ފެނުނީމައެވެ. ލޫކަސްއާއި ދުރުން އުޅެން އޭނަ އެތައްފަހަރު އަންގާފައިވެއެވެ. ފާއިތުވެގެން ދިޔަ އަހަރުތެރޭގައި ކަމީލާ ގެއްލިދާނެތީ އޭނަ ވިސްނާކަށް ނުޖެހެއެވެ. ލޫކަސް ރާއްޖޭގައި ނޫޅޭތީއެވެ. މިހާރު ކަމީލާ އަޅާ ކޮންމެ ފިޔަވަޅަކަށް ފާރަލާން މިއޮތި ޖެހިފައެވެ. ޖައިދަން އެނދަށް އެރިގޮތަށް ކަމީލާއަށް ގޯނާކުރާކަށް ނޫޅުނެވެ. އޭނަ ވިސްނަން އޮތީ ކަމީލާ އަމިއްލަ ކުރާނެގޮތަކާއި މެދުގައެވެ. އޭނަ ދެކޭގޮތުން ލޫކަސްއާއި ހައިޝަމްއަކީ އެކަމަށް ހުރަސްއަޅާ ދެމީހުންނެވެ. މަގުން އެއްފަރާތްކޮށް ނުލައިފިއްޔާ އޭނަގެ އަތުން ކަމީލާ ފޭރިގެންފާނެއެވެ.\nޖެހިގެން އައިދުވަހު ޖައިދަން ކަމީލާ ގޮވައިގެން ބިއުޓީ ސެލޫންއަކަށްގޮސް ކަމީލާގެ އިސްތަށިގަނޑު ފަންކުރުވިއެވެ. ކަމީލާގެ ޑައިރީއިން އޭނައަށްވަނީ ލޫކަސް ކަމީލާގެ ބުޅިއިސްތަށިގަނޑުދެކެ މާވަރެއްގެ ލޯތްބެއްވެގެން ތައުރީފުކުރާކަން އެނގިފައެވެ. ކަމީލާގެ އިސްތަށިގަނޑު ފަންކުރުވާ ވާހަކަ ބުނީމަ އެރޭ ކަމީލާ ވަރަށް ދެރަވެގެން ރޮއިފާ ޖައިދަންއަށް އާދޭސްކުރިއެވެ. ޖައިދަންގެ ހިތަށް ރަހުމެއް ނުވަނެވެ. ކަމީލާ ދެރަކޮށްލުމުން ލިބުނީ އުފަލެކެވެ. ކަމީލާ ހީކުރަނީ ލޫކަސްއާއިއެކުގައި އުޅެފައި އައިސް އޭނަގެ ހިތަށް ސިހުރު ހަދާލެވޭނެކަމަށް ހެއްޔެވެ؟ ކޮންމެފަހަރަކު އޭނަ ކަމީލާއަށް ބިރުދައްކާގޮތަށް މިފަހަރުވެސް އެއްޗެކޭ ކިޔައިގެން ބިރުގެންނެވިއެވެ. ޖައިދަން ބުނާހާގޮތަށް ހަދަން މަޖުބޫރުވަނީވެސް އޭނަގެ ފިނޑިކަމުންނެވެ. ކަމީލާ ސެލޫންއިން ގެއަށްވަންގޮތަށް ލޯގަނޑުން އޭނަގެ ސޫރަދެކެފައި ރޮވުނެވެ. އޭނަ އަމިއްލަ ސިފައާއި ކުޅޭކަށް ބޭނުމެއްނޫނެވެ. މިއީ ހުއްދަވާނެކަމެއްވެސް ނޫނެވެ.\n"ވަރަށް ސިލްކީ......" ޖައިދަން ފަހަތުން އައިސް ބައްދާލަމުން ކަންފަތުގައި ދަތްއަޅާލިއެވެ. ކަމީލާ ހީލިކަރުވާގޮތްވެފައި ހަޅޭއްލަވައިގަތުމުން ޖައިދަން ހުރީ ހިނިއައިސްފައެވެ.\n"މަންމަ ބުނި މިއަދުވެސް ކާލް އެގެއަށް ގެންނައްޗޭ، ކަމީލާދާންވީނު...." ޖައިދަން އެހާ ފަސޭހައިން ހުއްދަދިނުމުން ކަމީލާ ހައިރާންވިއެވެ.\n"އަހަންނަކަށް ނުދެވޭނެ..." ކަމީލާ ދާން އެއްބަސްނުވުމުން ޖައިދަން ވަކިން ރުޅިގަދަވިއެވެ. ޖައިދަން ވިސްނީ އޭގެ އެންމެ ނުބައި ގޮތަށެވެ. ކަމީލާ ނުދާން އުޅުނީ އަމިއްލަ ނަފުސަށް އިތުބާރުނެތީމައެވެ. ލޫކަސް ފެނިގެން ހިތަށް ގޮތްވާނެތީއެވެ. ކުރިވައުދުގައި ދެމިހުންނަން އުދަގޫވާނެތީއެވެ. ޖައިދަން ކަމީލާގެ ތެދުވެރިކަން އިމްތިހާނު ކުރާނެއެވެ. އެގެއަށް ގަދަކަމުން ފޮނުވައިގެން ނަމަވެސް ހެވެވެ. މާ މާތްވެގެން އުޅޭއިރު ތިމާގެ ފިރިމީހާއަށް ވަފާތެރިވާކަށް ނޭގުނު އަންހެނެކެވެ.\nޖައިދަންގެ ހުއްދަ ލިބިގެން ކަމީލާ ކޮންމެދުވަހަކު ހަވީރު މިކާލް ގޮވައިގެން "މެހްވިޝްވިލާ"އަށް ދާންފެށިއެވެ. ލޫކަސް އާއި ދިމާވިޔަސް ކަމީލާހުންނަނީ ވާހަކަނުދައްކަން ނިންމައިގެންނެވެ. ޖައިދަންދެކެ ގަންނަ ބިރަކުން އެކަމަށް ހުރަސްއަޅަނީއެވެ. ގެއަށް ދާއިރަށް ސުވާލުކުރާނެކަން އެނގޭތީއެވެ. ހީވަނީ ޖައިދަން ގަސްތުގައި އޭނަލައްވާ ގޯހެއް ހައްދަން އުޅެނީހެންނެވެ. އެހެންނޫންނަމަ ލޫކަސްގެ ގެއަށް އޭނަ ފޮނުވަން ބާރެއް ނާޅާނެއެވެ. ހަފްތާއެއް ވޭތުވެގެން ދިޔައިރު މިކާލްއާއި ލޫކަސް ވަރަށް ގާތްވިއެވެ. ކަމީލާވެސް ލޫކަސް ފެންނައިރަށް ސިއްރު ނަޒަރަކުން ބަލައިލާނެއެވެ. އެހެންއުޅޭއިރު ދެމީހުން ކުޑަކުޑަކޮށް ވާހަކަދައްކަން މަޖުބޫރުވާފަހަރުވެސް އާދެއެވެ. ކަމީލާ ހުންނަނީ ވިސްނައިގެންނެވެ.\n"އަހަންނާއި ވާހަކަ ނުދައްކަން ހުވާކޮށްގެންތަ؟ "ލޫކަސް މެސެޖްކޮށްލިއެވެ.\n"ކިހިނެއް އަހަރެންގެ ނަމްބަރުހޯދީ..." ލޫކަސްގެ މެސެޖްލިބުމުން ކަމީލާގެ ހިތް އުފަލުން ނުހުއްޓުނީ ކިރިޔާއެވެ.\n"ތިއީ އަހަރެންގެ ސުވާލުގެ ޖަވާބެއްނޫނެއްނު....." ލޫކަސް އާއި ކަމީލާގެ ދޭތެރޭގައި އެކުވެރިކަން ފެށުނީ އެކަހަލަގޮތަކަށެވެ. ކަމީލާހުންނަނީ ލޫކަސްގެ މެސެޖެއް ނުލިބިގެން އިންތިޒާރުގައެވެ. އެދުވަހު ދެމީހުން އެއްގެއެއްގައި ތިބެގެން ކުރިކަމަކީ އެއީއެވެ. އިރުއޮއްސުމުން އެގޭގެ ޑްރައިވަރާއި އެކީގައި ގެއަށް ދިޔަމަގުމަތީގައި ކަމީލާ ހުރިހާ މެސެޖްތައް ފޮހެލިއެވެ. އެތުންފަތްމަތީގައި މިއަދުވަނީ ފަނޑު ހިނިތުންވުމެކެވެ. އެތައް ދުވަހަކަށްފަހު ހީވީ ޒަޚަމްވެފައިވާ ހިތުގައި މީހަކު ގަނޑުފެނުން ފިރުމާލަދިންހެންނެވެ.\nލޫކަސް ގޭޓަށް ލެނގިލައިގެން ފޯނުގެ ސްކްރީނަށް ބަލަންހުރިއިރު އެމޫނުންވެސް ފެނުނީ އުފާވެރިކަމުގެ ކުލަވަރެވެ. ހަތަރުއަހަރަށްފަހު ކަމީލާ ފެނުމުން އެކުއްޖާގެ ބޭވަފާތެރިކަމާއިއެކުގައިވެސް ވާ ލޯބި ޔަގީންކުރެވި އެކަމަށް ހިތްބޭނުންވީ އިންތިހާއަށެވެ. އޭނަ އަންހެންކުދިންނާއި ދުރުން އުޅުނުވަރުން އެކުވެރިންވެސް ދިމާކުރިއެވެ. އޭނައާއިމެދު ނުބައިގޮތަކަށް ދެކުނުމީހުން މަދެއްނޫނެވެ. އަންހެންކުދިންނާއި އެހާވެސް ދުރީއެވެ. މީހަކާއި ނީދެ އުމުރު ދުވަސް ދުއްވާލަން ނިންމައިގެން ހުއްޓާ ކަމީލާ ފެނުމުން ހިތުގައި މިހުރިހާ ދުވަހު ވަޅުޖެހިފައިވާ އިހުސާސްތައް ހޭލައިގަތީ ވަކިގޮތެއް ބަލާފައެއް ނޫނެވެ. އެހެންލާފައި ދިޔަހާ އަންހެންކުދިން ތުއިވަމުން ލޫކަސްގެ ސަމާލުކަން ހޯދަން އުޅުނެވެ.\n"ލޫކް....." ކުއްލިއަކަށް ދަންނަ އަޑަކުން ގޮވާލުމުން ލޫކަސް ގެ ރީތި ތުންފަތުގައިވި އުފާވެރި ހިނިތުންވުން ފަނޑުވެގެން ހިނގައްޖެއެވެ.


SunOnline: Minimum wage ah resort muvazzafun kuramun dhiya ummeedhu fenah!\nމިނިމަމް ވޭޖަށް ރިސޯޓު މުވައްޒަފުން ކުރަމުންދިޔަ އުއްމީދު ފެނަށް!\nޢާލިމް އަބްދުއްލަތީފް 08 Nov 2021, 11:16\nވެރިކަމާ ހަވާލުވެ ވަޑައިގަތުމަށްފަހު މި ސަރުކާރުން ވީ އެންމެ ބޮޑު ވައުދަކީ މިނިމަމް ވޭޖު ކަނޑައެޅުމެވެ. އެއީ 2018ވަނަ އަހަރުން ފަށައިގެން މި ސަރުކާރުން ދައްކަމުން އައި ވާހަކައެކެވެ. އެއާއެކު ހުރިހާ ދާއިރާއެއްގައި މަސައްކަތް ކުރަމުންދިޔަ މުވައްޒަފުންނަށް ކޮންމެވެސް ވަރެއްގެ އުއްމީދެއް ލިބުނެވެ.\nމިނިމަމް ވޭޖަށް ދިގު އިންތިޒާރެއް ކުރަމުން އައި އެއް ބަޔަކީ ރިސޯޓުތަކުގައި މަސައްކަތް ކުރާ މުވައްޒަފުންނެވެ. ރާއްޖޭގެ އެންމެ ބޮޑު ސިނާއަތް، ފަތުރުވެރިކަމުގެ ސިނާއަތުގައި މަސައްކަތް ކުރާ އެ މުވައްޒަފުން ތިބީ މިނިމަމް ވޭޖު ކަނޑަައަޅާނޭ ދުވަހަކަށް ކެތްމަދުވެފައެވެ.\nމިއަދު އެ އިންތިޒާރަށް ނިމުން އައިސްފައިވާއިރު ރިސޯޓުތަކުގެ މުވައްޒަފުންނަށް ލިބުނީ އިތުރު ކަންބޮޑުވުމެކެވެ. ބޮޑު ނުތަނަވަސްކަމެކެވެ. ސަބަބަކީ މިނިމަމް ވޭޖު ބޯޑުން ސަރުކާރަށް ލަފާދިން އަދަދަށްވުރެ، ސަރުކާރުން ކަނޑައެޅި އަދަދު ކުޑަވުމެވެ.\nމިނިމަމް ވޭޖު ބޯޑުން، ބޮޑެތި ވިޔަފާރިތަކަށް ކަނޑައަޅަން ސަރުކާރަށް ލަފާދިނީ ގަޑިއިރަކަށް 42.72އެވެ. އެއީ މަހަކު 8900 ރުފިޔާއެވެ.\nއެހެން ނަމަވެސް މިއަދު ސަރުކާރުން މިނިމަމް ވޭޖު ކަނޑައެޅިއިރު އެ އަދަދު ވަނީ ކުޑަކޮށްފައެވެ. ސަރުކާރުން ކަނޑައެޅި އަދަދަކީ ގަޑިއިރަކަށް 38.90 ރުފިޔާއެވެ. އެއީ މަހެއްގެ މައްޗަށް 8000 ރުފިޔާއެވެ.\nމި އަދަދާއެކު ސޯޝަލް މީޑިއާގައި ރިސޯޓު މުވައްޒަފުން މިހާރު ވެސް އަންނަނީ ނުރުހުން ފާޅު ކުރަމުންނެވެ. އަދި މިއީ ރިސޯޓު މުވައްޒަފުންނަށް ހައްގު މިންވަރު ނޫން ކަމަށާއި މިކަމާ ދެކޮޅަށް ތެދުވާނެ ކަމަށް އެ މުވައްޒަފުން ދަނީ ބުނަމުންނެވެ.\nނެޝަނަލް ބިއުރޯ އޮފް ސްޓެޓިސްޓިކްސް (އެންބީއެސް)އާއި ޓުއަރިޒަމް މިނިސްޓްރީ ގުޅިގެން ރާއްޖޭގެ ފަތުރުވެރިކަމުގެ ދާއިރާގައި މަސައްކަތްކުރާ މީހުންނާ ބެހޭގޮތުން ނެރެފައިވާ އެމްޕްލޯއީ ސާވޭ 2020ގައި ވާ ގޮތުގައި މިދިޔަ އަހަރު ފެށުނުއިރު މި ދައިރާގައި 48،664 މީހަކު މަސައްކަތް ކުރެއެވެ.\nކޮވިޑާ ގުޅިގެން އެ އަދަދުތަކަށް ބޮޑު ބަދަލެއް އައެވެ. އެގޮތުން، 2020ވަނަ އަހަރު ނިމުނުއިރު، ރިސޯޓުތަކުގައި ވަޒީފާ އަދާ ކުރާކަމަށް ރަސްމީކޮށް ދައްކަނީ 35،887 މީހުންނެވެ. މިއީ މި ސިނާއަތުގައި މަސައްކަތްކުރާ ދިވެހިންނާއި ބިދޭސީންނާ އެކުވެގެން ހޯދައިފައިވާ ޖުމްލަ އަދަދެކެވެ.\nރިސޯޓު މުވައްޒަފުންތަކެއް --\nމުސާރަ ކުޑަވުމުގެ މައްސަލައަކީ އިއްޔެއަކު މިއަދަކު ރިސޯޓު މުވައްޒަފުން ކުރަން ފެށި ޝަކުވާއެއް ނޫނެވެ. އެއީ އަބަދުވެސް އެ މުވައްޒަފުން ދައްކަމުން އަންނަ ވާހަކައެކެވެ.\nމުސާރަ ކުޑަވުމަކީ ރިސޯޓުތަކުގައި މަސައްކަތް ކުރާ މުވައްޒަފުންގެ ވަރަށް ބޮޑު ކަންބޮޑުވުމެކެވެ. އެގޮތުން، އެންބީއެސްގެ ސާވޭ ރިޕޯޓުގައި ވާ ގޮތުން ރިސޯޓުތަކުގައި މަސައްކަތްކުރާ މުވައްޒަފުންނަށް އެވްރޭޖް ގޮތެއްގައި އަސާސީ މުސާރައިގެ ގޮތުގައި ލިބެނީ، 300 ޑޮލަރާއި 499 ޑޮލަރާއި ދެމެދުގެ އަދަދެކެވެ. އެއީ ރިސޯޓުތަކުގައި މަސައްކަތް ކުރާ މުވައްޒަފުންގެ ތެރެއިން 53 އިންސައްތަ މުވައްޒަފުންނެވެ.\nއެ ސާވޭގައި ވާ ގޮތުން 17 އިންސައްތަ މުވައްޒަފުންނަށް އަސާސީ މުސާރައިގެ ގޮތުގައި ލިބެނީ 300 ޑޮލަރަށްވުރެ މަދުންނެވެ.\nމި ތަފާސް ހިސާބުތަކަށް ބެލުމަށްފަހު، 70 އިންސައްތަ ރިސޯޓު މުވައްޒަފުންނަށް މިނިމަމް ވޭޖާއެކު ފައިދާވާނެ ކަމަށް ގިނަ ބަޔަކު ލަފާކުރިއެވެ. އަދި އެކަމާ ރިސޯޓު މުވައްޒަފުން ވެސް ތިބީ ނުހަނު އުފަލުންނެވެ. މިނިމަމް ވޭޖު ކަނޑައަޅާނެ ދުވަހަކަށް އިންތިޒާރު ކޮށްގެންނެވެ.\nމިއަދު އިއުލާން ކުރެވުނު މިނިމަމްވޭޖާ ގުޅޭ ގޮތުން ޓުއަރިޒަމް އެމްޕްލޯއިމަންޓް އެސޯސިއޭޝަންގެ ރައީސް މައުރޫފް ޒާކިރު "ސަން"އަށް ވިދާޅުވީ މިއީ ރިސޯޓު މުވައްޒަފުންނަށް ހައްގު މިންވަރު ނޫން ކަމަށެެވެ. އަދި މިއީ ރިސޯޓު މުވައްޒަފުން އުއްމީދު ކުރި އަދަދު ނޫން ކަމަށް ވެސް އޭނާ ވިދާޅުވިއެވެ.\nއެ އެސޯސިއޭޝަނުން ވަނީ މިއަދު މިނިމަމް ވޭޖު ކަނޑައެޅުމަށް އިކޮނޮމިކް މިނިސްޓްރީން ބޭއްވި ރަސްމިއްޔާތު ބޮއިކޮޓް ކޮށްފައެވެ.\n"މިކަމާ ދެކޮޅަށް ކުރެވެން ހުރި ހުރިހާ ކަމެއް ރިސޯޓު މުވައްޒަފުން ކުރާނެ. މަސައްކަތްތެރިންނަށް ލަނޑެއް ދިނީ ކަމަށް ބެލެވެނީ،" މައުރޫފް ވިދާޅުވިއެވެ.\nމައުރޫފް ވިދާޅުވީ މިނިމަމް ވޭޖު ބޯޑުން ކަނޑައަޅައިފައި އޮތް އަދަދަކީ ދިރާސާކޮށްގެން، ކަނޑައަޅައިފައިވާ އެންމެ ރަނގަޅު އަދަދު ކަމަށެވެ. އަދި އެ އަދަދުން ރިސޯޓުތަކުގެ ވެރިންނަށް ގެއްލުން ނުވާނެ ކަމަށާއި ރިސޯޓު މުވައްޒަފުންނަށް ޒަރޫރީ ބޭނުންތައް ފުއްދައިގެން އުޅެވޭނެ ކަމަށް ވެސް އޭނާ ވިދާޅުވިއެވެ.\n"އެ އަދަދު ބޯޑުން ނިންމީ ދިރާސާގެ މައްޗަށް ބޭސްކޮށްފަ. އެއީ ދެވޭނެ އަދަދެކޭ. ސަރުކާރުން އެ އަދަދު ކުޑަކުރަން ޖެހޭ އެއްވެސް ސަބަބެއް ނުވިސްނޭ،" އޭނާ ވިދާޅުވިއެވެ.\nމިނިމަމް ވޭޖާ ގުޅިގެން ރިސޯޓް ވޯކާސް މޯލްޑިވްސް އިން ކުރި ފޭސްބުކް ޕޯސްޓެއްގައި ބުނެފައިވަނީ 10،000 ރުފިޔާ ދޭން ވައުދުވެ އައި މިސަރުކާރަށް ބޯޑުން ކަނޑައެޅި އަދަދު ދޭން ނުކެރުމަކީ ވަރަށް ފިނޑި ނިންމުމެއް ކަމަށެވެ.\nމިނިމަމް ވޭޖަށް ކެތްތެރިކަމާއެކު އިންތިޒާރު ކުރަމުންދިޔަ ރިސޯޓު މުވައްޒަފުންގެ އުއްމީދުތައް ވެއްޔާ މޮޑެވިއްޖެއެެވެ. އެ މުވައްޒަފުން ދުށް ހުވަފެންތައް ހަގީގަތަކަށް ނުވެ ވަނީ ފެނަށް ގޮސްފައެވެ.


ފުރަތަމަ5މަސް ދުވަހު ދައުލަތް ހިންގުމަށް 7.5 ބިލިއަން ރުފިޔާ ޚަރަދުކޮށްފައިވޭޭ – Haftha\nފުރަތަމަ5މަސް ދުވަހު ދައުލަތް ހިންގުމަށް 7.5 ބިލިއަން ރުފިޔާ ޚަރަދުކޮށްފައިވޭޭ\nމިއަހަރުގެ ފުރަތަމަ5މަސް ދުވަހުގެ ދައުލަތް ހިންގުމަށް 7.5 ބިލިއަން ރުފިޔާ ޚަރަދުކޮށްފައިވާކަމަށް ތަފާސް ހިސާބުތަކުން ދައްކައިފިއެވެ.\nފިނޭންސް މިނިސްޓްރީން ޢާއްމުކޮށްފައިވާ ތަފާސް ހިސާބުތައް ދައްކާގޮތުން މިއަހަރު މޭމަހުގެ ނިޔަލަށް ދައުލަތަށް އާމްދަނީގެ ގޮތުގައި 9.08 ބިލިއަން ރުފިޔާލިބިފައިވާއިރު ދައުލަތް ހިންގުމަށް 7.5 ބިލިއަން ރުފިޔާ ވަނީ ޚަރަދުކޮށްފައެވެ. އޭގެ ތެރެއިން4ބިލިއަނެއްހާ ރުފިޔާއަކީ ދައުލަތުގެ މުވައްޒަފުންނަށް މުސާރައާއި ޢިނާޔަތްދިނުމަށް ހޭދަކުރި މިންވަރެވެ. އަދި އިދާރީ ހިންގުމަށް 3.1 ބިލިއަން ރުފިޔާ ވަނީ ޚަރަދުކޮށްފައެވެ. އަނެއްކޮޅުން ތަރައްޤީގެ މަސައްކަތްތަކަށް ޚަރަދުކޮށްފައިވަނީ 2.2 ބިލިއަން ރުފިޔާއެވެ.\nއެގޮތުން ފުރަތަމަ5މަސް ދުވަހު ދައުލަތަށް އާމްދަނީގެ ގޮތުގައި 9.08 ބިލިއަން ރުފިޔާ ލިބިފައިވާއިރު، އޭގެ ތެރެއިން 6.9 ބިލިއަން ރުފިޔާއަކީ ޓެކްސްގެ ގޮތުގައި ލިބުނު އާމްދަނީއެވެ. ޓެކްސް ނޫން އާމްދަނީގެ ގޮތުގައި ލިބިފައިވަނީ 1.7 ބިލިއަން ރުފިޔާއެވެ.\nޓެކްސްގެ ގޮތުގައި ލިބުނު 6.9 ބިލިއަން ރުފިޔާގެ އާމްދަނީގެ ތެރޭގައި، ޖީއެސްޓީގެ ގޮތުގައި ލިބުނު 3.5 ބިލިއަން ރުފިޔާއާއި، އިމްޕޯޓް ޑިއުޓީގެ ގޮތުގައި ލިބުނު 1.3 ބިލިއަން ރުފިޔާއާއި، ބީޕީޓީގެ ގޮތުގައި ލިބުނު 1.2 ބިލިއަން ރުފިޔާ ހިމެނެއެވެ.\nޓެކްސް ނޫން ގޮތުގައި ލިބުނު 1.7 ބިލިއަން ރުފިޔާގެ އާމްދަނީގެ ތެރޭގައި، އެކިއެކި ފީއާއި ކުލީގެ ގޮތުގައި ދައުލަތަށް ލިބިފައިވާ 680 މިލިއަން ރުފިޔާއާއި، އެކިއެކި ބިމު ކުލީގެ ގޮތުގައި ލިބިފައިވާ 547 މިލިއަން ރުފިޔާ ހިމެނެއެވެ.


Aharemenge Phone Thakugai America Ge FBI Ah Neygey Evves Mauloomatheh Neh - Vaguthu\nއަހަރެމެންގެ ފޯނުތަކުގައި އެމެރިކާގެ އެފްބީއައިއަށް ނޭނގޭ އެއްވެސް މައުލޫމާތެއް ނެތް!\n6 ގަޑިއިރު ކުރިން ( ޖޫން 8, 2021 )\nދުނިޔެ ޓެކްނޮލޮޖީގެ ގޮތުން ކުރިއަރައިގެން ގޮސް ކޮންމެ މީހަކު ސްމާޓް ޑައިވައިސްތަކަށް ބަރޯސާ ވާން މަޖުބޫރުވުމާއިއެކު ސްމާޓް ޑައިވަސްތަކުގެ ސެކިއުރިޓީ ވަރުގަދަ ކުރާނެ ގޮތާއި ދެމީހަކު ދެމެދުގައި ދެކެވޭ ވާހަކަތައް ތިން ވަނަ ފަރާތަކަށް އަޑުނޭހޭނެ ނުވަތަ ނުބެލޭނެ ގޮތައް ކަންކަން ރާވައި އިންތިޒާމް ކުރާނެ ގޮތްތައް ކިޔައި ދެއެވެ. ނަމަވެސް މިއިން އެއްވެސް ކަމަކުން މީހުންގެ ޒާތީ މުއާމަލާތްތައް ރައްކާތެރިކޮށް ނުދޭކަމަށް އެމެރިކާގެ "ނިއުޔޯކް ޓައިމްސް" އިން ރިޕޯޓް ކޮށްފިއެވެ.\nނިއުޔޯކް ޓައިމްސް އިން ބުނީ އެންކްރިޕްޓްކޮށް "މައުލޫމާތު ސިއްރު ވާނެކަން ޔަގީން" ކޮށްދީފައިވާ އެތައް ބައެއްގެ ފޯނުން ޒާތީ މައުލޫމާތުތައް އެމެރިކާގެ އެފްބީއައި އިން ހޯދައި ފާއިތުވި ތިން އަހަރު ތެރޭގައި ދުނިޔޭގެ އެތައް ގައުމެއްގެ ސަލާމަތީ ހިދުމަތްތަކަށް ކުށްވެރިންގެ މައުލޫމާތު ފޯރުކޮށްދީފައިވާ ކަމަށެވެ. އެމައުލޫމާތުތަކަށް ބިނާކޮށް ބޮޑެތި ގިނަ ކުށްވެރިންތަކެއް ފާއިތުވި ތިން އަހަރުތެރޭގައި ދުނިޔޭގެ އެކި ގައުމުތަކުން ހައްޔަރު ވެސް ކުރެވިފައިވާ ކަމަށް އެފްބީއައި އިން ބުނެއެވެ.\nއޮސްޓްރޭލިއާ އާއި ނިއުޒިލެންޑްގެ ސަރުކާރުން ވަނީ އެމެރިކާގެ އެފްބީއައި އިން ދިން މިފަދަ މައުލޫމާތުތަކަށް ބިނާކޮށް ކުރިއަށް ގެންދިޔަ އޮޕަރޭޝަންގެ މައުލޫމާތު ހޯމަ ދުވަހު ހާމަކޮށްފައެވެ. "އޮޕަރޭޝަން ޓްރޮޖަން ޝީލްޑް" ނަމުގައި ކުރިއަށް ގެންދިޔަ އޮޕަރޭޝަންގައި 250 އަށް ވުރެ ގިނަ ކުށްވެރިން ހައްޔަރުކޮށް ގާނޫނާއި ހިލާފަށް ގެންގުޅެމުން ދިޔަ 100 އަށް ވުރެ ގިނަ ބަޑި ވަނީ އަތުލައިގެންފައެވެ. އަދި ގިނަ އަދަދެއްގެ އެހެނިހެން ހަތިޔާރާއި ގޮވާތަކެތި ވެސް ވަނީ އަތުލައިގެންފައެވެ.\nއެމެރިކާ އިން ފޯރުކޮށްދިން މައުލޫމާތައް ބިނާކޮށް ޔޫރަޕްގެ ގައުމުތަކުގައި ކުރިއަށް ގެންދިޔަ އޮޕަރޭޝަންތަކުގެ މައުލޫމާތު މިހަފްތާ ނިމުމުގެ ކުރިން ހާމަކުރާނެ ކަމަށް އެމެރިކާގެ މީޑިއާތަކުން ބުނެއެވެ.\nރިޕޯޓްތައް ބުނާ ގޮތުގައި އެމެރިކާ އިން ވަނީ ސަލާމަތީ ބާރުތަކާއި ގުޅިގެން ބޮޑެތި ކުށްވެރިންގެ ފޯނުތަކަށް ނުވަތަ ކުށްވެރިންނާއި މުއާމަލާތް ކުރާ މީހުންގެ ފޯނުތަކަށް AN0M ނަމަކަށް ކިޔާ އެޕްލިކޭޝަނެއް އަޅާފައެވެ. ފޯނުގެ ހުރިހާ މައުލޫމާތުތަކެއް އެފްބީއައިގެ އަތްދަށަށް ދަނީ މިއެޕްލިކޭޝަން މެދުވެރިކޮށެވެ.\nއެމެރިކާ އިން ފޯރުކޮށްދިން މައުލޫމާތައް ބިނާކޮށް އެތައް ކުށެއް ހިނގުމުގެ ކުރިން ހުއްޓުވިފައި ވެސް ވެއެވެ. މިސާލެއްގެ ގޮތުން އެއްމައްސަލައިގެ މައުލޫމާތު ހާމަކުރަމުން އޮސްޓްރޭލިއާ އިން ބުނީ އެއް އާއިލާއެއްގެ ފަސް މެންބަރުން މަރާލަން ރާވަމުން ދިޔަ މައްސަލައެއް އެފްބީއައި އިން ދިން މައުލޫމާތައް ބިނާކޮށް ހުއްޓުވުނު ކަމަށެވެ.\nޓްރަމްޕްގެ ވަކީލްގެ އެޕާޓްމަންޓަށް އެފްބީއައިއިން ވަދެ ސާމާނުތަކެއް ގެންގޮސްފި\nއެފްބީއައި އިން ޓްރަންޕްގެ ވަލީކުގެ އޮޕީސް ބަލައި ފާސް ކޮށްފި !\nޖޫން 8, 2021 10:56\nދެން ނަޝީދުގެ ބޮމުގެ ކަންތަކޯ؟\nޖޫން 8, 2021 11:13\nއެހެންވީމަ އަހަރެމެން ފޯނު ތަކުގެ މައުލޫމާތުވެސް އިނގޭނެ ދޯ 😶\nޖޫން 8, 2021 15:57\nއިގޭނެ އެއްނޫން އެނގޭނެ\nޖޫން 8, 2021 11:33\nނެޓްވަރކް އާގުޅިފައި ހުންނަނަމަ ސިއްރުވާނެ އެއއްކަމެއްވެސް ނެތް. އެކަން ނޭނގި ފޯނުގާ ފާޑުފަޑުގެ ފޮޓޯއަ މެސެޖް ބަހައްޓާ ފޮނުވާ ހަދާނީ މޮޔައއިން.


Alhugandah Laadheenee Ah Govun Huhtaalaa: MP Haleem - Vaguthu\nއަޅުގަނޑަށް ލާދީނީއަށް ގޮވުން ހުއްޓާލާ: އެމްޕީ ހަލީމް\nބައެއް ފަރާތްތަކުން ލާދީނީއަށް ގޮވާލަމުން ގެންދާކަމަށް ވިދާޅުވެ އެކަން ހުއްޓާލުމަށް ބިލެއްދޫ ދާއިރާގެ މެންބަރު އަހުމަދު ހަލީމް ގޮވާލައްވައިފިއެވެ.\nމިއަދު އޮތް ރައްޔިތުންގެ މަޖިލީހުގެ ޖަލްސާގައި ވާހަކަފުޅު ދައްކަވަމުން ހަލީމް ވިދާޅުވީ މިހާތަނަށް ރާއްޖޭގައި ސިޔާސީ ޕާޓީތައް ހައްދަވައިގެން ފުންނާބު އުސްކޮށް މަސައްކަތް ކުރަމުންދާ ފަރާތްތަކުން ދައްކާ ހަގީގަތާ ހިލާފު ވާހަކަތައް ހުއްޓާލަން ޖެހޭ ކަމަށާއި، ހަލީމަކީ ލާދީނީ ބޭފުޅެކޭ ކިޔައިގެން ދައްކަވާ ވާހަކަތައް މިހާރުން މިހާރަށް ހުއްޓާލަން ޖެހޭކަމަށެވެ. އަދި މިފަދަ އަމަލުތައް ސީރިއަސް މައްސަލަތަކެއްގެ ގޮތުގައި ބަލާނެ ކަމަށް އޭނާ ވިދާޅުވިއެވެ.\nއެކި ބޭފުޅުންނަކީ ލާދިނީ ބޭފުޅުންކަމަށް ވިދާޅުވެ ވޯޓު ހޯއްދެވި ދުވަސް މިހާރު މާޒީވެ ހިނގައްޖެ ކަމަށާއި ދީނީ ގޮތުން ހަރުކަށި ވާހަކަތައް ދައްކައިގެން މިހާރު ވަގުތު ނުހޯއްދެވެނެކަން ނިމިދިޔަ އިންތިހާބުތަކުން ވަރަށް ސާފުކޮށް ފެންނަން އެބައޮތް ކަމަށް އޭނާ ވިދާޅުވިއެވެ.\n"ރާއްޖޭގެ ރައްޔިތުންނަށް މިފަދަ ވާހަކަތައް ދައްކަވައިގެން އޮޅުވާލެވުނު ދުވަސްތައް މާޒީވެ ހިނގައްޖެ. އެ ދުވަސްވަރު ދީނީ ވާހަކަ ދައްކަވައިގެން އެކިއެކި ކަންތައްތަކުގައި އެކި އެކި ބަހުސްތަކުގެ އެބަ ވޯޓު ހޯއްދަވާ. އެހެން ނަމަވެސް މިހާރު އެއަކުންނެއް ވޯތެއް ނުލިބޭ. އެކަން ހިނގައްޖެ، އެކަން ނިމި ހިނގައްޖެ ނިމިދިޔަ އިންތިހާުތަކުން ވަރަށް ރަނގަޅަށް އަޅުގަންޑުމެންނަށް އެބަ ސާފުވޭ" ހަލީމް ވިދާޅުވިއެވެ.\nހަލީމް ވިދާޅުވީ ވޯޓު ލިބެނީ ރައްޔިތުންނަށް ތަރައްގީ އާއި ތަނަވަަސްކަން އަދި އިންސާފު ހޯދައިދޭން މަސައްކަތް ކުރުމުން ކަމަށާއި ތަފާތު ދީނީ ވާހަކަދައްކައިގެން ސަރުކާރު ވައްޓާލައި ވޯޓު މަދުކުރި ޒަމާން މިހާރު މާޒީވެ ގޮސްފައިކަމަށެވެ.\nހަލީމް ވަނީ އެފަދަ ވާހަތައް ފެތުރުމަކީ ނުރައްކާ ކަމެއްކަން ފާހަގަކުރައްވާފައެވެ. އަދި އެފަދަ ވާހަަކަތައް ފެތުރުމުގެ ސަބަބުން ނުރައްކާތެރި ކަންކަމާ ކުރިމަތިލާން ޖެހޭ ކަމަށާއި މިފަދަ ކަންކަމަކީ ވަރަށް ސީރިއަސް މައްސަލަތަކެއް ކަން އޭނާ ވަނީ ފާހަގަކުރައްވާފައެވެ. އަދި ދީނީ ކަންކަމާ ގުޅޭ ވާހަކަތަކަކީ ވަރަށް ނާޒުކު ވާހަކަތަކެއް ކަމަށާއި އެފަދަ ހަގީގަތާ ހިލާފު ވާހަކަތައް ފެތުރުމުގެ ސަބަބުން އެ ވާހަކަ އަމާޒުވާ ފަރާތް މަލާލަން ޖެހިލުން ނުވާނެ މީހުންވެސް މި ރާއްޖޭގައި ތިބިކަން އޭނާ ފާހަގަކުރެއްވިއެވެ.\n"އަޅުގަނޑުމެން ބޭނުން ވެއްޖެނަމަ 24 ގަޑިއިރު ތެރޭގައިވެސް ލަދީނީއޭ ކިޔައިގެން ވާހަކަ ދެއްކި ދެއްކީނުން އެމީހަކު މަރާލާ ހިސާބަށް ކަންކަން އެބަދޭ. މިއަދު ރާއްޖޭގައި ކަން ހިނގަމުން ދަނީ މިގޮތަށް. އަޅުގަނޑުމެންނަށް އެންމެ ފަހުން ހަދައިދިޔަ ދެ ކޮމިޝަނުން ނެރޭ ރިޕޯޓުތަކުން އަލީގަވެސް އަޅުގަންޑުމެންނަށް އެބަ އެނގޭ މިބާވަތުގެ ވާހަކަ ދެއްކި ދެއްކީނުން ގޮސް ރާއްޖޭގައި ބޮޑު ފިތުނައެއް އުފެދި، މިހާރު އެއްބަޔަކު އެތިބީ ކާފަރުކޮށް ބޯކެނޑުމުގެ މަގުމަތީގައި" ހަލީމް ވިދާޅުވިއެވެ.\nއޮކްޓޯބަރ 3, 2019 16:04\nމީގެކުރިން ދުވަހަކުވެސް ނުގޮވަން. މީގެފަހުން ދެވަނަ ދެގޮތަކަށް ނުގޮވާނަން.\nއޮކްޓޯބަރ 3, 2019 16:11\nތިޔައީ ވަރަށް ފަސޭހަ ކަމެއް. ހަލީމުގެ ވަރަށް ހިތްވަރު ހުރެގެން ތިކަންވާނީ. ހަލީމު ކޮށްދޭންވީ ކަމަކީ ލާދީނީ އަމަލުތައް ކުރުން ހުއްޓާލުމާއި އެފަދަ އަމަލުކުރާ ބައެއްގެ ކިބައިން ސަލާމަތްވެ ރައްކާތެރިވެ ހުރުން. އޭގެފަހުގައި އިސްލާމްދީނާ ގުޅޭ ރަނގަޅު ޞައްޙަ މައުލޫމާތު ހޯދާ ދީނީޢިލްމު އުނގެނުން.\nއޮކްޓޯބަރ 3, 2019 16:32\nއަޅުގަނޑު މީހުނަށް ހައްދުފަަހަނަ އެޅި ގޮވުން ހުއްޓާބަލަ އަޅެ\nއޮކްޓޯބަރ 3, 2019 16:33\nކަލޭ ތީ ވަރަށް މޮޅު މީހެއްނު! ކަލެޔާ ދިމާލަށް ކިޔަންވީ އެއްޗަކާ ނުކިޔަންވީ އެއްޗެއްގެ ލިސްޓެއް މަޖިލީހުން ފާސްކޮށްދީބަލަ! ކަލޭމެންގެ މެޖޯރިޓީވިއްޔާ!\nއޮކްޓޯބަރ 5, 2019 05:15\nތިމަންނަ ގެފިލި ބެލިވާހަކަ ނުގޮވާށޭ އަމިއްލައަށް ބުނާނީ ސަބަބެއް އޮތީމާ. އެއްގޮތަކީ ލާދީނީ ފިކުރުގެ މީހަކަށްވުން. އަނެއް ގޮތަކީ ލާދީނީ ކަންކަން ރަގަޅު ކުރުމަށް އެއްޗެއް ބުނުމުގެ އަމިއްލަ ބާރު ކެނޑިފައިވުން. ޕަޕެޓަކަށްވުން. އިރެއްގައި މަޝްހޫރު ފުޓްބޯޅަ ކުޅުންތެރިއަކަށް ވިޔަސް ލާދީނީ ފިކުރުގެ މީހުނަށް މަމެން ދެކޮޅު.


Rayyithunge moonumathi ujaalaa kohdheynan: Faisal - vNews.mv\nރައްޔިތުންގެ މޫނުމަތި އުޖާލާ ކޮށްދޭނަން: ފައިސަލް\nޝިފްޒާ މުސްޠަފާ 27 August 2018, 10:26\nގުޅިފައިވާ ޕާޓީތަކުގެ ސަރުކާރެއްގެ5އަހަރުގެ ދައުރު ނިމިގެންދާއިރު ރައްޔިތުންގެ މާޔޫސްކަން ކެނޑި މޫނުމަތިން އުޖާލާކަން ފެންނާނެ ކަމަށް އިއްތިހާދުގެ ރަނިންމޭޓް ފައިސަލް ނަސީމް ވިދާޅުވެއްޖެއެވެ.\nފައިސަލް މިހެން ވިދާޅުވީ ށ.އަތޮޅަށް ކުރައްވަމުން ގެންދަވާ ދަތުރުފުޅުގައި މިއަދު ހެނދުނު އެއަތޮޅު ނަރުދޫއަށް ވަޑައިގެން ދެއްކެވި ވާހަކަފުޅުގައެވެ.\nފައިސަލް ވިދާޅުވީ ގުޅިފައިވާ ޕާޓީތަކުން ރަށްރަށަށް ކުރަމުންދާ ކެމްޕޭން ދަތުރުތަކުގެ ބޭނުމަކީ ރައްޔިތުންނާ ބައްދަލުކޮށް ބޭނުންވާ ކަންކަން އޮޅުންފިލުވުން ކަމަށެވެ. އަބަދުވެސް ބަލާނީ ރައްޔިތުން ބޭނުންވާ ގޮތަށް ކަންކަން ކުރުމަށް ކަމަށާއި ފިނިކޮޓަރީގައި ނުތިއްބަވާނެ ކަމަށް ފައިސަލް ވިދާޅުވިއެވެ. އަދި ވިދާޅުވީ ތަފާތުކުރުމެއް ނެތި ރައްޔިތުންނަށް ޚިދުމަތް ދޭނެ ކަމަށާއި ބައިތުލްމާލުން ފައިސާ ބޭނުންކުރާނީ ހަމައެކަނި ރައްޔިތުންގެ ތަރައްގީއަށް ކަމަށެވެ.\nފައިސަލް ވިދާޅުވީ ސަރުކާރުން ވަނީ ވަރަށް ބޮޑަށް ރައްޔިތުންނަށް އިހުމާލުވެފައި ކަމަށާއި ހުރިހާ ރަށަކުން ވެސް އެކަން ފެންނަ ކަމަށެވެ. އެކަންކަން އިސްލާހުކޮށް، ގުޅިފައިވާ ޕާޓީތަކުގެ5އަހަރު ނިންމާލާއިރު ރައްޔިތުންގެ މާޔޫސްކަން ކެނޑި މޫނުމަތިން އުޖާލާކަން ފެންނާނެ ކަމަށް ވިދާޅުވިއެވެ.\nފައިސަލް ވިދާޅުވީ ކޮރަޕްޝަނަށް އިސްރާފުވެގެންދާ ފައިސާ ސަލާމަތްކޮށް، އެފައިސާއިން ރައްޔިތުންނަށް ބޭނުންވާ ކަންކަން ކޮށްދޭނެ ކަމަށެވެ. ސްކޫލްތަކަށް ނުފޫޒު ފޯރުވައި ތައުލީމީ ނިޒާމު ސިޔާސީ ކޮށްފައިވާ ކަމަށާއި އެބޭފުޅުންގެ ސަރުކާރެއްގައި މަސައްކަތްތެރިން ނުފޫޒުން ސަލާމަތްކޮށްދޭނެ ކަމަށް ވެސް ފައިސަލް ވިދާޅުވިއެވެ.\n"އަޅުގަނޑުމެންނަށް ކޮންމެ ރަށަކުން ވެސް ފެންނަނީ ސްކޫލްތައް ސިޔާސީ ކުރުވާ މަންޒަރު. ފިއްތުންތައް ކުރިމަތިކުރުވާ މަންޒަރު. ނުފޫޒުތަކުން ފުރިފައި ޓީޗަރުން ތިބީ. ބިރުވެރިކަމުން ފުރިފައި ތިބީ. 30 މިނެޓުގެ ފިލާވަޅަށް 15 މިނެޓު ވަންދެން ޓީޗަރަށް ފޯކަސް ނުކުރެވޭ. އަޅުގަނޑު ޔަގީންކޮށް އަރުވަނީ އަޅުގަނޑުމެންގެ ސަރުކާރެއްގައި މަސައްކަތްތެރިން އެއީ ޓީޗަރުން ވިޔަސް ނަރުހުންނަށް ވިޔަސް ޑޮކްޓަރުންނަށް ވިޔަސް އަދި އެނޫން ދައުލަތުގެ މުވައްޒަފުންނަށް ވިޔަސް އެމީހެއްގެ އަމިއްލަ ސިކުނޑި ބޭނުންކޮށްގެން ހަމަޖެހިލައިގެން މަސައްކަތް ކޮށްލެވޭނެ ޖާގަ ފަހިކޮށްދޭނަން" ފައިސަލް ވިދާޅުވިއެވެ.\nފައިސަލް ވިދާޅުވީ ރައްޔިތުންނަށް އިންސާފު ގާއިމުކޮށްދީ، އަނިޔާއިން ސަލާމަތް ކޮށްދޭނެ ކަމަށެވެ. އަދި ގުޅިގެން ކަންކަން ކުރުމަކީ އިސްލާމްދީނުގައިވެސް އަންގަވާފައިވާ ގޮތްކަން ފާހަގަކުރައްވައި ފައިސަލް ވިދާޅުވީ ގުޅިގެން ކަންކަން ނުކުރެވޭނެ ކަަމަށް ބަޔަކު ބުނި ނަމަވެސް ކުރެވޭނެ ކަމަށެވެ. ގުޅިފައިވާ ލަޝްކަރުން ގުޅިގެން މަސައްކަތްކޮށް ރައްޔިތުންގެ އުންމީދުތައް ހާސިލްކޮށްދޭ ތަން ދައްކާނެ ކަމަށް ފައިސަލް ވިދާޅުވިއެވެ.\nފައިސަލް ނަރުދޫއަށް ވަޑައިގަތުމުން ވަނީ ވަރަށް ހޫނު މަރުހަބާއެއް ދަންނަވާފައެވެ. ށ.އަތޮޅަށް ފައިސަލް ކުރައްވާ މިދަތުރުފުޅުގައި މިއަދު5ރަށަކަށް ޒިޔާރަތް ކުރެއްވުމަށް ވަނީ ހަމަޖެހިފައެވެ.


Russia ambassador gayah raiy dhavaadhu jahaifi\nރަޝިއާ އެމްބެސެޑަރު ގަޔަށް ރަތްދަވާދު ޖަހައިފި\nރަޝިއާގެ ޕޮލޭންޑް އެމްބެސެޑަރު ސަރުގޭ އެންޑްރީފް: ޔުކްރޭން ހަނގުރާމައާ ދެކޮޅު މީހުން ރަތް ދަވާދު ޖަހާފައިވޭ\nޕޮލޭންޑްގައި ހުންނަވާ ރަޝިއާގެ އެމްބެސެޑަރު ސަރުގޭ އެންޑްރީފްގެ ގަޔަށް ރަތް ދަވާދު ޖަހައިފި އެވެ. ސަފީރުގެ ގަޔަށް ރަތް ދަވާދު ޖެހީ ރަޝިއާއިން ޔުކްރޭނަށް ދެމުން ގެންދާ ހަމަލާތަކަށް ދެކޮޅު ހަދައި ނުރުހުން ފާޅުކުރި ގުރޫޕަކުންނެވެ.\nމިކަމެއް ހިނގާފައި ވަނީ ޕޮލޭންޑްގެ ވެރިރަށް ވާސޯގައި ހުންނަ ގަބުރުސްތާނަކަށް ސަރީފު ވަޑައިގެންނެވި މަގުމަތީގަ އެވެ.\nސަފީރުގެ ކާރުކޮޅު ކައިރިއަށް ޖަމާވެ ހަޅޭއްލަވައި އަޑުގަދަ ކުރަމުން ދިއަ ބަޔަކާ ހެދި، ދެވަނަ ބޮޑުހަނގުރާމައިގައި މަރުވީ ރަޝިއާ ސިފައިންނަށް އަދަބު އަދާ ކުރެއްވޭ ގޮތެއް ވެސް ސަފީރަކަށް ނުވި އެވެ.\nޔޫރަޕް ގައުމުތަކުގައި ޔުކްރޭން ހަނގުރާމައާ ދެކޮޅު ހަދާ ބައިގަނޑުތަކުން ރަޝިއާ އޮފިޝަލުންނަށާއި އާންމުންނަށް އަނިޔާކޮށް އަދަބު ކުޑަ އަމަލުތައް ދަނީ ހިންގަމުންނެވެ. މިއީ ތަހުޒީބީ ބައެއް ކަަމަށް ދައުވާ ކުރާ ޔޫރަޕްގެ ހާލަތު މިހާރު އޮތް ގޮތެވެ.\nސަފީރުގެ ގަޔަށް ރަތް ދަވާދު ޖެހި ބަޔަކު އެންމެ ފުރަތަމަ ދަވާދު އުކަން ފެށީ އޭނާގެ ފަހަތުންނެވެ. އެހެން ނަމަވެސް، ސަފީރު ކުޑައިކޮށް މަޑުކޮށްލެއްވުމާއެކު އެބަޔަކު ސަފީރުގެ ކުރިމައްޗަށް އަރައި މޫނަށް ދަވާދު އުކާ މަންޒަރު އިންޓަނެޓަށް ލީކުވެފައި ހުރި ވީޑިއޯ ކްލިޕްތަކުން ފެނެ އެވެ.\nދަވާދު ޖެހި އިރު ސަފީރުގެ ބޮޑީގާޑުން ވެސް އެތަނުގައި ތިއްބެވެ. އޭގެ ތެރެއިން ބައެއް ގާޑުންނަށް ވެސް ހަމަލާއަރާފައި ވާތީ ފެނެ އެވެ.\nއެތަނުން ސަލާމަތްވެ ވަޑައިގެން ސަފީރު އެމްބަސީއަށް ވަޑައިގަތީ ފުލުހުންގެ އެހީތެރިކާއެކު އެވެ. ފުލުންނާއި ޕޮލޭންޑް ސަރުކާރުން ވަނީ ރަސްމީކޮށް ރަޝިއާ ކިބައިން މާފަށް އެދިފަ އެވެ. މިކަމާ ގުޅޭ ގޮތުން ރަޝިއާ ސަރުކާރުން އަދި ރަސްމީ ބަހެއް ނުބުނެ އެވެ.


ފިރިމީހާގެ މައްޗަށްވާ އަނބިމީހާގެ ހައްޤުތައް | Jazeera\tފިރިމީހާގެ މައްޗަށްވާ އަނބިމީހާގެ ހައްޤުތައް - Jazeera\nފިރިމީހާގެ މައްޗަށްވާ އަނބިމީހާގެ ހައްޤުތައް\nޢަލީ ޔާމީން May 2, 2019 341 views0\nކައިވެންޏަކީ ވަރަށް މަތިވެރި އަހުދެކެވެ. ކައިވެނި ޝަރުޢު ކުރެއްވީ ވަރަށްވެސް މަތިވެރި ހިކުމަތަކަށްޓަަކައެވެ. އެއީ އިންސާނީ ނަލްސު އޮޅުންބޮޅުން އަރައިގެން ދިޔުމުން ސަލާމަތްވުމުގެ އިތުރުން ޒިނޭ ފަދަ ފާހިޝް އަމަލުތަށް މަދުކުރުމަށެވެ.\nކައިވެންޏަކީ އެކަމެއްގެ ސަބަބުން ފިރިމީހާގެ މައްޗަށްވެސް އަދި އަނބިމީހާގެ މައްޗަށްވެސް އެތަކެއް ކަމެއް ލާޒިމުވެގެންވާ ކަމެކެވެ.\nއަނބިމީހާ އަށް ޚާއްޞަވެގެންވާ ޙައްގުތައް:\nއަނބިމީހާއަށް ހާއްސަވެގެންވާ ހައްޤުތައް ދެބަޔަކަށް ބެހިގެންވެއެވެ. އެއީ މާލީ ހައްޤުތަކާއި އެހެނިހެން ހައްޤުތަކެވެ. ( މުދަލާއި ގުޅުން ނެތް ހައްގުތައް)\n1. ކައިވެނީގެ ރަން: ކައިވެނީގެ ރަނަކީ ކައިވެނީގެ ޢަގްދު ކުރުމުގެ ސަބަބުން އަނބިމީޙާ އަށް ދޭންޖެހޭ މާލީ އެހީއެކެވެ.\nސޫރަތުއް ނިސާގެ5ވަނަ އާޔަތުގައި މާތް ﷲ ވަޙީ ކުރެއްވިއެވެ. )وَآتُوا النِّسَاءَ صَدُقَاتِهِنَّ نِحْلَةً)\nމާނައަކީ:"އަންހެނުންނަށް އެކަނބަލުންގެ ރަން، ތިޔަބައިމީހުން ހިތުންރުހުމުންދޭ ދިނުމެއްގެ ގޮތުގައި ދޭށެވެ!"\n2. ދިރިއުޅުމުގެ ޚަރަދުތައް:\nއަނބިމީހާ ފިރިމީހާއަށް ފުރިހަމަ އށް ކިޔަމަންތެރިކަން އަދާ ކުރާހާ ހިނދަކު އޭނާގެ ޚަރަދުތައް ދީ ހެދުމަކީ ފިރިމީހާގެ މައްޗަށް ވާޖިބު ކަމެކެވެ. ނަމަވެސް އަނބިމީހާ ނުކިޔަމަންތެރިވެއްޖެނަމަ ޚަރަދު ދޭކަށް ނުޖެހޭނެއެވެ.\n3. އަނބިމީހާ ދިރިއުޅޭނެ ތަނެއް ހޯދައިދިނުން.\nފިރިމީހާއަށް ކުޅަދާނަކަން ލިބިގެންވީ މިންވަރަކުން އެކަނބުލޭގެ އަށް ހަމަޖެހިގެން ދިރިއުޅެވޭނެ ތަނެއް ހޯދައިދިނުމަކީ ވާޖިބެކެވެ. ސޫރަތުލް ޠަލާގް ގެ6ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (أَسْكِنُوهُنَّ مِنْ حَيْثُ سَكَنتُم مِّن وُجْدِكُمْ)\nމާނައަކީ:"ތިޔަބައިމީހުންގެ ތަނަވަސްކަން ހުރިވަރަކުން ތިޔަބައިމީހުން އުޅޭތަނެއްގައި އެކަނބަލުން (އެބަހީ: ވަރިކޮށްފައި، عدّةގައި ތިބޭ އަންހެނުން) ބައިތިއްބާށެވެ!"\nމުދަލާއި ގުޅުން ނެތް ޙައްގުތައް:\n1. އަނބިންގެ މެދުގައި ހަމަހަމަކޮށް ކަންތައް ކުރުން.\nއެއް އަނތްބަށްވުރެ ގިނައިން ތިބި ކަމުގައިވަނީނަމަ ހުރިހާ އަނބިންގެ މެދުގައި ޢަދްލުވެރިކޮށް އިންޞާފުން ކަންތައް ކުރުމަކީ ފިރިމީހާގެ މައްޗަށް ވާޖިބު ކަމެކެވެ.\n2. ރިވެތި ދިރިއުޅުމަކުން ދިރިއުޅުން.\nއަނބިމީހާ އަށް އޯގާތެރިވުމާއި އެކު ރިވެތި ދިރިއުޅުމަކުން އެކަނބުލޭގެ އާއި އެކު ދުވަސްތައް ހޭދަ ކުރުމަކީ ފިރިމީހާގެ މައްޗަށް އޮތް ވާޖިބު ކަމެކެވެ. ސޫރަތުއް ނިސާގެ 19 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَعَاشِرُوهُنَّ بِالْمَعْرُوفِ)\nމާނައަކީ: "އަދި، ހެޔޮގޮތުގައި އެކަނބަލުންނާއެކު އުޅޭށެވެ!"\n3. އަނބިމީހާ އަށް ގޯނާވާނެ އެއްވެސް ކަމެއް ނުކުރުން.\nރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވެއެވެ. ” لا ضرر ولا ضرار"\nމާނައަކީ: "ގެއްލުންދިނުމެއްވެސް އަދި ގެއްލުން ހޯދައިގަތުމެއްވެސް ނެތެވެ."


"ގެވެށި ގުޅުން" ކެމްޕެއިން އިފްތިތާޙު ކުރުމުގެ ގޮތުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި ވީޑިއޯ މެސެޖް - The President's Office\n"ގެވެށި ގުޅުން" ކެމްޕެއިން އިފްތިތާޙު ކުރުމުގެ ގޮތުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްވި ވީޑިއޯ މެސެޖް\n15 ޖުލައި 2020، ރިފަރެންސް: SA/RIMS/2020/24\nގެވެށި އަނިޔާއަކީ، ކަންބޮޑުވާ މިންވަރަކަށް ދިވެހި މުޖުތަމަޢުގައި ޒަމާނުއްސުރެ އަށަގެންފައިވާ އިޖުތިމާޢީ ބޮޑު މައްސަލައެއް. މިއީ ޢާއިލާތައް ހަލާކުވެ، އުފާވެރި ޖީލުތަކެއް ބިނާކުރުމަށް ހުރަސްއަޅާ މައިގަނޑު އެއް މައްސަލަ. ތަފާސްހިސާބުތައް ދައްކާގޮތުން، ރާއްޖޭގައި ގެވެށި އަނިޔާގެ ޝިކާރައަކަށްވާ ގިނަ މީހުންނަކީ އަންހެނުން.\nރާއްޖޭގެ އާބާދީގެ ދެބައިކުޅައެއްބަޔަކީ އަންހެނުން ކަމަށްވާއިރު، އަނިޔާ ލިބޭ އަންހެނުންގެ ޢަދަދު ގިނަވުމަކީ، މުޅި މުޖުތަމަޢަށްވެސް ލިބޭ ބޮޑު ގެއްލުމެއް. ދިރާސާތަކުން އެނގޭގޮތުގައި، ދިވެހި ކޮންމެ ތިން އަންހެނެއްގެ ތެރެއިން އެކަކީ، ޢުމުރުގެ ކޮންމެވެސް ހިސާބެއްގައި، ޖިންސީ ގޯނާގެ ޝިކާރައަކަށްވެފައިވާ، ނުވަތަ އެ ބިރުވެރިކަން ތަޙައްމަލު ކުރަން ޖެހިފައިވާ މީހެއް.\nފާހަގަކޮށްލަންޖެހޭ މުހިއްމު އެއް ނުކުތާއަކީ، މި މައްސަލައަކީ ޒަމާންތަކެއް ވަންދެން ރާއްޖޭގައި ހިނގަމުންދާ، ފަނާކުރަނިވި މައްސަލައެއްކަން. އަދި، މުޖުތަމަޢުގެ ތެރޭގައި ހުރި ގިނަ މައްސަލަތަކެއް މެދުވެރިވާން ދިމާވާ އެއް ސަބަބު.\nއެހެންނަމަވެސް، މި މައްސަލަ ޙައްލުކުރުމުގައި އަޅުގަނޑުމެންގެ މުޅި ދައުލަތް، ޒަމާންތަކެއް ވަންދެން އޮތީ ނުކުޅެދިފައި. މިއީ، އަޅުގަނޑުމެން އެންމެންވެސް މިކަމުގައި ޒިންމާ ނަގަންޖެހޭ ބޮޑު މައްސަލައެއް. އަދި، މިކަން ޙައްލުނުކޮށް، އަޅުގަނޑުމެންނަށް މުޖުތަމަޢެއްގެ ގޮތުގައި ކުރިއަށް ދެވޭކަށްނެތް. އަދި، ޤައުމެއްގެ ގޮތުގައި ހަމަޖެހިގެން ތިބެވޭކަށްވެސް ނެތް.\nމުޖުތަމަޢަށް ކުރިމަތިވެފައިވާ މި ބޮޑު ނުރައްކަލުން ސަލާމަތްވުމަށް ކުރާ މަސައްކަތްތަކުގެ ދަށުން، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އިން އިސްނަގައިގެން މިއަދު މި ފަށާ މަސައްކަތަކީ، ކުރަން ޖެހިފައިވާ މުހިއްމު މަސައްކަތްތަކުގެ ތެރެއިން އެއް މަސައްކަތް. މި ކެމްޕެއިންގެ މަޤްޞަދަކީ، މިފަދަ މައްސަލަތައް އިތުރުވުން ހުއްޓުވައި، މައްސަލަތަކުން އަރައިގަންނާނެ ގޮތްތަކާ ގުޅޭގޮތުން، ޢާންމުންގެ މެދުގައި ހޭލުންތެރިކަން އިތުރުކުރުން. މި ކެމްޕެއިންގެ ހެޔޮ އަސަރު މުޅި ޤައުމުން ފެނިގެން ދިޔުމަކީ ސަރުކާރުގެ އުއްމީދު.\nމިކަން ޙަޤީޤަތަކަށް ހެދޭނީ، ވަރަށް ގިނަ ބައެއްގެ އެހީތެރިކަމާއި އެއްބާރުލުން ލިބިގެން. ވަކިން ޚާއްޞަ ގޮތެއްގައި، ދައުލަތުގެ އެންމެހައި މުއައްސަސާތަކާއި، އަމިއްލަ ޖަމުޢިއްޔާ ޖަމާޢަތްތަކުން މިކަމުގެ މުހިއްމުކަން ދެނެގަނެ، ގަދައަޅައި މަސައްކަތް ކުރަންޖެހޭ. އަދި ހަމައެއާއެކު، އަމިއްލަ ފަރުދުންގެ ބައިވެރިވުންވެސް މިކަމުގައި ފުރިހަމައަށް އޮންނަންޖެހޭ. އެހެންކަމުން، މި ދެންނެވި ހުރިހާ ފަރާތްތަކުގެ އެހީތެރިކަން މި ކެމްޕެއިނަށް ފޯރުކޮށްދެއްވުމަށް، އަޅުގަނޑު ވަރަށް އިޚުލާޞްތެރިކަމާއެކު މި ފުރުޞަތުގައި އެދެން.\nއަންހެނުންނާއި ކުޑަކުދިންނަށް ރައްކާތެރިކަމާއި ޢަދުލު އިންސާފު ހޯދައިދިނުމަށް ސަރުކާރުން ކުރަމުންދާ މަސައްކަތްތައް މިގެންދަނީ އިތުރުކޮށް ހަރުދަނާކުރަމުން. މިގޮތުން ބަލާއިރު، ސަރުކާރުގެ ބަޖެޓުން މިކަމަށް ކުރާ ހޭދަ އިތުރުކޮށްފައިވާކަން އަޅުގަނޑު ފާހަގަކުރަން. މި އަހަރު މިނިސްޓްރީ އޮފް ޖެންޑަރ އަށް ކަނޑައަޅާފައިވާ ބަޖެޓު މިވަނީ، 294 މިލިއަން ރުފިޔާއަށް އިތުރުކޮށްފައި.\nމިއީ، މިދިޔަ ސަރުކާރުގެ އެންމެފަހު އަހަރު، 2018 ވަނަ އަހަރު، އެ މިނިސްޓްރީއަށް ކަނޑައަޅާފައި އޮތް ބަޖެޓަށްވުރެ، 111 މިލިއަން ރުފިޔާ، އިތުރު ބަޖެޓެއް. އެހެންކަމުން، ގެވެށި އަނިޔާގެ މައްސަލަތަކާއި، މިނިސްޓްރީ އޮފް ޖެންޑަރގެ ދާއިރާއާ ގުޅޭ މަސައްކަތްތަކަށް، ދައުލަތުގެ ބަޖެޓުންވެސް ޚާއްޞަ އިސްކަމެއް ދީގެން މިއަންނަނީ މަސައްކަތް ކުރަމުން.\nހަމައެފަދައިން، ޤާނޫނުތަކަށް ގެންނަންޖެހޭ ބަދަލުތައްވެސް މި އަންނަނީ ގެންނަމުން. ކުޑަކުދިންގެ ޙައްޤުތައް ރައްކާތެރިކުރުމުގެ ޤާނޫނުވެސް، 28 އަހަރުގެ ދިގު އިންތިޒާރަކަށްފަހު، 2019 ވަނަ އަހަރުގެ ފަހުކޮޅު ތަޞްދީޤުކޮށް، މި އަހަރުގެ ކުރީކޮޅު ވާނީ ޢަމަލުކުރަން ފަށާފައި.\nމީގެ އިތުރުން، ކުޑަކުދިންގެ ޙައްޤުތައް ރައްކާތެރިކުރުމުގެ ޤާނޫނުގައި ބަޔާންކޮށްފައިވާ ފަދައިން، މިނިވަން، މުސްތަޤިއްލު "ޗިލްޑްރަންސް އޮމްބަޑްސްޕަރސަން"އެއް ޢައްޔަނުކުރުމުގެ ގޮތުން، އެ މަޤާމަށް ޢައްޔަނުކުރުމަށް ބޭނުންވާ ފަރާތުގެ ނަން، އަޅުގަނޑު މިހާރު ވާނީ ރައްޔިތުންގެ މަޖިލީހުގެ ރުހުން ހޯދުމަށް ހުށަހަޅާފައި. މަޖިލީހުން އެ ނަން ފާސްކުރުމުން، އެ މަޤާމަށް އޭނާ ޢައްޔަނުކޮށް، "ޗިލްޑްރަންސް އޮމްބަޑްސްޕަރސަން"ގެ ރަސްމީ އޮފީހެއް ޤާއިމުވެ، އެ އޮފީހުގެ މަސައްކަތްތައް ފަށައި، އެ ޤާނޫނުގައި ބަޔާންކޮށްފައިވާ ކަންކަން ތަންފީޛުކުރާ މިންވަރު ބެލުމުގެ މަސައްކަތްތައް ފެށޭނެ.\nނަމަވެސް، މިއީ މި ހިސާބުން ނިންމައިލެވޭނެ ކަމެއް ނޫން. ގެވެށި އަނިޔާގެ މައްސަލަތަކާއި، ފަޚުރުވެރި ޢާއިލާއެއް ބިނާކުރުމަށް ދިމާވެފައިވާ އެހެނިހެން ގޮންޖެހުންތައް ނައްތައިލުމަށް ސަރުކާރާއި، ރައްޔިތުންގެ މަޖިލީހާއި، ޝަރުޢީ ދާއިރާ ގުޅިގެން ކުރަންޖެހޭ މަސައްކަތްތައް ގިނަކަން އަޅުގަނޑު ގަބޫލުކުރަން.\nމިކަމުގައި، މަދަނީ ޖަމުޢިއްޔާތަކުން އިސްނަގައިގެން ކުރަމުންދާ މަސައްކަތްތައް އަޅުގަނޑު ފާހަގަކޮށްލަން. އެކި، ޖަމުޢިއްޔާ ޖަމާޢަތްތަކުން، ޖިންސީ ގޯނާގެ މައްސަލަތައް، ސަރުކާރާއި މުޖުތަމަޢުގެ ސަމާލުކަމަށް ގެނައުމަށް ކުރަމުންދާ މަސައްކަތްތަކަށް އަޅުގަނޑު ތަޢުރީފު ކުރަން. އަދި، މިފަދަ މަސައްކަތްތަކުގެ ފަހަތުގައި ތިބެ، އަޑު އުފުލަމުންދާ ޒުވާނުންގެ މަސައްކަތްތަކުގެ ސަބަބުން އަޅުގަނޑަށް ހިތްވަރު ލިބޭ.\nގެވެށި އަނިޔާއާއި ޖިންސީ ފުރައްސާރަ ތަޙައްމަލު ކުރަންޖެހޭ މީހުން، އެ މައްސަލަތައް ރިޕޯޓް ކުރުމަކީ، މިފަދަ މައްސަލަތަކަށް ހައްލު ހޯދައިދިނުމަށް ލިބޭ ފުރުޞަތެއް. އަޅުގަނޑުގެ އުންމީދަކީ، މިފަދަ މައްސަލަތަކުގެ މަޢުލޫމާތު، ކަމާބެހޭ އިދާރާތަކާ ޙިއްޞާ ކުރުން އަދިވެސް އިތުރުކުރުން. އަދި، ގެވެށި އަނިޔާގެ ޝިކާރައަކަށްވެފައިވާ އެންމެންނަށް، އެ މައްސަލަތައް ރިޕޯޓުކޮށް، އިންސާފު ހޯދުމަށް ހިތްވަރު ލިބޭގޮތަށް، މުޅި މުޖުތަމަޢާއި މުޅި ދައުލަތް ބައްޓަންވެގެން ދިޔުން.\nގެވެށި އަނިޔާގެ ޝިކާރައަކަށް ވެފައިވާ މީހަކަށް، އެއްވެސް ޙާލެއްގައި، އިތުރަށް އަނިޔާ ލިބޭނެ ގޮތަކަށް އަޅުގަނޑުމެންގެ ޢަމަލުތައް ބަހައްޓައިގެން ނުވާނެ. އެ މީހުން އަލުން "ވިކްޓިމައިޒް" ވިޔަދީގެން ނުވާނެ. އަދި، އެ މީހުންނަށް އިންޞާފު ހޯދައިދިނުމަށް ކުރަމުންދާ މަސައްކަތްތަކުގައި އަޅުގަނޑުމެން ސާބިތުކަމާއެކު ތިބިކަން، އަޅުގަނޑުމެންގެ ޢަމަލާއި ބަހުން ދައްކަން ޖެހޭނެ.\nގެވެށި އަނިޔާގެ މައްސަލަތަކަކީ، ދިވެހި މުޖުތަމަޢުގައި އަންހެނުންނަށް ދިމާވެފައިވާ މައްސަލަތަކުގެ ތެރެއިން އެއް މައްސަލަކަމަށް ވީހިނދު، ޖުމްލަ ގޮތެއްގައި އަންހެނުންނަށް ކުރިމަތިވެފައިވާ މައްސަލަތަކަށް އޮތް ޙައްލަކީ އަންހެނުން ބާރުވެރިކުރުވުން. "ނޫނެކޭ" ބުނުމަކީ ކޮންމެ މީހަކަށްވެސް ލިބިފައިވާ ޙައްޤެއް. އެއްވެސް މީހެއްގެ އިންސާނީ ކަރާމާތަށް އަރައިގަތުމަކީ، އަނެކާއަށް އޮތް ޙައްޤެއް ނޫން. އަދި، އެފަދަ ޢަމަލެއް ހިންގާ އެއްވެސް މީހަކު، އިންސާފުގެ ކުރިމަތީގައި އިސްތިސްނާ ވެގެންނުވާނެ.\nއަންހެނުން ބާރުވެރިކުރުވުމަށް މި ސަރުކާރުންވާނީ މިހާރުވެސް މުހިއްމު މަސައްކަތްތަކެއް ކޮށްފައި. ރާއްޖޭގެ އިދާރީ ދާއިރާތައް ހިންގުމުގައި، އަންހެނުންގެ ދައުރު އިތުރުކުރުމަށް މިހާރު ކުރެވިފައިވާ ހެޔޮ މަސައްކަތްތަކުގެ އިތުރުންވެސް ޝަރުޢީ ނިޒާމުގެ ތެރެއިންނާއި، ވަޒީފާގެ ފުރުޞަތުތައް ތަނަވަސްކޮށްދިނުމާއި، ވިޔަފާރީގެ ރޮނގުން ކުރިއަށްދިޔުމުގައި މި ސަރުކާރުން މި އަންނަނީ އަންހެނުންނަށް ގިނަ ފުރުޞަތުތަކެއް ފަހިކޮށްދިނުމަށް މަސައްކަތް ކުރަމުން.\nބޭރު ޤައުމުތަކަށް ސަފީރުން ކަނޑައެޅުމަށް،5ބޭފުޅެއްގެ ނަންފުޅު މިހާރު ވާނީ ރައްޔިތުންގެ މަޖިލީހަށް ހުށަހަޅާފައި. އޭގެ ތެރޭގައި3އަންހެން ބޭފުޅުން ހިމެނޭނެ. އެ ބޭފުޅުންނަށް ރުހުން ލިބި، މަޤާމަށް ޢައްޔަނުކުރުމުން، ދިވެހި ސަފީރުންގެ ތެރޭގައި ހިމެނޭ އަންހެނުންނާއި ފިރިހެނުންގެ ޢަދަދު ހަމަހަމަވެގެންދާނެ. މިއީވެސް އަންހެނުން ބާރުވެރިކުރުވުމުގައި ކުރިއަށް އެޅުނު މުހިންމު ފިޔަވަޅެއް ކަމުގައި އަޅުގަނޑު ދެކެން.\nފަޚުރުވެރި ޢާއިލާތަކެއް ބިނާކުރުމަށް އަޅުގަނޑު ވީ ވަޢުދު އަޅުގަނޑު ހަނދާނެއް ނުނެތޭ. ގެވެށި އަނިޔާއާއި ޖިންސީ ފުރައްސާރައަށް ނޫނެކޭ ބުނުމުގެ ޙައްޤާއި، ފުރުޞަތާއި، ހިތްވަރު ކޮންމެ މީހަކަށްވެސް ލިއްބައިދޭ، އަދި އެ ޙައްޤު ރައްކާތެރިކޮށްދޭ ދައުލަތެއް ބިނާކުރުމަކީ އަޅުގަނޑުގެ އެންމެ ބޮޑު އެއް ވާޖިބު.\nއަޅުގަނޑުގެ ދުޢާއަކީ، ޖެންޑަރ މިނިސްޓްރީން އިސްނަގައިގެން މި ފެށި މަސައްކަތުގައި މާތް ﷲ ބަރަކާތް ލައްވައި، ކާމިޔާބީ މިންވަރު ކުރެއްވުން. އަދި، މި މަސައްކަތުގެ ސަބަބުން އެތައް ބަޔަކަށް ރައްކާތެރިކަން މިންވަރު ކުރައްވައި، މުޅި މުޖުތަމަޢުން ހެޔޮ ބަދަލުތަކެއް ފެނިގެން ދިޔުން.


Nasheeds & Co – Uthuru – Nasheeds.co\nޚިދުމަތް ދިނުމަށް ރާވާފައިވާގޮތް\nއާންމުކޮށް އަހާ ސުވާލުތައް\nމުވައްކިލަކަށް ވުމުގެ މަރުހަލާ\nޤާނޫނީ ހުރިހާ ކަމެއް އެއްފުރާޅެއްގެ ދަށުން\nއެކަށީގެންވާ އަވަސްމިނުގައި، އިތުބާރު ހިފޭގޮތަށް، ޤާނޫނީ ޚިދުމަތް\nއަޅުގަނޑުމެންގެ ބޭނުމަކީ ކޮބާ؟\nއަޅުގަނޑުމެންގެ ބޭނުމަކީ، މާލެއާ ދުރުހިސާބުތަކުގައި ދިރިއުޅޭ މީހުންގެ ތެރެއިން، ޤާނޫނީވަކީލެއްގެ ޚިދުމަތް ބޭނުންވާ މީހަކު، ވަކީލަކު ހޯދަން ކުރަންޖެހޭ މަސައްކަތާއި، އެކަމަށްޓަކައި އޭނާ ހޭދަކުރާ ވަގުތަށާއި ފައިސާއަށް ލުއިކަމެއް ގެނެސްދިނުމެވެ. އެކަމަށްޓަކައި ގުޅާނެ ނަންބަރެއް ހޯދަން ނުޖެހުމެވެ. އެކަމަށްޓަކައި މާލެ އަންނަންނުޖެހުމެވެ. ވަކީލަކު ދިމާވިނަމަވެސް، އޭނާއަށް ފަހުން ނުގުޅިގެން އުޅެންޖެހޭ ޖެހުން ހުއްޓުމަކަށް ގެނައުމެވެ. ކުޅުދުއްފުށީ އޮފީހަށް އައުމުން އެހުރިހާ ކަމެއް އެއްފުރާޅެއްގެ ދަށުން ލަސްތަކެއްނުވެ ހަމަޖެހުމެވެ. އަތޮޅުގައި ރަށުގައި ތިއްބާ ވަކީލުގެ ޚިދުމަތްލިބޭވަރަށް، ޚިދުމަތް ކައިރިކޮށްދިނުމެވެ.\nއަޅުގަނޑުމެން ކޮށްދެނީ ކޮންކަމެއް؟\nއަޅުގަނޑުމެން މަސައްކަތްކުރާނީ، ޤާނޫނީ ހުރިހާ ކަމެއް އެއްފުރާޅެއްގެ ދަށުންކޮށްދިނުމަށެވެ.\nއެކަށީގެންވާ އަވަސްމިނުގައި، އިތުބާރު ހިފޭގޮތަށް، ޤާނޫނީ ޚިދުމަތް ފޯރުކޮށްދިނުމަށެވެ. މުވައްކިލަށް ލުއިފަސޭހަވާނެ ގޮތް ހަދައިނުމަށެވެ.\nމަދަނީ ކަމެއްނަމަވެސް، ޖިނާއީ ކަމެއް ނަމަވެސް، ޓެކުހުގެ ކަމެއް ނަމަވެސް، މުވައްކިލަށް ދިމާވެފައިވާ މައްސަލައަށް ހައްލު ހޯދުމުގައި އެހީތެރިވެދިނުމަށެވެ. ކަމުގެ ތަޖުރިބާހުރި ވަކީލުން މެދުވެރިކޮށް، އިތުބާރުހުރި ޚިދުމަތެއް ފޯރުކޮށްދިނުމަށް މަސައްކަތްކުރުމަށެވެ.\nއަޅުގަނޑުމެންނަކީ، އެތައް އަހަރެއްގެ ޤާނޫނީ ތަޖުރިބާއާއެކު، މިހާރުވެސް ޚިދުމަތުގައި ދެމިތިބި، ޤާނޫނީ ވަކީލުންގެ ޓީމެކެވެ. މާލޭގައި ޤާނޫނީ ޚިދުމަތްދޭ ލޯފާރމްތަކުގެތެރެއިން އިސް ސަފުގައި ގުނާލެވޭ ލޯ ފާރމެކެވެ. މާލޭގައި ޤާއިމުވެތިބެ ޤާނޫނީ ޚިދުމަތްދޭ އޮފީސްތަކުގެ ތެރެއިން، ރާއްޖޭގެ އެހެން ހިސާބެއްގައި ގޮފި ހަދާ ފުރަތަމަ އޮފީހެވެ.\nއަޅުގަނޑުމެން މިތިބީ، ކުޅުދުއްފުށީގައި، މާލިހާމަގުގައި، މުޝްތަރީގޭގައެވެ. އެއްވެސް ޤާނޫނީ ކަމެއް މައްސަލައެއް އޮތްނަމަ، މި އޮފީހަށް ގުޅުއްވާށެވެ. ނުވަތަ ވަޑައިގަންނަވާށެވެ.\nމާލެނައިސް ވަކީލުންގެ ޚިދުމަތް ލިބޭނެގޮތް ހަދައިދިނުންމާއި އޮށްޓަރުހެޔޮ، އާރުލާ، އިތުބާރުއޮތް، ފަންނުވެރި ޚިދުމަތެއް ފޯރުކޮށްދިނުނުމުގެ އިތުރުން އަތްފޯރާފަށުގެ އަގެއްގައި، އެކަށީގެންވާ އަވަސްމިނުގައި ޚިދުމަތްދިނުމެވެ.\nއަޅުގަނޑުމެންނާ ގުޅިގެން މަސައްކަތްކުރައްވާ\nއަޅުގަނޑުމެންނާ ގުޅިގެން މަސައްކަތްކުރެއްވުމަށް ދައުވަތު އަރުވަމެވެ. އަޅުގަނޑުމެންނާއެކު މަސައްކަތްކުރެއެވުމަކަށް ވަކީލަކަށް ވާކަށް ނުޖެހެއެވެ. ހަމައެކަނި ބޭނުންވަނީ، ޤާނޫނީގޮތުން އުދަނގޫ ޙާލަތެއް ދިމާވެފައިވާ މީހަކަށް އަޅާލައި، އެކަމުން އޭނާ މިންޖުކޮށްދިނުމަށް އެހީތެރިވުމުގެ ޝައުޤުވެރިކަން ހުރުމެވެ. އެވަރުންފުދޭނެއެވެ.\nއަތޮޅުގެ ނުވަތަ ރަށުގެ މީހުންގެ ތެރެއިން ޤާނޫނީ އެހީތެރިކަމަށް ބޭނުންވެފައިވާ މީހަކުފާހަގަ ވެއްޖެނަމަ، އަޅުގަނޑުމެންގެ އޮފީހާ އޭނާ އާ ގުޅުވާލަދެއްވާށެވެ. އަޅުގަނޑުމެންގެ އޮފީހުގެ ވާހަކަ އޭނާއަށް އޮޅުންފިލުވައިދެއްވާށެވެ.\nއަޅުގަނޑުމެންގެ ޚިދުމަތް އަށަގަނެ އާރުލާ ޚިދުމަތަކަށް ހެދުމުގައި ބައިވެރިވެވަޑައިގެންދެއްވާށެވެ. އެކަން އަޅުގަނޑުމެން ހަދާންކުރާނަމެވެ.\n© ނަޝީދު އެންޑް ކޯ


ބައްޕަ ދަރި މަރުވިކަން ޔަގީން ކުރީ ގޫގަލް ކޮށްގެން – DhiDaily\nބައްޕަ ދަރި މަރުވިކަން ޔަގީން ކުރީ ގޫގަލް ކޮށްގެން\nބައްޕަ އަކު އޭނާގެ 10 މަހުގެ ތުއްތު ދަރިފުޅު ރޭޕް ކުރުމުން ލިބުނު އަނިޔާތަކަށް ކެތްނުކުރެވި ހަބަރު ހުސްވުމުން، ބައްޕަ އެކުއްޖާ މަރުވީތޯ ބަލަން ގޫގަލް ކޮށްފިއެވެ.\nޕެންސިލްވެނިޔާއަށް ނިސްބަތްވާ 29 އަހަރުގެ އޮސްޓިން ސްޓީވެންސް ވަނީ އެނާގެ 10 މަހުގެ ތުއްތު ދަރިފުޅަށް އެކި ގޮތްގޮތުން ޖިންސީ ގޯނާ ކޮށްފައެވެ. އަދި އެ އަނިޔާތަކަށް ކެތްނުކުރެވި، 10 މަހުގެ ޒާރާ ސްކްރަގްސް ވަނީ މާގިނައިރުތަކެއް ނުވެ މިދުނިޔެއާ އަލްވަދާއު ކިޔާފައެވެ.\nއެގައުމުގެ ފުލުހުންނާއި ހަވާލާދީ ހަބަރުތައް ބުނާ ގޮތުގައި، ދަރިފުޅު ނޭވާ ނުލައިގެން އޮސްޓިން ފުލުހުންނަށް ގުޅި ކަމަށާއި، ފުލުހުން އެގެއަށް ގޮސް ޒާރާ ހޮސްޕިޓަލަށް ގެންދިޔަ ކަމަށެވެ. އެހެން ނަމަވެސް ހޮސްޕިޓަލަށް ގެންދިޔަތާ ދެގަނޑިއިރު ފަހުން ތުއްތު ކުއްޖާ މަރުވެފައި ވާކަމަށްވެސް ރިޕޯޓުގައި ވަނީ ބުނެފައެވެ.\nމީގެ އިތުރުން ފުލުހުން ބުނެފައިވަނީ، ޒާރާގެ މަރުގެ މައްސަލަ ތަހުގީގު ކުރުމުގެ ތެރޭގައި، އެކުއްޖާގެ ބައްޕަ، އޮސްޓިން ފުލުހުންނަށް ގުޅުމުގެ އެއްގަޑިއިރުގެ ކުރިން، ގޫގަލްގައި ”ކުއްޖަކު ހަބަރު ހުސްވުމުން ހަދާނެ ގޮތް“ ހޯދުމަށް ސާރޗް ކޮށްފައިވާކަމަށެވެ. އެގޮތުން އޭނާ ގޫގްލް ގައި ”އަހަރެންގެ ދަރިފުޅު ނޭވާ ނުލާ“ އަދި ”ދަރިފުޅު މަރުވެއްޖެކަން ދެނެގަންނާނީ ކިހިނެތް“ މިފަދަ އެއްޗެހި ހޯދައިފައިވާ ކަމަށް ފުލުހުން ވަނީ ބުނެފައެވެ. މީގެ އިތުރުން، އެގަޑީގައި އޭނާ އިންސްޓަގްރާމް އިން ދެ އަންހެނަކާ ފްލާޓްކޮށް ވާހަކަދައްކާފައިވާ ކަމަށްވެސް ފުލުހުންވަނީ ބުނެފައެވެ.\nފުލުހުން އޮސްޓިން ދިރިއުޅޭ ގެ ބަލާ ފާސކުރި އިރު، ޒާރާ ޖަހާފައިވާ ނެޕީ ވަނީ ފެނިފައި ވާކަމަށާއި، އަދި އެ ނެޕީ އޮތީ ލެއިން ފޯވެފައި ކަމަށް ފުލުހުންނާއި ހަވާލާދީ ރިޕޯޓްގައި ވަނީ ބުނެފައެވެ.\nމި މައްސަލައިގައި، އޮސްޓިން މިހާރުވަނީ 1 ބިލިއަން ޑޮލަރުގެ ބެއިލްއާއި އެކު ހައްޔަރު ކޮށްފައެވެ. އަދި އެމައްސަލައިގެ އަޑުއެހުން ފެށުމަށް ހަމަޖެހިފައިވަނީ، އޮކްޓޯބަރު މަހުގެ 13 ވަނަ ދުވަހުއެވެ.\nކޮވެކްސްގެ ފުރަތަމަ ވެކްސިން ޝިޕްމަންޓް ގާނާއަށް


ލަންދޫ ހުކުރުމިސްކިތުގެ ފެންޑާލުމުގެ މަސައްކަތް ކައުންސިލްމެމްބަރުން މިއަދު ފައްޓަވައިފި. | Landhooinfo\nލަންދޫ ހުކުރުމިސްކިތުގެ ފެންޑާލުމުގެ މަސައްކަތް ކައުންސިލްމެމްބަރުން މިއަދު ފައްޓަވައިފި.\nލަންދޫ ހުޅަނގުއަވަށު މިސްކިތް ( މަސްޖިދުއްނޫރު ) ޤަބުރުސްތާނެއްގައި ހުރިމިސްކިތެއްކަމަށްބުނެ ލަންދޫގެ ބައެއްމީހުން މިހާރު މިިމިސްކިތަކަށް ނާރާ / ފައިލްފޮޓޯ : ލަންދޫއިންފޯ\nލަންދޫ ހުކުރުމިސްކިތް ( މަސްޖިދުއްލުބާބު ) ގައި އިތުރު ފެންޑާއެއް ލުމުގެ މަސައްކަތް ފެށުމުގެ ގޮތުން ކައުންސިލް މެބަރުންނާއި، އެކައުންސިލްގެ އެެހެން ބައެއް މުވައްޒަފުން ވެގެން މިއަދު މަސައްކަތްތަކެއް ކުރަމުން ގެންދާކަމުގެ މަޢުލޫމާތު ލަންދޫއިންފޯއަށް ލިބިއްޖެއެވެ.\nކައުންސިލްގެ މެމްބަރަކު މައުލޫމާތު ދެއްވި ގޮތުގައި މިއަދު ކުރެވެމުންދާ މަސައްކަތަކީ ފައުންޑޭޝަން އެޅުމަށް ބޭނުންވާ އަކިރިއާއި، ވެލި އެރުވުމުގެ މަސައްކަތެވެ.\nކައުންސިލްގެ ބައެއް މެމްބަރުންނާއި، ލަންދޫ ކައުންސިލް އިދާރާގެ ބައެއް މުވައްޒަފުން ބާހެދުން އަޅުއްވައިގެން އުދަލި ، ގޯނި ، ބަރޯފަދަ ތަކެތި ހިއްޕަވައިގެން މި މަސައްކަތް ކުރެއްވުމުގައި އުޅުއްވާތަން ވަނީ ލަންދޫއިންފޯ ގެ ޓީމަށްވެސް މިއަދު ފެނިފައެވެ.\nމިމަސައްކަތަކީ އިސްލާމިކް މިނިސްޓްރީން ފައިސާގެ އެހީދެއްވައިގެން ރައްޔިތުން ކުރާ މަސައްކަތެއްގެ ގޮތުގައި ކުރަން ނިންމާފައިވާ މަސައްކަތެކެވެ.\nމުޙައްމަދު ފަވާޒް / އަރިއަތޮޅު އުތުރުބުރީ މަތިވެރި\nއިރާދަކުރެއްވީޔާ ތިކަންވެސް ވަރަށް ކައިރި މުސްތަޤުބަލެއްގަ ނިމި އެތަނުގެ ފައިދާ ރައްޔިތުންނަށް ކުރާނެ ކަމައް އުންމީދު ކުރަން!!! ތި ގޮތުގައި މަސައްކަތް ކޮއްފިޔާ އިރާދަކުރެއްވީޔާ ހުރިހާ ކަމެއްވެސް ރަނގަޅުވާނެ!!\n6 އަހަރު 28 ދުވަސް ކުރިން\nފަވާޒުގެ ތިޔަ އުންމީދީ ޚިޔާލަށް ވަރަށް ބޮޑަށް ޝުކުރިއްޔާ!


ޖަރުމަން، ޕޯޗުގަލް މެޗު ސްޓްރީމްކޮށްލަން ދިރާގުގެ މި ފުރުސަތު ވަރަށް ސަޅި! | Atoll News\nޖަރުމަން، ޕޯޗުގަލް މެޗު ސްޓްރީމްކޮށްލަން ދިރާގުގެ މި ފުރުސަތު ވަރަށް ސަޅި!\nޝާއިޢުކުރީ: މުޙައްމަދު އަފްރާޙް ޖޫން 19, 2021, 13:01\nމިހާރުކުރިއަށްދާ ޔޫރޯ ފުޓްބޯޅަ މުބާރާތުގައި ޖަރުމަނާއި ޕޯޗުގަލް ބަލައިލުމަށް (ސްޓްރީމްކޮށްލުމަށް) ދިރާގުން ޚާއްސަ ފުރުސަތެއް ހުޅުވާލައިފި އެވެ.\nމިއީ މިރޭ ޕޯޗުގަލް އާއި ޖަރުމަނު ވިލާތު ވާދަކުރާ ފޯރިގަދަ މެޗް ބަލާލުމަށް ލިބިގެންދާނެ ރަނުގެ ފުރުޞަތެކެވެ.\nދިރާގުން ބުނީ ޔޫރޯ 2020 މެޗްތައް މޮބައިލް ފޯނުން ސްޓްރީމް ކޮށްލުމަށް ދިރާގު ޕްރީޕެއިޑް ކޮމްބޯ ޕްލޭންއެއް އެކްޓިވޭޓްކޮށްލައިގެން %50 އިތުރު ޑޭޓާ ޖޫން މަހުގެ ނިޔަލަށް ލިބޭނެ ކަމަށެވެ.\nމޮބައިލް ފޯނުތަކުން ސްޓްރީމް ކުރުން އިތުރު ވެފައިވާ މި ދަނޑިވަޅުގައި ދިރާގު ޕްލޭ އެޕް މެދުވެރިކޮށް ޔޫރޯގެ މެޗްތައް މޮބައިލް ފޯނުން ސްޓްރީމް ކޮށްގެން ބަލާލުމަށް ދިރާގު ޕްރީޕެއިޑް ކޮމްބޯ ޕްލޭނެއް އެކްޓިވޭޓް ކުރުމަށްފަހު “ސްޓްރީމިންގ ޕަރކް” ޚިޔާރުކޮށްލައިގެން 1 ޖީބީ ހިލޭ ޑޭޓާ ސްޓްރީމް ކޮށްލަން ލިބޭނެ އެވެ.\nދިރާގު ޕްލޭ އެޕުން މި މެޗުތަކާއި މުނިފޫހިފިލުވުމުގެ ގިނަ ޗެނަލްތައް މޮބައިލް ފޯން ފަދަ ޑިވައިސްތަކުން ކޮންމެ ތަނެއްގައި ހުރެވެސް ބަލާލެވޭނެ އެވެ. ދިރާގު ޕްލޭގެ މަހު ފީ އަކީ ޖީ. އެސް. ޓީ އާ ނުލާ މަހަކު އެންމެ 65 ރުފިޔާ އެވެ.\nދިރާގު ޕްރީޕެއިޑް ކޮމްބޯ ޕްލޭންތަކާއެކު މިހާރު ކަސްޓަމަރުންނަށް ފަސޭހަކަމާއެކު ވޮއިސް، އެސް. އެމް. އެސް އަދި ޑޭޓާ، ހަމަ އެންމެ ކޮމްބޯ ޕްލޭނަކުން އެކްޓިވޭޓް ކޮށްލެވޭނެ އެވެ. އަދި އިތުރު ހިލޭ “ޕަރކްސް” ވެސް ލިބިގެންދާނެ އެވެ.\nމި ހިލޭ ޕަރކްސްގެ ސަބަބުން ކަސްޓަމަރުންނަށް ޗެޓް، ސޯޝަލް މީޑިއާ އަދި ސްޓްރީމިންގ ޚިދުމަތްތައް ބޭނުންކުރަން ވަކި ވަކި އެޑް-އޮންސް ގަންނާކަށް ނުޖެހޭނެ އެވެ. އެހެންކަމުން، އެންމެ އެކްޓިވޭޝަނަކުން ގިނަ ކަންތައްތައް ކޮށްލެވޭނެ އެވެ.\nދިރާގު ޕްރީޕެއިޑް ކޮމްބޯ ޕްލޭންސް 250 ރުފިޔާ އިން ފެށިގެން އެކްޓިވޭޓް ކުރެވޭނެ އެވެ. ކޮމްބޯ ޕްލޭންތައް އެކްޓިވޭޓް ކޮށްލުމަށް ދިރާގު މޯބައިލް އެޕުން ނުވަތަ ކޮމްބޯ ޕްލޭންގެ ކީވޯޑް ޖެހުމަށްފަހު 343 އަށް އެސް.އެމް.އެސް ފޮނުވުމުން ވެސް އެކްޓިވޭޓް ވާނެއެވެ.\nދިރާގުން އަބަދުވެސް މަސައްކަތް ކުރަނީ ކަސްޓަމަރުންނަށް ހެޔޮ އަގެއްގައި ގިނަ ފައިދާތަކެއް ހޯދައިދީ ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމަށެވެ. އަދި ދިވެހިންގެ ތެރޭގައި އެންމެ ފަހުގެ އަދި މަޤުބޫލު މުނިފޫހިފިލުވުގެ ހަރަކާތްތައް ޑިޖިޓަލް ޒަރިއްޔާ މެދުވެރިކޮށް ގެނެސްދިނުމަށެވެ.


Mainbafain Jalugai Thibey Kudhinnah Sarukaarun Ehee Vanee - Vaguthu\nމައިންބަފައިން ޖަލުގައި ތިބޭ ކުދިންނަށް ސަރުކާރުން އެހީ ވަނީ\nކެބިނެޓް ބައްދަލުވުން --- ފޮޓޯ/ ރައީސް އޮފީސް\nއަށާރަ އަހަރުން ދަށުގެ ކުއްޖެއްގެ މަޔަކު ނުވަތަ ބަފަޔަކު ހަ މަސް ދުވަހަށް ވުރެ ކުރު ނޫން ޖަލު ހުކުމެއް ތަންފީޒުކުރަމުން ދާނަމަ އެކަނިވެރި މައިންނާއި ބަފައިންނަށް ލިބޭ އިނާޔަތަަށް އެފަދަ ކުދިންނަށްވެސް އެދެވޭނެހެން ގަވައިދަށް އިސްލާހު ގެނެސްފިއެވެ.\nނޭޝަނަލް ޕްރޮޓެކްޝަން އެޖެންސީ (އެންސްޕާ) ބުނީ އެހީ ބޭނުންވާ ކުއްޖާގެ މަންމަ ނުވަތަ ބައްޕަ ހަ މަހަށްވުރެ ކުރު ނޫން ޖަލު ހުކުމެއް ތަންފީޒު ކުރަމުންދާނަމަ އެކަން އެންސްޕާއަށް ހުށަހެޅުމުން އެހީތެރިކަން ފޯރުކޮށްދެވޭނެ ކަމަށެވެ. އަދި އެ ހުކުމެއް ތަންފީޒުކޮށް ނިމުމާ ހަމަޔަށް އެފަދަ ކުދިންނަށް ދޭން ޖެހޭ އިނާޔަތް ދޭނެ ކަމަށްވެސް އެ އެޖެންސީ އިން މައުލޫމާތުދެއެވެ. އެހެން ނަމަވެސް ޖަލު ހުކުމް ތަންފީޒުކޮށް ނިމުމުން އެކަން އެންސްޕާ އަށް އަށް އަންގަން ޖެހޭނެ ކަމަށާއި އެކަން ނާންގައިފި ނަމަ އެންސްޕާއަށް، އެފަދަ ކަމެއް އެނގޭ ދުވަހުން ފެށިގެން އިނާޔަތް މެދުކަނޑާލާނެ ކަމަށް އެ އެެޖެންސީ އިން މައުލޫމާތު ދެއެވެ.\nމީގެ އިތުރުންވެސް އެ ގަވައިދުގެ ދަށުން އެހީތެރިކަން ފޯރުކޮށްދޭ އިތުރު ހާލަތްތަކެއް ހިމަނާފައިވެއެވެ.\nއޭގެ ތެރޭގައި 18 އަހަރު ނުފުރޭ ކުއްޖަކު މައިން ބަފައިންނާ ދުރުގައި ތައުލީމް ހާސިލް ކުރުމަށް ދިގު މުއްދަތަކަށް ހުރުމާއި، ކުއްޖާގެ ބަލި ހާލަތު ހުރިގޮތުން މައިންބަފައިނާ ދުރުގައި ތިބޭ ކުދިންނާއި، ބަލި ހާލަތު ހުންނަ ގޮތުން މައިންބަފައިން ދުރުގައިވާ ކުދިންގެ އިތުރުން އާމްދަނީ ހޯދުމަށްޓަކާ މަޔަކު ނުވަތަ ބަފަޔަކު ދުރުގައިވާ ކުދިން ހިމެނެއެވެ.\nއެކަނިވެރި މައިންނާއި ބަފައިންނަށް ދޭ އިނާޔަތް ރައީސް އިބްރާހިމް މުހައްމަދު ސޯލިހް ވަނީ 10،000 ރުފިޔާއާ ހަމަޔަށް ބޮޑުކޮށްދެއްވާފައެވެ. އެ އިނާޔަތް ދެނީ ކުދިން ތިބޭ އަދަދަށް ބަލައި ކުއްޖަކަށް 1000 ރުފިޔާގެ ރޭޓުންނެވެ.\nއޮކްޓޯބަރ 20, 2019 16:49\nއަހަރެމެން ޓެކްސް ލާރިޔަށް ތިހެންނަހަދާށޭ. ތިހެންހެދީމަ މަ އިންބަފަ އިން ކުށްކުރުމަށް ހިތްވަރުލިބެޔޭ\nއޮކްޓޯބަރ 20, 2019 18:15\nއަހަރެމެން ޓެކްސް ފައިސާއަާް ތިޔަހެން ބޭކާރުކޮއްގެން ނުވާނެ.. ކިހާބޮޑު ކަމެއްތިއީ...\nއޮކްޓޯބަރ 20, 2019 18:16\nއިސްލާމީ ޝަރީޢަތާ ޚިލާފަށް މިހާރު ކަންތައްތައް ތިކުރަނީ.. ކުދިންގެ ބަލަދުވެރިން ނެތިއްޖެ ޙާލަތެއްގައި ނޫނީ ސަރުކާރަށް ތިކަހަލަ ކަމެއް ކުރާކަށް ނުޖެހޭނެ ކަމަށް ދެކެން. އަބުރުވެރި ދިރިއުޅުމެއް އުޅެމުން އަންނަ ނިކަމެއްޗަކަށް ސަރުކާރުން އެއްޗެއް ދިއްކޮށްލުން ކީއްތޯ؟ މިސާލަކަށް ހިލޭ ސާބަހަށް ބޯހިޔާވަހި ކަމެއް.\nއޮކްޓޯބަރ 20, 2019 18:31\nއިސްލާމީ ޙު ކޫމަތަށް ގޮންޖަހާ ބަޔަ ކު ކުރާ އެއްވެސް ކަމެއް ރަނގަޅު ނުވާނެ.\nއޮކްޓޯބަރ 20, 2019 19:30\n2 ގަޑިއިރު ކުރިން ( އޮކްޓޯބަރ 20, 2019 )\nމިއޮތީ ކޮހެއްގެ އަތަށް ކަނޑިއެއް ދިނީމަ ވާގޮތް ފެންނަން.\nއޮކްޓޯބަރ 20, 2019 19:46\nޜަނގަޅު ތިހުރިހާ ކަމެއް ކޮށްލާ ، އަންނަ ވޯޓް އަންނަން ދެން މ މަޑުކޮށްލާނަން\nއޮކްޓޯބަރ 20, 2019 19:52\nޢެމްޑީއޭ ގެ ރިޕޯޓް ހިންދާލެވޭތޯ ފޯރިއެއް އެބަހުރިދޯ. ލައްކަ ލައްކައިން އޮއްސިޔަސް އެކަން ހިންދައެއް ނުލެވޭނެ އިގޭތޯ. މިޤައުމުން އިސްލާމީ ވަހުދަތު ފޮހެއެއްނުލެވޭނެ.\nއޮކްޓޯބަރ 20, 2019 20:00\nދެން ކޮބާތޯ ބައްޕަ ނިޔާވެފަ ތިބި ކުދިންނަން ދޭ އިނާ ޔަތް\nއޮކްޓޯބަރ 20, 2019 21:20\nމިވީގޮތުން ދަރިން ބެ ލޭވަރު ނުވިއްޔާ އިހުތިޔާރު ކުރާނީ ކޮންތަނެއްބާ


Kaamiyaabu operation akah fahu aailaage shukuru KRH ge Dhivehi2Doctarunnah!\nކޭއާރުއެޗުގައި ބޭއްވި ރަސްމިއްޔާތެއްގެ ތެރެއިން، އެތަނުގެ މުވައްޒަފުން--\nކާމިޔާބު އޮޕަރޭޝަނަކަށްފަހު އާއިލާގެ ޝުކުރު ކޭއާރުއެޗުގެ ދިވެހި ދެ ޑޮކްޓަރުންނަށް\n- ފަރުވާ ހޯދުމަށް އިންޑިޔާ އަދި މާލެއަށްވެސް ދިޔަ\n- ކޭއާރުއެޗުގައި ކުރި މި އޮޕަރޭޝަންގައި އުޅުއްވީ ދިވެހި ދެ ޑޮކްޓަރުން\n- ޑޮކްޓަރުންނަށާއި ނަރުހުންގެ އޯގާތެރިކަމަށް އާއިލާއިން ޝުކުރުއަދާކުރި\nހަކުރު ބަލީގެ މީހަކު އޮޕަރޭޝަނެއް ކުރަން ޖެހުމަކީ ހަމަ ހަގީޤަތުގައިވެސް ވަރަށް ބޮޑު ކަމެކެވެ. ހަކުރު ކޮންޓްރޯލްނުކުރެއްވިއްޖެނަމަ އޮޕަރޭޝަން ކުރިއަށްނުގެންނެވޭނެ އެވެ. އޭރުން މީހާގެ ހާލު ސީރިއަސްވެ އިތުރު ހިތްދަތިކަމާ ކުރިމަތިވެ އެވެ. މިފަދަ ބައެއް ހާލަތުގައި އެތަކެއްގެ ބައެއްގެ ފުރާނާވެސް ދުނިޔެއިން ވަކިވެފައިވެ އެވެ. ހދ ހަނިމާދޫ / ދޯދި، މުހައްމަދު އަބުދުﷲ، ބަނޑުގެ މައްސަލައެއް ހުރެގެން އިންޑިޔާއަށް ދެއްކުމުން އެނގުނީ ހާނިޔާގައި މައްސަލަތަކެއް ހުރިކަމެވެ. އެހެންވެ އެކަން ރަނގަޅުވާން އޮތީ އޮޕަރޭޝަން ކޮށްގެން ކަމަށް ޑޮކްޓަރުން ވިދާޅުވި އެވެ.\nހަކުރު ބަލީގެ އިތުރުން މުހައްމަދަކީ އަބުދުﷲ އަކީ އެހެން ބައްޔަކަށް ލޭދިޔާކުރުމަށް ބޭނުންކުރާ ބޭހެއް ބޭނުންކުރަމުންދާ ފަރާތްތަކެއްކަމުން އޭނާގެ އެ އޮޕަރޭޝަން ކުރުމަށް ހުރަސްތައް ކުރިމަތިވި އެވެ. ޑޮކްޓަރުން ވިދާޅުވަމުންގެންދެވީ އޭނާގެ ހާލަތަށް ބަލާފައި މިއީ ނުރައްކާތެރި އޮޕަރޭޝަނެއް ކަމަށެވެ. ފުރާނައަށް ގެއްލުންވެދާނެކަމަށް ޑޮކްޓަރުން ވިދާޅުވާތީ، އާއިލާއިންވެސް އޮޕަރޭޝަން ކުރަން ޖެހިލުންވި އެވެ. އެހެންވުމުން ބޭސް ނެގުމަށްފަހު އެނބުރި ރާއްޖެ އައީ އެވެ.\nއެކަމަކު އާއިލާގެ އެންމެ ބޮޑު ބޭބެގެ އޮޕަރޭޝަންކޮށް ލުޔެއް ހޯދައިދިނުމަށް އާއިލާއިން ދިޔައީ ގިނަ މަސައްކަތްތަކެއް ކުރަމުންނެވެ. އެގޮތުން މިދިޔަ 2019 ވަނަ އަހަރުގެ އޮކްޓޯބަރުމަހު މާލެ ގޮސް އައިޖީއެމްއެޗަށް ދެއްކި އެވެ.\nއޮޕަރޭޝަން ކުރުމަށްޓަކާ ހަކުރު ކޮންޓްރޯލްކުރަން އުޅެ މަސްދުވަސްވީ އިރުވެސް އެކަމެއް ނުވިކަމަށް އާއިލާގެ ފަރާތުން ކޭއޯއަށް އެ ވާހަކަތައް ހިއްސާކުރި އަހުމަދު ޝަރީފް ބުންޏެވެ. އޭނާ ކިޔައިދިން ގޮތުގައި ހަކުރު ކޮންޓްރޯލްނުކުރެވި ގިނަ ދުވަސްތައްވަމުންދާތީ، އާއި މާލޭގައި އެހާ ގިނަ ދުވަހު ހުރުމުން އަތްމަތި ދަތިވެގެން އަނެއްކާވެސް އޮޕަރޭޝަން ނުކުރެވި އެނބުރި ރަށަށް އަންނަ ޖެހުނެވެ.\nހަނިމާދޫ ހެލްތް ސެންޓަރުގެ އެހީތެރިކަމާއެކު އާސަންދައިގެން ދަށުން އަނެއްކާވެސް ބޭބެއަށް ފަރުވާ ހޯދުމަށް އިންޑިޔާއަށް ދަތުރު ފެށި އެވެ. އެއީ މިދިޔަ ނޮވެމްބަރުމަހެވެ.\nއެކަށީގެންވާ ފަރުވާ ނުލިބި މާލޭގައި އެހެން ތިބެން ޖެހުމަކީ ބޮޑު ހަރަދެއް ހިނގާކަމަކަށްވާތީ ފަރުވާއެއް ލިބޭނެކަމުގައި އުންމީދުގައި އަނެއްކާވެސް އިންޑިޔާއަށް ދިޔައީ އެވެ. އޭނާ ކިޔައިދިން ގޮތުގައި އިންޑިޔާގޮސް ދައްކައި އޮޕަރޭޝަންކުރަން ބޭނުންވާ ވާހަކަ ބުނުމުން، އަނެއްކާވެސް ޑޮކްޓަރުން ވިދާޅުވަމުން ގެންދިޔައީ އޮޕަރޭޝަނުގެ ނުރައްކާތެރިކަމުގެ ވާހަކަތަކެވެ. ހޭނައްތައިފިކަމަށްވާނަމަ އަލުން ހޭނާރަދާނެކަމަށް ޑޮކްޓަރުން ވިދާޅުވި އެވެ.\n"ބޭބެއަކީ 65 އަހަރުން މަތިވެފައިހުރި މީހާކަވެފައިވުމުންނާއި ހަކުރު ބައްޔާއި އަދި ދާއިމީ އެހެން ބައްޔަށް ބޭސް ބޭނުންކުރަމުންދާ މީހަކަށްވުމުން ޑޮކްޓަރުންނަކަށް ޔަގީންކަމެއް ނުދެވުނު ހޭރަނެކަމަށް. ދެން އެހެންވެ އަޅުގަނޑުމެން އެހީ މިއީ ކޮންމެންހެން މިވަގުތުކުރަން ޖެހޭ އޮޕަރޭޝަން ތޯ." އަހުމަދު ކިޔައިދިނެވެ.\nއޮޕަރޭޝަން ކާމިޔާބުކުރެވޭނެކަމުގެ ޔަގީންކަން ޑޮކްޓަރުންގެ ފަރާތުން މިފަހަރުވެސް ނުލިބުމުން އެނބުރު ރަށަށް، ހަނިމާދޫ އައީ އެވެ. ރަށުގައި އުޅެނިކޮށް މިދިޔަ އޯގަސްޓްމަހުގެ ހަތަރުވަނަ ދުވަހުގެ ރޭ ބޭބެގެ ހާލު ސީރިއަސްވެސް ހަނިމާދޫ ހެލްތް ސެންޓަރުގައި އެޑްމިޓްކުރުމުން، ލަފާދިނީ ވީހާވެސް އަވަހަކަށް ކުޅުދުއްފުށީ ރީޖަނަލް ހޮސްޕިޓަލް (ކޭއާރުއެޗް)އަށް ގެންދިޔުމަށެވެ. އޭނާ ބުނީ އެ ރެއަކީ މޫސުމް ގޯސް ރެޔެއްކަމުން ހަނިމާދޫން ކުޅުދުއްފުއްޓަށް ދަތުރުކުރާނެ ލާންޗެއް ނުލިބުނުކަމަށެވެ.\n"އެކަމަކު އެ ދަންވަރުގައި ސީއެމްބިއުލާންސް ހަމަޖައްސައިދިނީމަ، އަޅުގަނޑުމެން ކޭއާރުއެޗަށް ދެވުނީ ދަންވަރު 3:30 ގައި އެވަގުތުވެސް ދިޔައީ ވާރޭވެހެމުން. ހަމަ ވަގުތުން ބޭބެގެ ޓެސްޓްތައް ހަދައި އެ ދުވަހު ދުވާލު އަޅުގަނޑުމެންނަށް އެނގި އޮޕަރޭޝަނޭ ކުރަން ޖެހޭނީ. ނުކޮށްފިނަމަ ހާނިޔާ ފަޅައިގެންގޮސް ގޮހޮރަށް މައްސަލަ ޖެހިދާނެއޭ. އެ މީހުން(ޑޮކްޓަރުން) އަޅުގަނޑުމެންނާ ވަރަށް ގިނަ ވާހަކަތައް ދެއްކި." އާއިލާގެ ފަރާތުން ވާހަކަދެއްކި މީހާ ބުންޏެވެ.\nއަދި ކުޅުުދުއްފުށިން އޮޕަރޭޝަން ނުކުރެވިއްޖެނަމަ މާލޭ ފޮނުވުމުގެ ހުރިހާ ކަންތައްތަކެއްގައި ހޮސްޕިޓަލުގެ ފަރާތުން ކުރާނެ ކަމަށާ އާއިލާއިން އެކަމާ އުޅެން ނުޖެހޭނެކަން އެންގިކަމަށް އޭނާ ބުންޏެވެ. އެއީވެސް ލިބުނު ވަރަށް ބޮޑު ހިތްހަމަޖެހުމެއްކަން އަހުމަދު ފާހަގަކުރި އެވެ. އެކަމަކު އެ އޮޕަރޭޝަން ކޭއާރުއެޗުން ކުރެވޭގޮތްވި އެވެ.\nއޭނާ ބުނީ އޮޕަރޭޝަން ކުރީ ކޭއާރުއެޗުގެ އޮޕަރޭޝަން ދިވެހި ޑޮކްޓަރު އަލްތާފް އަދުނާން އިސްމާއިލް އެވެ. ދެން އިސްކޮށް އުޅުއްވީ އެތެރެހަށީގެ ޑޮކްޓަރު މުހައްމަދު ނަޒީފެވެ. އޭނާ ވިދާޅުވިގޮތުގައި އެ ދެ ޑޮކްޓަރުން އޮޕަރޭޝަނަށް ވެއްދުމުގެ ކުރިން ވަރަށް ގިނަ މައުލޫމާތު ދެއްވި ކަމަށެވެ. އޭނާ ބުނީ ގާތްގަނޑަކަށް ތިންގަޑިއިރުގެ އޮޕަރޭޝަނަކަށްފަހު، އޮޕަރޭޝަން ކާމިޔާބުކަމަށް ޑޮކްޓަރު އެންގި އެވެ.\n"ނޯމަލް ހާނިޔާ އޮޕަރޭޝަނެއްގެ ގޮތަށް ކާމިޔާބުކަމާއެކު ނިންމާލި. ހަކުރު ބަލީގެ މީހަކަށްވާތީ އައިސީޔޫގައި ފަރުވާދިނުމަށްފަހު9ވަރަކަށް ދުވަސްފަހުން ދޫކޮށްލީ. ހަނިމާދޫ ހެލްތް ސެންޓަރުން ރޮނދިކޮށީ. މިހާރު ބޭބެ މުޅިން ބަރާބަރު." އަހުމަދު ބުންޏެވެ.\nއޭނާ ބުނީ މީގައި އެންމެ ފަހުރުވެރިވެރިވީ މިއޮޕަރޭޝަންގައި އުޅުއްވި ދެ ޑޮކްޓަރުންނަކީ ދިވެހިންނަށް ވުމުން ކަމަށެވެ. އެ ދެ ޑޮކްޓަރުންނާއި ހޮސްޕިޓަލުން ދިމާވި ނަރުހުންގެ އޯގާތެރިކަމާއި އަޅާލުން އާއިލާއިން ފާހަގަކޮށް ޝުކުރުއަދާކުރި އެވެ. މުހައްމަދު އަބުދުﷲ މިއަދު ވަނީ އޭނާގެ އާއިލާގެ މެމްބަރުންނާއެކު ކުޅުދުއްފުއްޓަށް އައިސް ޑޮކްޓަރަށް ދައްކާފައި އެވެ. އޭނާ ބުނީ މިހާރު ﷲ އިރާދަފުޅުން މިހާރު ހުރިހާކަމެއްވެސް ބަރާބަރު ކަމަށެވެ.\nކުޅުދުއްފުށީ ރީޖަނަލް ހޮސްޕިޓަލް\nޕަބްލިކް ވާރކްސްއަށް ބަޖެޓް ހަމަޖެހި، މަގުތައް އެއްވަރުކުރުމުގެ މަސައްކަތް ފަށައިފި\nކުޅުދުއްފުށިން އިއްޔެ ނެގި 100 ރެންޑަމް ސާމްޕަލްވެސް ނެގެޓިވް\nކުޅުދުއްފުށީގައި ފަގީރުންގެ އަދަދު މި އަހަރު އިތުރުވެއްޖެ\nއިތުރު 100 ރެންޑަމް ސާމްޕަލް މިއަދު ނަގަނީ\nފްރާންސްގެ އުފެއްދުންތައް ބޮއިކޮޓް ކުރަން ތުރުކީ ރައީސް ގޮވާލައްވައިފި\nމޮނިޓަރިންގައި އޮތް ރަށެއް ނަމަވެސް ޒަރޫރީ ބޭނުމަށް އެ ރަށަކަށް ދެވޭނެ